
STILISTICA — SEMANTICA CONCEPTULUI 


Stilistica (de la stilus/stylus, „instrument de scris”), ca şi stilul, a fost atât de mult definită, 
încât dispersia omonimică a sensurilor sale apare ca un lucru firesc. În locul unei definiţii unice şi 
satisfăcătoare, majoritatea specialiştilor preferă o istorie a ei. În accepţia curentă, stilistica este o 
disciplină lingvistică dificil de circumscris, întrucât, în loc să-şi precizeze domeniul, s-a 
diversificat până la dispersia în alte ştiinţe ale limbajului. G. Mounin atribuie introducerea 
termenului lui Georg von der Gabelentz (lingvist şi sinolog german: specialist în studiul istoriei 
limbii şi culturii chineze; a scris o gramatică a limbii chineze în 1881) în 1875; pentru Novalis 
(scriitor şi filozof german al romantismului timpuriu), el era sinonim cu retorică, pentru că 
preluase de la aceasta studiul figurilor de stil. 

Întemeietorul stilisticii este considerat lingvistul elveţian Charles Bally, prin lucrările sale 
publicate la începutul secolului 20: Précis de stylistique (1905) şi Traité de stylistique française 
(1909). Pentru acesta, stilistica nu numai că nu însemna studiul stilurilor (prin care se înţelegea 
stilurile individuale ale scriitorilor), dar stilurile erau excluse din sfera obiectului propriu noului 
tip de cercetare. Prin aceasta, Bally înscria cercetarea stilistică în sfera ştiinţei limbii, ceea ce a şi 
determinat înţelegerea ei ca stilistică lingvistică. Întrucât stilistica sa lingvistică era o „stilistică 
fără stil”, doi romanişti: germanul Karl Vossler şi austriacul emigrat în SUA Leo Spitzer au 
fundamental stilistica literară, cu şi despre stil. 

Din a doua jumătate a secolului 19 domeniul disciplinei devine tot mai larg; se adaugă, 
sub influența teoriei comunicării şi a structuralismului, stilistica funcțională, de orientare 
pragmatică şi sociolingvistică. Acesteia i se subordonează stilistica receptării/a efectului, 
orientată spre lectură. Dacă analizăm şi alte sintagme: stilistica intențiilor, stilistica temelor, 
stilistica formelor etc., sesizăm folosirea abuzivă a termenului: stilistica temelor în loc de „critică 
tematică”, stilistica formelor în loc de „poetică”, stilistica intențiilor în loc de „poietică”. Dată 
fiind propensiunea expansionistă a termenului, stilisticianul are de ales între un sens larg, 


impropriu, dar peren şi unul restrâns, propriu, dar caduc. 


Ileana Oancea (storia stilisticii româneşti, 1988) pledează pentru spectrul larg al acestei 
discipline care traversează neoretorica, poetica, semiotica, pragmatica sau teoria textului, 
înglobându-le. Poziţia integratoare (sub aspect referenţial), laxă (sub aspect metodologic) şi 
salvatoare (sub aspectul atitudinii) este consecinţa fuzionării stilisticii cu alte discipline. Stilistica 
modernă, prezentă în direcţii diversificate, este intens practicată şi se infiltrează dincolo de 
disciplina care-i poartă numele. Ea se prezintă altfel si nu poate fi concepută ca o disciplină 
monolitică; suplețea care-i permite să absoarbă metodele poeticii şi ale semioticii face din 
stilistică o ştiinţă perenă, în permanentă regenerare. 

Concepția restrictivă, asupra disciplinei este justificată de imperativul coerenţei 
metodologice, precum şi de acceptarea celei mai simple definiții a stilisticii: ştiinţă a stilului, şi 
nu a limbajului în genere. Dacă obiectul ei este stilul, variațiile extensiunii ei sunt în funcţie de 
accepțiunile mai largi sau mai restrânse ale stilului (la care putem adăuga şi conceptul de 
scriitură, elaborat de R. Barthes). Nu trebuie pierdut din vedere că în prima jumătate a secolului 
20, stilistica s-a constituit ca ştiinţă autonomă şi că cele trei ramuri ale ei se prezintă omogen sub 
aspect subiectiv, intensiunea (totalitatea notelor, atributelor unui concept, termen; extensiune: 
clasa de obiecte cărora le corespund notele, atributele unui concept sau termen) termenului 
subordonându-se celebrei definiţii a lui Buffon (1707-1788: naturalist, matematician, cosmolog 
francez): „stilul este omul însuşi”. Omul este ființa care, utilizând limbajul îl subiectivează: K. 
Vossler: „Stilul este întrebuinţarea individuală a limbii”. În acest punct, stilistica este o 
pragmatică lingvistică. 

Din rațiuni ştiinţifice şi didactice, optăm pentru concepția restrânsă; stilistica nu a parcurs 
un traseu înglobant, ci a fost înglobată de noile discipline ale lingvisticii textului. Poetica, de ex., 
transgresează stilul, pentru a delimita structuri textuale concepute supraindividual, ca modele; 
poetica generativă încearcă să obiectiveze producerea textului dintr-o structură profundă (non- 
poetică), proiectată într-o structură de suprafaţă care focalizează codul retoric, deci stilul. 
Semiotica, ştiinţa generală a semnelor, evidențiază valorile semantice, sintactice şi pragmatice ale 
codului poetic în raport cu celelalte sisteme de comunicare şi de semnificare. În ciuda 
interferenţelor, fiecare dintre aceste discipline îşi are domeniul şi metodele sale, iar stilistica nu se 
identifică cu niciuna dintre ele. 

Studiile de stilistică teoretică şi aplicată sunt într-un continuu regres, cercetarea textului 


fiind dominată de poetică şi semiotică. Această situație demonstrează că stilistica a fost înghițită 


de aceste discipline mai recente, chiar dacă stilul se regăseşte în acestea şi că, actualmente, se 
prezintă ca o disciplină desuetă, revolută. Uzul didactic al termenului stilistică presupune 
stilistica literară (estetică, retorică), adică studiul mijloacelor lingvistice utilizate de un scriitor / 
orator pentru a obține pertinenta estetică (nu afectivă, persuasivă) a faptelor de stil. Stilistica este 
„studiul limbii ca artă”, spunea romanistul elvețian Meyer-Liibke. Dimpotrivă, pentru T. Vianu, 
disocierea stilisticii lingvistice de cea literară este nejustificată, întrucât ambele se subordonează 
lingvisticii şi tratează parțial un material comun: stilistica lingvistică foloseşte pentru 
exemplificare literatura beletristică, iar literatura beletristică operează cu materialul limbii 
comune (Stilistica literară şi stilistica lingvistică, în Opere, 4, p. 102-103). Adoptăm următoarea 
definiție a lui T. Vianu, din care eliminăm accentele psihologice în favoarea celor estetice: „S-ar 
putea spune deci, ca definiţie, că stilistica este o disciplină fenomenologică — „care se limitează la 
descrierea fenomenelor”. Ea studiază fenomenele de stil”, stil pentru care există peste 200 de 
definiții. 

Aşadar, stilistica este o disciplină cu o situare labilă şi controversată; istoria ei 
demonstrează o evoluţie divergentă, în contradicție cu celelalte ştiinţe ale limbajului care şi-au 
precizat şi delimitat obiectul şi metodele. Dimpotrivă, stilistica s-a extins şi diversificat, ajungând 
la interferenţe cu alte ştiinţe filologice, teoria literaturii, estetica. 

TIPURI DE STILISTICĂ 

Stilistica discursului lingvistic, creația a secolului 20, s-a dezvoltat în două direcții 
diferite, pentru unii antagonice: 1. stilistica lingvistică / afectivă / stilistica limbii care descrie un 
arc de cerc complet prin apariția stilisticii funcționale şi 2. stilistica literară / genetică, întregită 


prin stilistica efectului / a receptării. 


STILISTICA LINGVISTICĂ 

Charles Bally. Stilistica limbii are ca obiect de cercetare limba, nu stilul. Tratatul de 
stilistică franceză a lui Bally se înscrie în această direcție, pentru că autorul îşi propunea să 
studieze stilistica vorbirii în general, nu pe cea a operelor literare. Conform concepției sale că 
limbajul exprimă gânduri şi sentimente, el consideră că exprimarea sentimentelor constituie 
obiectul stilisticii. Bally şi-a definit stilistica afectivă astfel: „Stilistica studiază faptele de 


expresie ale limbajului organizat din punctul de vedere al conţinutului lor afectiv, adică 


Bally limitează domeniul stilistic la limba comună, limba vie, fiind de părere că acesta este 
domeniul natural al limbajului în care se reflectă viața noastră sufletească. Funcţia fundamentală 
a lingvisticii fiind legătura dintre limba vie şi viaţă, Bally se opune funcţionării elaborate, 
artificiale a limbajului artistic. 

Stilisticianul genevez este primul care propune o teorie modernă a efectelor de stil. În 
vorbirea comună, există nuanţe afective care sunt exprimate direct, prin sensul cuvintelor sau al 
expresiilor. Numite efecte naturale, ele informează asupra sentimentelor exprimate de locutor. 
Conotaţiile indirecte, care indică originea subiectului vorbitor, mediul său lingvistic, reprezintă 
efecte prin evocare. 

Efectele de stil îşi au originea în sinonimie: lexicală (stih - vers), ori gramaticală (o 
fântână limpede — o limpede fântână). În centrul stilisticii limbii stă noţiunea de alegere. Unul 
din meritele lui Bally este acela de a fi stabilit metodologia cercetării stilistice: se urmăreşte 
identificarea şi delimitarea faptelor de expresie cu conţinut afectiv, apoi raportarea lor la limbajul 
intelectual sau noţional căruia i se opun. În viziunea lui Bally, utilizarea intențională a unui 
cuvânt ori expresii, a unei sintaxe afective, în scopuri estetice, literare, în speță, scoate aceste 
fapte în afara stilisticii. Pe baza opoziţiei intențional — neintenţional, Bally separă stilistica de 
estetica literară şi chiar de stil, limitând-o la o lingvistică a vorbirii. Stilistica sa este „o stilistică 
fără stil”. Odată cu stilul, Bally surghiuneşte scriitorul, pentru că, utilizând limba în mod 
voluntar, conştient, urmăreşte o intenţie estetică: el vrea sa creeze frumosul utilizând cuvintele, 
aşa cum face pictorul folosindu-se de culori ori muzicianul folosindu-se de sunete. Acest lucru 
este suficient pentru a separa pentru totdeauna stilul de stilistică. 

Aşadar, Bally restrânge sfera de activitate a cercetării stilisticii la componenta 
afectivă a limbii, în strânsă legătură cu privilegierea spontaneităţii; din această perspectivă, 
el opune stilistica (adică stilistica lingvistică) studiului stilului / stilurilor (stilistica estetică); 
subiectul vorbitor dă, în comunicarea cotidiană, curentă, o întrebuințare individuală, 
specifică mijloacelor puse la dispoziţia sa de limba naţională, iar aceasta nu o face în mod 
deliberat, în timp ce scriitorul întrebuinţează limba în mod individual, specific, însă cu 
intenţii precise, în scop estetic. 

Deosebirea făcută de Bally între stilistica lingvistică şi cea literară ne apare 
nesatisfăcătoare. Ea separă în mod artificial faptele limbii comune de cele ale limbii artistice, 


atribuindu-le intenții diferite. Este greu de acceptat că faptele de expresie marcate afectiv apar 


întotdeauna în discurs în mod spontan şi firesc, cum la fel de dificil de acceptat este şi faptul că în 
vorbirea normală intenţia estetizantă lipseşte cu desăvârşire. Obiectul stilisticii lingvistice se 
apropie de cel al stilisticii literare, întrucât în ambele se manifestă o atitudine a emiţătorului de 
mesaj, ceea ce transformă faptele de limbă în fapte expresive, adică în fapte de stil. Excluderea 
stilului din domeniul stilisticii a însemnat pentru Bally şi adepţii săi condamnarea retoricii, a 
posibilei sale contribuţii la constituirea unei teorii generale a stilului. 

Direcţia inaugurată de Bally a fost continuată în lingvistica franceză de M. Cressot şi J. 
Marouzeau, iar în lingvistica românească de I. Iordan. 

Iorgu Iordan, autorul primei stilistici complete a unei alte limbi romanice (Sfilistica 
limbii române, 1975), îşi consideră textul o încercare de a împăca concepţia lui Bally cu cea a lui 
Spitzer, dând întâietate primului. În concepţia lui Iordan, stilistica studiază fapte ale unei 
comunități lingvistice privite din punctul de vedere al conţinutului lor afectiv. Plastice şi 
concrete, ele sunt produsul afectului şi al fanteziei (zgărie-brânză, brânză-n sticlă, cărpănos faţă 
de zgârcit sau avar). Lipsite de intenţia estetică a vorbitorului, ele sunt spontane (de ex., sub 
impulsul dezaprobării, vorbitorul califică o persoană imorală ca: păcătos, infam, odios). 
Expresivitatea acestor cuvinte se datorează conţinutului afectiv al comunicării, distincție 
moştenită de la Bally. Expresivitatea se poate datora şi altor cauze şi anume elementelor fonetice 
din care este alcătuit cuvântul (în cazul onomatopeelor a tronc, tic-tac sau a verbelor derivate din 
onomatopee: a fâşâi, a mârâi). Sunetele se pot asocia cu sensul: de ex., a accentuat poate sugera 
mărimea: mare, matahală, namilă; dimpotrivă, i trezeşte ideea de mic sau apropiat: mic, aici, caz 
în care putem vorbi de simbolism fonetic. Iordan discută şi ale mijloace expresive din română: 
schimbările de accent, lungirea sunetelor, procedeele morfologice şi derivative, sintactice, 
lexicale, împrumuturile externe (monger, fain) şi interne, luate din limbajul popular (vorba ceea, 
te miri ce), al diferitelor profesiuni (sută-n sută, circumstanțe atenuante, a avea febră). Toate 
aceste mijloace devin expresive datorită transferului din alte limbaje; în stilul beletristic ele 
produc efecte de evocare. 

Ca metodă, lordan precizează că urmează concepția lui Bally, dar şi a lui Spitzer, conform 
căreia faptele stilistice sunt nu numai produse ale afectului, ci şi ale fanteziei şi ale simțului 
estetic. Stilul scriitorilor nu este luat în considerare, pentru că intenționalitatea reduce mult din 
caracterul de spontaneitate şi naturaleţe. Cu toate acestea, majoritatea exemplelor din tratatul său 


sunt extrase din opera lui Creangă şi a lui Caragiale, scriitori care, e adevărat că au conservat 


realismul lingvistic, dar tot atât de adevărat e că, în opera lor, această conservare este intențională 
şi orientată estetic. 

Iordan admite, ca şi Bally, că stilistica nu are ca obiect studiul unei părți a limbajului, ci 
limbajul în întregimea lui. Afectivitatea atinge toate registrele: fonetica, morfologia, sintaxa, 
lexicul. Fenomenele sunt grupate în patru părți: I. Fenomene fonetice; II. Fenomene morfologice; 
III. Fenomene sintactice; IV. Fenomene lexicale, oferind o imagine de ansamblu a specificului 
expresiv al limbii române. Tratatul cuprinde un material foarte bogat, selectat din limba vorbită, 
din stilul presei, din opera scriitorilor care utilizează elemente de limbă vorbită; analiza este 
însoţită de referiri comparative la fenomenele similare din alte limbi romanice. 

Un punct de vedere original l-a susținut D. Caracostea care, pornind de la concepția 
identificării limbii cu arta (K. Vossler, B. Croce) considera limba ca o creație, rezultanta unei 
atitudini stilistice (alegere). În Expresivitatea limbii române (1942), acesta afirmă: „în realitatea 
ei, limba este expresivitate, o construcţie de artă”. Virtualităţile estetice ale limbii sunt numite 
esteme. 

Printre alte obiecţii, lui Caracostea i se impută absolutizarea valorilor fonetice ale 
sunetelor şi subiectivismul unor analize (de ex., fonemul îi, recurent în Miorița, ar sugera 


„simbolul colectiv al pierderii în tot”). 


STILISTICA LITERARĂ 

Presupune analiza resurselor stilistice considerate ca fiind proprii practicilor. literare. 
Contrat stilisticii artelor, interesate în egală măsură de stilurile colective şi de cele individuale, 
stilistica literară a privilegiat dintotdeauna operele, în ceea ce au ele caracteristic. În timp ce 
stilistica limbii pune în centru noțiunea de alegere stilistică, această opțiune a făcur ca stilistica 
literară să fie privită ca o stilistică a devierii, stilul literar fiind conceput ca singularitate opusă 
normelor colective. În prima sa etapă, stilistica literară era şi o stilistică psihologică, deoarece 
valoarea expresivă a stilului era raportată la psihicul autorului. Karl Vossler afirma: „Stilul este 
utilizarea lingvistică individuală în opoziţie cu uzajul colectiv” şi că stilistica trebuie să reveleze 
„fizionomia individului”. 

Karl Vossler (1872-1949), întemeietorul stilisticii literare, a elaborat lucrări de 
epistemologie (Pozitivism şi idealism în ştiinţa limbii, 1904), de stilistică a limbii (Spirit şi 


cultură în limbă, 1925, Cultura Franţei oglindită în limba ei. Istoria limbii franceze scrise de la 


începuturi până în prezent, 1929), dar şi de stilistică aplicată, în monografiile despre Divina 
Commedia, despre opera fabulistică a lui La Fontaine sau despre poezia lui Leopardi. 

Vossler reacționează împotriva pozitivismului neogramaticilor (pentru care limbajul e 
guvernat de legi) şi al unor critici ca Saint-Beuve şi H. Taine, pentru care rasa, biografia, mediul, 
psihologia unui autor îi explică opera. El proclamă autonomia operei, cu origine în limba ei. 
Pentru Vossler, limba este o creaţie intuitivă şi individuală: „orice expresie lingvistică trebuie 
explicată ca o creaţie liberă şi individuală, născută din intuițiile individuale ale individului 
vorbitor”. Explicarea faptelor de limbă drept creaţii individuale, produse ale spiritului estetic, 
transformă lingvistica într-o stilistică, iar aceasta nu ar fi decât un sector al esteticii. Stilul, ca 
intenție şi afectivitate creatoare, este văzut ca element moderator al limbii. De aici concluzia sa că 
stilistica este o gramatică fixată. Emfaza, afectele au grăbit procesul de cristalizare a gramaticii, 
iar expresivitatea nu trebuie privită ca o poleială care se suprapune formei gramaticale. Vossler 
aduce aşadar contribuții importante în domeniul idiomatologiei stilistice: analiza trăsăturilor care 
individualizează o limbă naţională de cultură sau idiomul unui scriitor anume (studiul Limbile 
naționale ca stiluri, în Poetică şi stilistică, p. 5-26). 

Spiritul limbii, concept major preluat de la Herder, Humboldt şi Schlegel (Sprachgeist, 
asimilat spiritului popoarelor — Geist der Völker şi spiritului epocii - Zeitgeist) postulează ideea 
limbajului formativ, conceput ca o matrice a mentalității unui popor. Specificul unei limbi, acel 
„ceva” care ne irită sau ne place când auzim o limbă străină este numit de Vosler ornament. 
Specificul național se subordonează noţiunii de ornament, dar „limba este universală şi personală 
în tendința ei spre varietate şi ornament”. În dezvoltarea limbajului omenirii, limbile naţionale 
reprezintă un moment stilistic specific: în fiecare limbă naţională se ascunde o intenție artistică, 
un arhitect, genialitatea ei care, spre deosebire de caracterul determinat şi închis al poeziei unui 

(Tipică pentru tradiţia germană este asimilarea limbii populare ca un limbaj poetic 
mult mai apropiat de limba poporului decât poezia cultă) 

Vossler a făcut pionierat în materie de stilistică a expresiei (subjonctivul în franceză), şi 
de stilistică individuală (analiza fabulelor lui La Fontaine). Treptat, stilistica vossleriană se 
limitează, operând în special asupra textului literar, considerat ca o practică individuală a 
valorilor conținute în limbă. Limba operei conține implicit originea ei, căci opera e viața trecută 


în discurs; ea nu poate fi separată de limba comună. 


Ceea ce deosebeşte concepția stilistică a lui Bally de cea a lui Vossler este conceptul de 
expresie: pentru Bally, expresia se referă la sensul psihologic şi afectiv al formelor unui enunţ 
generat de o stare emoţională. Expresia are o cauzalitate psihologică şi socială; pentru Vossler, 
expresia este un element imaginativ şi estetic imanent oricărui element lingvistic al enunțului 
artistic. Dar Vossler nu elimină raportarea stilului la psihicul autorului, dimpotrivă, afirmă că 
stilul este utilizarea lingvistică individuală în opoziție cu uzajul colectiv şi că stilistica evidențiază 
şi „fizionomia” individului. 

Direcţia psihologică prezentă în prima fază a stilisticii literare a fost continuată în Franța 
de M. Grammont (Mic tratat de versificație franceză, 1967) şi de H. Morier (Psihologia 
stilurilor, 1959), care susţine că există o concordanţă între sufletul autorului şi stilul său, ca 


simbol al eului. 


STILISTICA genetică. Leo Spitzer 

Stilistica individuală/genetică interesată de cauze, nu numai de efecte, realizează impactul 
stilisticii teoretice cu critica stilistică. Leo Spitzer, discipolul lui Vossler (1887-1960) a pledat 
împotriva separării arbitrare dintre stilistica lingvistică şi cea literară, susținând că ambele au ca 
obiect estetic limba. Cele două discipline interferează în stil: „Limba întrebuințată ca artă se 
numeşte stil”. Pentru Spitzer, stilul provine din utilizarea particulară a limbii de către un individ 
sau colectivitate. Există aşadar un stil individual, dar şi un stil al unei colectivități sau chiar epoci. 
În opinia sa, la originea stilului stau abaterile / deviaţiile de la normă, datorate întrebuințării 
individuale a limbii. Sub influenţa lui Vossler, Spitzer a fost tentat să explice stilistic orice fapt de 
limbă, să reducă la stil întreaga gramatică. 

Metoda lui Spitzer porneşte de la constatarea deviaţiei, a detaliului insolit (frecvenţa unui 
fenomen, folosirea intr-un context impropriu, accentuarea acestuia etc.) care oferă stilisticianului 
cheia pentru intrarea în operă: „devierea stilistică de la norma generală trebuie să reprezinte un 
pas istoric făcut de scriitor: trebuie să reveleze o modificare a spiritului epocii, o modificare de 
care scriitorul a devenit conştient şi pe care o traduce cu necesitate într-o formă lingvistică; se 
poate determina pasul istoric, cel psihologic şi cel lingvistic”. Ideea stilului ca deviere a rămas o 
constantă a gândirii lui Spitzer; anumite fapte lingvistice ies în evidență prin frecvență, altele prin 
raritate. Deviaţia se remarcă în contextul imanent operei. Din detaliu în detaliu, stilisticianul 


coboară treptat în centrul „sistemului solar” care este opera şi identifică etimonul spiritual, 


rădăcina psihologică a mai multor trăsături de stil. Fiecare sistem particular intră, la rândul său, în 
componența unui sistem mai vast, care poate fi cel al unei colectivităţi, al unei perioade istorice, 
al unei etnii. Metoda circulară şi intuiționistă (intuiţia permite alegerea punctului de pornire al 
faptului de stil revelator care ne conduce spre centru spiritual al operei) a cercului filologic 
porneşte de la faptul de stil, de la spionul stilistic, caută numitorul comun spiritual şi se verifică 
în alte fapte de stil. 

Concepţia lui Spitzer ocupă un loc intermediar între poziţia lui Bally şi cea a lui Vossler. 
Metoda lui Bally este social-psihologică, a lui Vossler etse individual-estetică, iar a lui Spitzer 
individual-psihologică. Carenţele stilisticii genetice, constau, după Pierre Guiraud, în faptul că 
identifică stilul cu omul, într-o epocă în care omul era un mister, psihologia rudimentară şi 
intuitivă, iar sociologia şi etnologia inexistente. 

Raportată la concepția finalistă şi esenţialistă a retoricii, stilistica genetică aduce câteva 
răsturnări pozitive: 

- o viziune existențială a operei ca experiență individuală 

- criterii etiologice (ce vizează cauzele) în locul celor teleologice 

- ideea de originalitate, de geniu ce se substituie ideii de tehnici şi reguli 

- ideea de originalitate ce înlocuieşte pe cea de model şi imiaţie 

- ideea de libertate în locul celei de genuri, reguli şi norme 

Cercetarea stilistică, preocupată de ceea ce individualizează, devine astfel o investigare a 
mijloacelor de expresie care definesc idiostilul — stilul individual — al unui scriitor, opere, epoci 
etc. Dar dincolo de singularitatea operei individuale, stilistica ar trebui să degaje un model 
teoretic implicit al faptelor lingvistice pertinente în analiza stilistică. Recunoscând şi proclamând 
specificitatea şi originalitatea stilului, stilistica genetică îl sustrage oricărei categorii: sunt atâtea 
stiluri câți oameni / opere. 

Critica stilistică. În descendența lui L. Spitzer, critica genetică a produs două 
capodopere: una aparţine stilisticii româneşti, prin Arta prozatorilor români a lui T. Vianu 
(1941), care, pornind de la stilurile individuale, grupează autorii după tendințe stilistice: scriitori 
retorici, intelectualişti şi esteți, fantazişti etc. 

Cealaltă este Mimesis. Reprezentarea realității în literatura occidentală a lui Eric 
Auerbach (1946) în care sunt decelate stilurile comune din literatura europeană. Sunt investigate 


opere literare din diferite epoci, pornind de la opera lui Homer, pentru că realismul constituie o 

categorie istorică, configurată în momentul în care s-a realizat amestecul stilului înalt cu stilul 


umil cotidian. 


STILISTICA LITERARITĂȚII. R. JAKOBSON 

În baza premisei inspirate de lingvistica structurală că textul formează un sistem de functii 
şi relații, stilistica funcțională postulează posibilitatea unei analize obiective, ştiinţifice a 
mesajului literar. Această posibilitate fusese respinsă de stilistica genetică pe motivul caracterului 
unic şi irepetabil al operei literare. 

Insistând pe caracterul construit, elaborat, ferm structural al mesajului literar, stilistica 

funcționează tinde către o poetică a textului axată pe conceptul de /iteraritate. Literaritatea se 
defineşte prin redundanța anormală a textului, ca urmare a vizării mesajului în şi pentru sine. 
Stilul se identifică cu funcția poetică, ceea ce înseamnă proiectarea echivalenţelor de pe axa 
paradigmatică (a alegerii) pe cea sintagmatică (a combinării). 
Teoria jakobsoniană încearcă să argumenteze că literaritatea şi implicit stilul îşi au originea în 
redundanţa voită şi crescută a textului literar, concretizată în echivalenţa elementelor sale 
componente. Echivalenţa este promovată la rangul de principiu constitutiv al secvenţei: în 
poezie, fiecare silabă este pusă în raport de echivalență cu celelalte silabe ale aceleiaşi secvențe: 
orice accent de cuvânt este egal cu orice alt accent de cuvânt; la fel, elementul neaccentuat, scurt 
sau lung, este echivalat cu altul, similar. În critica de text, Jakobson îşi începe analiza cu nivelul 
sonor / prozodic al textului, dovadă a influenţei exercitate asupra sa de către formaliştii rusi şi de 
şcoala funcțională de la Praga. 

Pe de altă parte, ni se atrage atenția că supremația funcţiei poetice asupra celei referenţiale 
nu anihilează informaţia, ci o face ambiguă. Ambiguitatea este însuşirea „intrinsecă şi 
inalienabilă a oricărui mesaj centrat pe propriul său conținut, pe scurt, ea este un corolar al 
poeziei” (Lingvistica şi poetica, p. 113). Lui Jakobson i s-a reproşat că, prin echivalențele 
succesive pe seama cărora este pusă literaritatea, textul este reificat, redus la artefact, anulându-i- 
se dinamismul intern produs de scriitură şi de lectură. Totuşi, la Jakobson, analiza formelor este 
în mod sistematic raportată la semnificaţia locală şi globală a texului, iar teoria funcțională se 


subordonează noţiunii ierarhice de dominantă stilistică. 

STILISTICA RECEPTĂRII / A EFECTULUI. M. RIFFATERRE 

Acesta rafinează teoria jakobsoniană şi întemeiază o stilistică a efectului; el acceptă 
conținutul noţiunii de funcție poetică, însă o numeşte funcție stilistică. Acceptă, de asemenea, 
definiția stilului ca exagerare expresivă, afectivă sau estetică adăugată informaţiei exprimate de 
structura lingvistică: „S-ar putea spune că limba exprimă, iar stilul accentuează”. Studierea 
modalităţilor de accentuare scoate analiza stilistică de sub tutela gustului, a reacției subiective a 
receptorului, pentru a deveni instrument analitic obiectiv. Abaterile de la normă nu mai constituie 
criteriul pentru descoperirea constantelor stilistice; acest rol diagnostic îl îndeplinesc însă 
elementele imprevizibile generate de context, ele nasc un efect de ruptură şi provoacă 
intensificarea stilistică. 

Stilistica textuală orientată spre lector şi imanentă textului este fondată, alături de 
contrast, pe criteriul convergenței, prin care Riffaterre înţelege „o acumulare de trăsături 
acționând împreună” într-un context stilistic. Stilul este definit prin reacția lectorului, iar această 
reacție depinde de o formă marcată; o formă a acestei mărci este efectul de contrast ce rezultă din 
apariția în discurs a unui termen neaşteptat (un arhaism, o figură într-un context neutru). 
Contrastul depinde mai puţin de valoarea termenului contrastant, cât de opoziţia cu un termen 
neutru în discurs = marca zero (de ex., efectul unui arhaism izolat nu este identic cu al 
arhaismului într-un context arhaizant, deci omogen). Este necesar şi al doilea semnal stilistic - 
convergența: un cuvânt arhaic poate trece neobservat, dar dacă se combină cu o ortografie sau cu 
o construcție arhaică, va fi simțit ca atare. 

Lectorul, imprevizibilitatea unei structuri şi contextul stilistic sunt, la Riffaterre, 
concepte fundamentale impuse de situarea receptării în prim-planul funcționării şi interpretării 
stilistice a textului a cărui trăsătură stilistică definitorie este literaritatea: „Orice procedeu 
stilistic, identificat în prealabil de către lector, are drept context un fundal concret, permanent, 
unul nu există fără altul”. Dezvoltând o concepție structuralistă, în cercetarea stilistică textul este 
un ansamblu structurat bipolar, în care procedeele stilistice intră în contrast cu contextul sau 
conţin în structura lor internă un context şi un contrast. În căutarea literarităţii textului, pe linia 
lui Jakobson, Riffaterre îşi întemeiază concepția pe absolutizarea devierii, concomitent cu 
tentativa de absolutizare a textului, nu numai în sensul în care definea Jakobson funcția poetică, 
ci şi în modul de înţelegere a devierii: nu devierea textului (sau a constituenților textului) de la o 


normă (o normă lingvistică), care este nepertinentă, ci devierea de la context, singurul pertinent. 

Prin înţelegerea literarității din perspectiva receptării, concepţia lui R. se află, pe de o 
parte, în opoziţie cu cea a lui Spitzer, care acordă prioritate scriitorului şi, pe de altă parte, cu 


poziţia lui Jakobson, care are în vedere absolutizarea mesajului/textului. 


STILISTICA FUNCȚIONALĂ 

Problema funcţiilor limbii a fost pusă pentru prima oară de Platon în Cratylos; pentru 
Platon, cuvântul este un semn pentru ca cineva să spună altcuiva despre lucruri. În definiţia 
acestuia, semnul nu trimite la lucruri, ci spune ceva despre lucruri, un ceva ce se află între semnul 
material şi lucruri; în filozofia scolastică medievală s-a spus că prin cuvinte se trimite la lucruri, 
însă cu ajutorul noțiunilor, adică al conținuturilor mentale. 

Problema funcţiilor limbii a fost reformulată, după 1900, în numeroase sisteme 
bifuncționale de către Georg von der gabelentz, Ch. Bally, Joseph Vendryes (profesor de limbi şi 
literaturi celtice, decedat în 1960), Ivor Armstrong Richards (decedat în 1979), Charles R. Ogden, 
T. Vianu etc. 

Prima teorie funcțională a limbii a fost elaborată de psihologul austriac Karl Bühler în 
1936. El a stabilit trei funcţii fundamentale ale semnului lingvistic, corespunzătoare factorilor 
constitutivi ai comunicării: Ausdruck, adică expresie a subiectului vorbitor, simptom al acestuia; 
Apell ori semnal pentru destinatar; Darstellung sau simbol cu privire la lucrul reprezentat. Buhler 
consideră fundamentală această funcţie obiectivă, cu privire la realitatea extralingvistică: fizică, 
imaginară sau mentală. Cea mai importantă teorie funcţională a fost elaborată de Roman 
Jakobson (Roman Osipovici, evreu emigrat în SUA, unde a şi murit, în 1982, la Boston, printre 
cei mai influenți lingvişti ai sec. 20); conform criteriului informațional, el adaugă factorilor lui 
Buhler (emiţător, receptor, referent) încă trei: cod, mesaj şi canal, identificând astfel 6 funcții ale 
limbii. Funcţiilor expresivă, apelativă şi reprezentativă din teoria lui Buhler le corespund la 
Jakobson funcţiile: emotivă, conativă şi referențială. Prin considerarea unor factori mai puţin 
evidenţi în funcționarea limbii, apar în plus funcţiile: poetică, fatică, metalingvistică. 

Emiţător (poet)(feţia emotivă) - referent (context) (feţia referenţială) — destinatar (Cititor) 
conativă 

mesaj (poem) feția poetică 

cod (limbaj) fetia metalingvistică 


canal (carte, audio, TV, scenă) fcția fatică 

Atitudinea faţă de mesaj în sine, „centrarea asupra mesajului ca atare” reprezintă funcţia poetică 
a mesajului. Ea „proiectează principiul echivalenţei de pe axa selecției pe axa combinării”; 
această funcție este exemplificată de Jakobson cu mesajul foarte scurt folosit de Dwight David 
„Ike” Eisenhower în propaganda electorală: I like Ike. Formula este scurtă, expresivă, concentartă 
pe procedeele de structurare a mesajului. 

Funcţia fatică este definită astfel: „există mesaje care servesc în primul rând la stabilirea 
comunicării, la prelungirea sau la întârzierea ei; ele controlează cum funcționează canalul şi 
circuitul, atrag atenţia interlocutorului sau confirmă faptul că acesta rămâne în continuare atent” 
(formule precum: „alo, mă auzi, mă asculţi”, sau la Shakespeare „lend me your ears - pleacă-ţi 
urechea” controlează canalul şi circuitul). 

Ori de câte ori transmițătorul sau receptorul său controlează dacă folosesc acelaşi cod, 
vorbirea se concentrează asupra codului; această focalizare instituie funcția metalingvistică a 
mesajului, precum în glosare. 

Orice mesaj este expresia emițătorului care comunică unui receptor prin intermediul unui 
canal. Mesajul este codificat şi se referă la un context. Prezenţa unui destinatar în orice act 
lingvistic justifică afirmația că limba are un caracter social şi că funcţiile sunt componente ale 
unei superfuncții lingvistice: cea de comunicare. Caracterul de sistem al funcțiilor, coexistenţa lor 
în acelaşi mesaj, presupune ierarhizarea lor după tipul de comunicare. Funcţia referențială 
domină, dar mesajul poate fi centrat asupra funcției expresive (la emiţător), conative (la receptor); 
accentul poate să cadă pe cod (metalingvistică) , pe contact (fatică) ori asupra lui însuşi (poetică). 

E. Coşeriu (Limbajul poetic, în Prelegeri şi conferinţe, laşi, 1994, p. 148-149) a supus 
teoria lui Jakobson unei critici severe, invocând următoarele argumente: 

1. funcţia fatică nu poate fi deosebită de cea de apel, deoarece este partea inițială a acesteia; 
luarea de contact presupune ca destinatarul să fie dispus să accepte semnul. O funcţie ce priveşte 
numai canalul, ca atare, o putem avea numai la comunicarea mecanică, la aparatele ce transmit 
mesaje. 

2. nu există o funcție metalingvistică separată de funcția de reprezentare, deoarece, între lucrurile 
pe care le poate reprezenta limbajul, se află şi limbajul însuşi: faptul că se referă la limbaj nu 
justifică existenţa unei alte funcții. 

3. nu există o funcție poetică, întrucât concentrarea în structura mesajului se poate prezenta în 


poezie, însă nu este ceea ce face ca poezia să fie poezie. Știm de la Aristotel că versul nu face 

poezie (vezi tratatele de filozofie / cronicile versificate), după cum formula „I like Ike” îşi are 
efectul ei ca formulă de propagandă, în domeniul pragmatic, nu în domeniul stilistic. 

Concluzia: se rămâne la schema lui Buhler, corectată prin filozofia scolastică şi prin considerarea 
nivelului vorbirii / al mesajului / al actului lingvistic, opus limbii, ca sistem. Deşi cele trei funcții 
adăugate de Jakobson nu sunt luate în considerare, i se recunoaşte acestuia intuiţia izolării 
mesajului, a faptului că acesta se referă la sine însuşi. Concepţia lui R. Jakobson este anexată de 
Coşeriu tezei că limbajul poetic este absolut, în sensul că acesta nu vorbeşte despre o realitate 
dată ca atare, ci creează o realitate (liada nu vorbeşte despre o realitate, ci este o realitate, 
construieşte o realitate). 

Pe de altă parte, Coşeriu răstoarnă perspectiva clasică de specialitate asupra limbajului 
poetic într-o viziune de generalitate (în opoziţie cu stilistica alegerii şi a devierii): limbajul poetic 
este „plenitudinea funcţională a limbajului — sau limbaj pur şi simplu”. În el se actualizează toate 
funcţiile semnului, în timp ce limbajul de toate zilele şi limbajul ştiinţific sunt devieri, pentru că 
sunt reduceri funcționale drastice ale limbajului ca atare. 

În stilistica funcţională, fiecărei funcţii predominante îi corespunde un limbaj funcţional, 
definit ca totalitatea mesajelor în care funcția respectivă este dominantă. În limba literară scrisă 
se disting cinci limbaje (cel fatic apare doar în comunicarea orală); pe ultima treaptă a ierarhiei 
stilistice se află mesajul — produsul funcţiilor limbii, caracterizat prin: limitare, coerență şi marcă 
stilistică. Mesajul este o unitate stilistică, nu gramaticală. 

Rolul stilisticii funcţionale este de a descoperi, a descrie şi a explica limbajele şi 
stilurile funcționale, ca elemente ale uzului lingvistic adaptat necesităților socio-culturale ale 
vorbitorilor: „Uzul limbii reprezintă deci o mişcare permanentă de adaptare a structurii idiomului 
la necesităţile social-culturale ale vorbitorilor. Rezultatele cele mai importante sunt limbajele şi 
stilurile, adică o serie de subansambluri care se deosebesc mai mult ori mai puțin între ele în 
funcție de obiectul lingvistic exprimat” (I. Coteanu, Stilistica funcțională a limbii române, p. 9). 

Sub influenţa teoriei informaţiei, a formaliştilor ruşi şi a lingvisticii structurale, stilistica 
îşi reconsideră obiectul: textul literar nu mai este doar o expresie a individului, ca în stilistica 
genetică: celelalte forme de comunicare non-artistică devin obiective importante ale acestei 


stilistici pragmatice. 

TUDOR VIANU — PRECURSOR AL STILISTICII FUNCȚIONALE 

În studiul său din 1955, Cercetarea stilului, T. Vianu afirma: „Domeniul cercetării 
stilistice se întinde mult în afară şi înainte de cel al operelor literaturii frumoase, de proveniență 
zisă cultă şi cum numărul acestor stiluri este foarte mare, cercetarea stilistică a limbii literare are 
un întins domeniul de parcurs, înainte de a aborda operele literaturii frumoase”. Stilisticianul se 
referă la stilurile vorbirii, un concept modern al stilisticii, pe care îl definea astfel: „Prin stil al 
vorbirii înţelegem conformarea exprimării într-un anumit domeniu al activităţii omeneşti, pentru 
anumite scopuri ale comunicării, adică modul de întrebuințare specific funcțional al mijloacelor 
lingvistice unitare, puse la îndemâna generală” şi preciza că stilurile vorbirii sunt tot atât de 
numeroase câte domenii de activitate există. 

Vianu exemplifică variația stilistică funcțională astfel: în faţa unei păduri, vorbitorul 
obişnuit va afirma: „Această pădure conţine mai multe feluri de copaci”, pe când specialistul 
(botanistul, silvicultorul) va afirma: „Această pădure conţine esențe felurite”. Când cineva moare, 
în stil administrativ, oficial, se spune ca a decedat sau a încetat din viaţă, pe când în limbajul 
bisericesc se va spune şi-a dat obştescul sfărşit, a adormit întru Domnul. 

Încă din Cursul de stilistică ţinut la Universitatea din Bucureşti între 1942-1943, Vianu se 
delimita de reducționismul stilisticii literare şi anticipa stilistica funcțională prin precizarea că: 
„Nu orice stil este un stil literar. Avem astfel stilul limbajului comun, care suprimă nuanțele 
sinonimice, nu are efecte de evocare. Spre deosebire de limbajul comun, avem limbaje cu efecte 
de evocare, cu stilul lor, diferite. Avem aşa: limbajul de afaceri, limbajul medical, limbajul 
administrativ şi, în fine, limbajul literar”. Opera scriitorilor realişti, a lui I. L. Caragiale, în 
special, reprezintă o enciclopedie stilistică, un carnaval al stilurilor funcționale însoţite de efecte 
de evocare a mediului lingvistic şi extralingvistic: „Nu există document mai edificator despre 
stilul pre- şi extraliterar al limbii române din secolul al XIX-lea decât opera lui Caragiale”, pentru 
că „acesta notează toate varietățile stilului popular şi ale diferitelor stiluri ale vorbirii, ale 
țăranilor şi târgoveţilor, ale gazetarilor, funcționarilor şi politicienilor, ale profesorilor şi 
avocaţilor, ale argoului mahalalei, al cârciumilor şi al cafenelelor, al jargoanelor de salon etc”. 

Pentru Vianu, limba populară şi argourile sunt pline de fapte de limbă colorate sau 
pitoreşti şi constituie o etapă intermediară între expresie şi comunicare. Problema stilului 
diverselor limbi naţionale îl determină pe autor să citeze locuţiuni (cu valoare stilistică) evocând 


vechile tradiţii de viaţă rurală, pastorală şi agricolă: a bate câmpii, a înțărca bălaia, a nu pricepe 

o boabă, a nu-i fi boii acasă, a strânge funia la par, a strica orzul pe gâște, a o pune de 
mămăligă etc. Stilurile vorbirii sunt însoţite de efecte de evocare; nucleul comunicării a absorbit 


în mare parte zona expresivă a acestor metafore pastorale, gramaticalizându-le. 


STILISTICA FUNCȚIONALĂ A LIMBII ROMÂNE: ION COTEANU 

Din perspectivă funcţională, stilul cuprinde nu numai modalitățile individuale de folosire 
a limbii, ci şi pe cele colective, ale grupurilor de vorbitori când se exprimă în funcție de diferite 
contexte. Constrângerile social-culturale generează stiluri ale limbii, limbaje sau chiar registre 
stilistice care formează o ierarhie. Legătura între ierarhii se stabileşte prin figurile de stil şi prin 
regulile de compoziţie, fiind însoţită de efecte de evocare. Expresivitatea, latentă sau dedusă 
lingvistic, se află în raport direct proporțional cu cantitatea de informaţie (maximă în limbajul 
poetic) şi este o valoare dependentă de contexte. 

În cea mai largă accepţiune a termenului, stilistica este studiul limbii în acțiune, cercetarea 
modului în care vorbitorii se folosesc de graiul lor în diferite împrejurări. Ea reprezintă o 
lingvistică practică, căreia Hasdeu îi fixa drept obiect limba in concreto, deosebit de lingvistică, 
care se ocupă cu limba in abstracto (ceea ce reprezintă distincţia saussuriană langue — parole). 

În redefinirea funcţională a stilisticii, Coteanu consideră utile noțiunile structuraliste de 
competenţă şi performanţă. Competența presupune performanţa, aşa cum vorbirea (parole) 
presupune limba (langue). Raportul dintre totalitatea deprinderilor lingvistice şi necesitatea unei 
exprimări particulare formează funcția stilistică fundamentală a oricărei limbi. Uzul limbii 
reprezintă mişcarea de adaptare a unui idiom la necesităţile socio-culturale ale vorbitorilor. 
Stilistica se încadrează pragmaticii descriptive, ca aplicare a limbajului la situații specifice. 
Definirea funcţională a stilisticii necesită apelarea la pragmatică, ca parte a unei semiotici a 
comunicării: „Stilistica ar fi deci studiul modului de manifestare a performanţelor de care 
deținătorii unei limbi date sunt capabili în funcție de codul / codurile social-culturale care 
condiționează aceste performanţe” (Stilistică, generativism, pragmatică, în SCL, 2, 1990, p. 98). 

Rezultatele acestor performanţe sunt sistematizate în limbaje şi stiluri funcționale; 
Varietatea lor e practic infinită, teoretic subsumându-se funcțiilor limbii: bisericesc, 
administrativ-juridic, tehnico-ştiinţific, jurnalistic (publicistic), beletristic, ultimul având 


calitatea de a le conține pe toate. 

Determinarea limbajelor şi a stilurilor conduce la construirea unui model funcțional al 
limbii care explică locul deţinut în uz de diverse subansambluri lingvistice. Chintesenţa unui 
idiom natural într-un anumit moment constituie un diasistem;, el se diversifică funcțional în 
limbaje, care sunt subcoduri restrictive ale limbii, iar acestea se materializează în mesaje, unitatea 
stilistică minimală. 

Aşa cum arată Coteanu, diasistemul se include în limbajul literar, acesta în limbajul 
ştiinţific, limbajul ştiinţific în limbajul unei anumite ştiinţe etc. Drept urmare, fiecare treaptă 
inferioară conţine cel puţin un element de concretizare în plus față de treapta precedentă. 
Aplicând criteriul socio-cultural, diasistemul limbii se concretizează, la cel mai înalt nivel, într-un 
stil literar, prezentând un număr de particularități caracteristice, şi unul non-literar (sau popular), 
caracterizat prin alte trăsături reprezentative. 

După Coteanu, structura stilistică a limbii este determinată de doi factori: de structura 
generală a limbii şi de necesităţile comunicării din diverse ramuri de activitate socială. 

A fost contestată proprietatea termenului de stil funcțional, de către Şt. Munteanu, 
care disociază limbajul funcţional de stil, respectiv lingvistica de stilistică. Stil este propriu 
stilisticii literare, limbaj — stilisticii funcţionale. 

Stilurile limbii române literare 

Stilurile sau limbajele reprezintă variantele culturale ale limbii. Acestea cunosc forme 
rudimentare în limba veche, pentru a atinge o dezvoltare şi o perfecționare reală abia în timpurile 
moderne. Dezvoltându-se într-o perioadă când variantele teritoriale dispar, contopindu-se în 
limba comună, variantele culturale par a duce la o diversificare a limbii literare. 

Stilurile sunt aspecte ale limbii literare constituite istoric şi aflate în strânsă dependenţă de 
nivelul general de dezvoltare a culturii. Ele sunt structuri funcționale constituite în timp supuse 
permanent transformării. Sunt corpusuri de trăsături şi ansambluri de norme ce includ elemente 
specifice unei anumite categorii de texte, indiferent de zona geografică de alcătuire, dar cerute şi 
condiționate de o serie de factori extralingvistici, precum scopul comunicării, împrejurările în 
care se face aceasta, nivelul cultural al emițătorului (autor sau traducător) sau atitudinea lui faţă 
de receptor. 

Trăsăturile unui stil pot fi rezultatul unei evoluţii interne a limbii, pot apărea ca inovații 
particulare, dar, de multe ori, sunt consecinţa preluării conştiente (prin traducere sau imitație) a 


unor modele. Totodată, elementele care concură la definirea unui stil pot fi specifice acestuia, 

lipsind din altele, sau pot avea doar o frecvenţă, o valoare şi o funcţie deosebite de la un stil la 
altul (Gh. Chivu, 2000, 24). 

Delimitarea şi organizarea într-un sistem, conceput pe mai multe niveluri funcţionale, a 
stilurilor limbii române literare a preocupat numeroşi cercetători. Cea mai veche opinie aparţine 
lui Iorgu Iordan (1954) care delimitează 6 stiluri: literar propriu-zis sau artistic, ştiinţific şi 
tehnic, publicistic, oficial, oratoric şi familiar. Primele cinci sunt cu precădere scrise, ultimul 
vorbit. Deşi remarcă existenţa unor afinități între aceste stiluri, precum şi o anumită diversitate de 
aspecte în interiorul fiecăruia dintre ele (stilul poeziei şi al prozei, stilul diverselor ramuri ale 
ştiinţei), autorul nu încearcă o ierarhizare a varietăților de stil care s-ar putea delimita. 

Câţiva ani mai târziu (1960), Coteanu reduce numărul stilurilor literare la trei, denumite 
stiluri fundamentale: stilul literaturii artistice, stilul ştiinţific şi cel administrativ. Autorul 
contestă existența stilului publicistic (după părerea lui Coteanu, publicisticul este locul de 
intersecţie a trei stiluri: artistic, ştiinţific, administrativ), precum şi a unui stil al limbii vorbite. 

Numărul stilurilor diferă în funcție de criteriul abordat, în toate clasificările apărând 
constant numai două stiluri: beletristic şi tehnico-ştiințific. Stilul juridico-administrativ este 
subordonat celui ştiinţific, iar publicisticul celui beletristic. 

Odată cu delimitarea şi clasificarea stilurilor românei literare, s-a trecut, normal, la 
descrierea şi caracterizarea din punct de vedere lingvistic a subunităților funcționale. Astfel, I. 
Iordan (Limba literară. Privire generală, în LR, III, 1954, nr. 6) este de părere că stilul beletristic 
recurge la imagini, stilul ştiinţific apelează la cuvinte proprii care dau limbii o precizie 
desăvârşită, dar care prezintă adeseori dificultăți de înţelegere chiar şi pentru oamenii instruiți, iar 
stilul familiar se foloseşte de un vocabular relativ sărac şi banal, făcând apel la termeni din fondul 
principal. 

În Stilurile moderne ale limbii române literare (în LR, IX, 1960, nr. 2), I. Coteanu 
întreprinde o caracterizare generală a stilurilor. În opinia sa, stilul literaturii artistice are drept 
trăsătură definitorie faptul că se foloseşte de imagini ca procedeu general de comunicare, în timp 
ce stilul ştiinţific îşi datorează individualitatea raționamentelor la care recurge pentru a-şi 
exprima mesajele. 

Sanda Golopenţia şi Toma Pavel (Statistica şi stilurile limbii, în LR, IX, 1960, nr. 4) au 
caracterizat principalele stiluri ale românei literare după criteriul bogăției şi concentraţiei 


vocabularului, calculate statistic. Din punctul de vedere al bogăției, primul loc este ocupat de 

stilul beletristic, urmat de cel administrativ şi ştiinţific. În ceea ce priveşte concentrarea, 
întâietatea o deţine stilul ştiinţific, urmat de stilul administrativ şi de cel beletristic. 

Lidia Sfârlea (Contribuţii la delimitarea stilurilor literare româneşti, în SLLF, Il,- vol I-III, 
1969-1974, p. 145-206) caracterizează amănunțit diversele varietăți stilistice ale limbii la nivelele 
lexical, morfologic, sintactic, fonetic şi prozodic. Astfel, stilul ştiinţific este caracterizat în felul 
următor: 

a) pe plan lexical: 

- deplasarea spre nucleu a unui vocabular special (deosebit de cel al mesajelor 
administrative), ale cărui elemente concrete diferă de la un domeniu al ştiinţei la 
altul; 

- posibilitatea de a folosi un număr relativ mare de cuvinte şi nume proprii străine; 

b) pe plan morfologic: 

- o frecvenţă relativ mare a adjectivelor; 

- preferința pentru formele de prezent; 

c) Pe plan sintactic: 

- dezvoltarea exagerată a grupului nominal şi a celui verbal pe baza 
determinărilor; 

- folosirea cu predilecție a atributelor cu rol de identificare şi a numelor 
predicative în scopul calificării; 

- adoptarea unor variante specifice de distribuţie a părţilor de propoziţie; 

- tendința spre propoziţii principale independente, dar şi frecvenţa frazelor 
alcătuite dintr-o regentă şi un număr restrâns de subordonate; 

- frecvența relativ ridicată a subordonatelor atributive şi completive directe; 

- tendința de a exprima relațiile modale prin propoziţii, iar restul relațiilor 
circumstanţiale prin complemente; 

d) Pe plan fonetic: 

- posibilitatea apariției unor foneme şi a unor combinații fonetice străine limbii 
române, ca urmare a libertăţii lexicale în acest sens; 

- grad de varietate fonetică mai scăzut decât în textele administrative; 


e) Pe plan prozodic: 

- tendința de a menține lungimea normală a unităţii melodice şi de a mări 
cantitatea unităţii ritmice; 
- frecvente alăturări de picioare foarte lungi şi foarte scurte, care dau impresia de 
aritmie. 
Într-un mod asemănător sunt caracterizate şi celelalte subunități funcționale ale limbii 


literare. 


ORAL / SCRIS ÎN STILISTICA LIMBII ROMÂNE 


O caracteristică a limbilor moderne este actualizarea sistemului fie pe cale orală, fie pe 
este concomitent actualizare a sistemului şi înscriere în textul infinit al limbii, în sistemul stilistic 
se reflectă dinamica specifică a trecerii limbii române de la întrebuințarea ei exclusiv pe cale 
orală la coexistența căilor scrisă şi orală, pe fondul coexistenţei şi interferenţei celor două culturi 
(populară şi cultă) şi la alternarea oral / scris. 

Fiecăruia dintre cele două moduri de a fi ale limbii române: limba română originar orală şi 
limba română scrisă îi corespund o serie de caracteristici cu rol important în constituirea 
sistemului stilistic şi în actualizarea specifică. Elementele fundamentale ale opoziţiei oral — scris 
aparțin registrului limbaj popular (prin esență oral) — limbă literară (prin esenţă scrisă). Limba 


română orală este reprezentată de limbajul popular, propriu comunității şi culturii rurale. 


LIMBAJUL POPULAR 

Instrument principal al culturii populare, prin esenţa ei de natură orală şi colectivă, 
limbajul popular şi-a dezvoltat un sistem de procedee şi mărci stilistice, purtând concomitent 
amprenta modalităţii orale de întrebuințare a limbii şi amprenta unei viziuni specifice asupra 
lumii. Cele trei caracteristici ale desfăşurării procesului de comunicare pe cale orală: 1. 
perceperea directă, spontană, preponderent afectivă a lumii, 2. întemeierea enunțării pe realizarea 


sonoră a structurii verbale a enunţului lingvistic, 3. complementaritatea sistemului de semne 

lingvistice cu alte sisteme de semne (gestica, mimica) determină profilul specific al limbajului 
popular la toate nivelurile limbii. 

Nivelul fonetic 

Intonaţia şi accentul, timbrul, durata, intensitatea şi înălțimea sunetelor, orientate de 
categorii prozodice (ritm, rimă, pauză) dezvoltă, în legătură cu predominarea funcției expresive, 
procedee şi mărci stilistice specifice expresivităţii limbajului popular. Acestea stau în legătură cu 
stări sufleteşti de care e stăpânit subiectul vorbitor în procesul comunicării, cu atitudinea 
locutorului față de interlocutor sau față de obiectul comunicării. Astfel, prin intrarea în relație cu 
accentul dinamic al cuvântului, accentul muzical devine accent stilistic. Numit de M. Grammont 
accent de intensitate, de J. Marouzeau accent afectiv, accentul stilistic reflectă starea afectivă sau 
atitudinea subiectului vorbitor. Figurile fonetice dezvoltă diferite sugestii semantice şi valori 
stilistice în strânsă legătură cu sensul lexical al termenilor marcați. Prelungirea consoanelor, de 
exemplu, poate exprima stări extreme, fie indignarea vorbitorului (7ricălosule! Mminţi! 
Mmizerabilul!), fie starea de admiraţie maximă (4ddmirabil! Mminunat!). Prelungirea duratei 
vocalelor se caracterizează printr-u registru mai amplu şi complex de sugestii privind mesajul 
comunicat. Fenomenul sensibilizează şi exprimă un înalt grad de intensitate a unei însuşiri 
nominale sau verbale sau al desfăşurării unei acţiuni: Si-i frumooooos, si deşteeeept! Şi țipaaaa! 
A fost un meeeeci! 

Unele fenomene fonetice (sincopa, apocopa, eliziunea) stau în legătură nu cu stări afective 
ale subiectului vorbitor, ci cu însăşi desfăşurarea orală a comunicării; ele se explică prin ritm, 
tempou, prin fonetică sintactică, prin scăderea energiei de articulare spre finalul rostirii: Un’ te 
duci? / Un’ te 'ci? Cân’ vii? 

Nivelul morfologic 

În funcţionarea categoriilor morfologice, expresivitatea limbajului popular îşi are originea 
şi reflectă totodată două dominante semantico-stilistice, interdependente: formele flexionare sunt, 
în majoritatea lor, polisemantice; opozițiile categoriale dezvoltă un registru amplu şi foarte 
nuanțat de sensuri gramaticale în împletire cu sensuri afective. 

Flexiunea nominală. Mai ales în limbajul popular urban, substantivele proprii, nume de 
familie, primesc în mod frecvent forme de gen: Joneasca, Popeasca, de număr: Ionești, 


Constantineştii sau articol hotărât: Iar a venit Popeasca! l-am spus Drăgulesei totul! 

În exprimarea superlativului, limbajul popular recurge la un registru amplu de mijloace, 
marcate subiectiv: 

- fonetice: prelungirea duratei vocalelor: O fată frumoasăăă! 

- morfologice: întrebuințarea ca morfem a adverbelor zare, prea şi a locuţiunilor 
nespus de, negrăit de, nemaiauzit / nemaipomenit de. Acestora li se alătură 
adverbele bine, rău: urâtă rău, nebună bine / rău. 

-  morfo-sintactice: reluarea, în formă de genitiv sau de acuzativ, a substantivului 
de proveniență adjectivală: frumoasa frumoaselor, deşteptul deştepților, isteț 
între isteţi 

- sintactice: sintagme formate din două substantive legate prin prepoziţia de, 
dintre care primul exprimă concomitent o însuşire a obiectului denumit de 
substantivul „subordonat”, gradul ei superlativ şi atitudinea subiectului vorbitor: 
o frumusețe de fată, o minune de copil. 

- retorice: se întrebuințează frecvent câteva imagini, situate între comparație şi 
metaforă, care exprimă superlativul unor însuşiri în general umane: foc, 
imaginea cea mai deschisă şi, de aceea, putând exprima comparativul unor 
însuşiri contrarii: deştept foc, foc de deştepti; cui, turtă, criță exprimă 
superlativul stării de beţie: bear cui / criță / turtă 

Flexiunea pronominală 

Scoase din contextul lingvistic propriu, pronumele de politeţe devin purtătoare ale 
componentei afective a planului semantic al enunțului. Pronumele dumneavoastră, domnia-sa, 
dumnealui, mata, mătăluță etc. pot marca ironia, iar dumneata, nemulțumirea. Pronumele 


demonstrative, în formă populară: ăsta, asta, ăla, aia etc. exprimă, în funcţie de o anumită 


accentuare a lor şi de intonația enunţului, atitudinea dispreţuitoare a subiectului vorbitor. Se 
observă şi preferința pentru structurile analitice, mai concrete: dativul pronumelor nepersonale, în 
special a celor relative şi nehotărâte, se exprimă adeseori prin prepoziţia-morfem la (Dă la cine 
crezi tu; O să ne vină rândul la fiecare / la toţi; Nu poți spune nimic la nimeni €tc.). 
Întrebuinţarea pronumelor personale depăşeşte uneori corespondenţa persoană gramaticală — 
protagonist al comunicării lingvistice. Pronumele tu, mai ales în structuri eliptice, introduce o 
anumită stare de spirit, de contrastare, disconfort: Nici tu casă, nici tu masă, nici tu prieteni... 


Când interlocutorul provoacă vorbitorului o stare de nemulțumire, mânie, indignare, în locul 

persoanei a I-a, subiectul vorbitor foloseşte pronume de persoana a III-a, ca şi cum şitar 
închipui un alt interlocutor, pe cel real transferându-l în situaţia de obiect al comunicării: Eu îi 
vorbesc, iar el îşi face de treabă! La dativ, forma scurtă a pronumelor personale de persoana I şi 
a Il-a dezvoltă o valoare specifică, exprimând nu un raport semantico-referențial, ci implicarea 


afectivă a subiectului vorbitor (dativ etic): Când mi te-oi lua o dată... 


Flexiunea verbală 

Diateza. Se observă preferința pentru construirea verbelor cu pronume reflexiv ce 
modifică sensul lexical: a se trece (o rană) „a se vindeca”, a se lua (după cineva) „a imita”, „a 
porni în urmărire”, a se prosti „a deveni prost”, „a face o serie de gesturi ale feței” etc. Pronumele 
reflexiv apare şi pe lângă verbe intranzitive sau pe lângă verbe tranzitive care, în general, îl 
refuză: Nu se merită, Nu se există. Ca instrument morfologic, se domină auxiliarul a fi în 
construirea diatezei pasive. În unele structuri populare, această formă de pasiv, prezentă în 
general doar la persoana a III-a, cunoaşte şi celelalte persoane: Eşti deştept, dar nu te cauţi; De ce 
nu te cauţi la doctor? Fără pronume reflexiv, verbe subiective ca a se teme, a se chinui exprimă o 
deplasare a accentului semantic, în legătură cu atitudinea subiectului: A chinuit o viaţă ca să-i 
crească, Vasile o teme mult pe Maria; Îmbracă ceva mai gros; Nu are ce încălța. 

Modul. Se observă dezvoltarea polisemiei şi a sinonimiei formelor modale. De pildă, 
sensul gramatical de imperativ se poate exprima prin formă specifică, marcată desinenţial şi prin 
intonaţie: Pleacă de aici! dar şi prin indicativ prezent: Pleci imediat de aici! indicativ viitor: Ai să 
pleci de aici! conjunctiv prezent: Să pleci de aici! Toate aceste forme corespunzând cu stări 
afective şi atitudini diferite faţă de interlocutor: duritatea poruncii, manifestarea indignării, a unei 
stări de nemulțumire etc. 

Timpul. Prezentul, forma verbală cu cea mai mare frecvență în limbajul oral, dezvoltă 
registrul semantic cel mai bogat, acoperind funcţional toate cele trei perspective temporale: 
trecut, prezent, viitor sau dezvoltând un sens pantemporal. Prin anularea opoziţiei prezent-trecut, 
vorbitorul retrăieşte faptele pe care le narează: Bat la uşă, dar nu vine nimeni să-mi deschidă. 
Întrebuinţat cu valoare de viitor, prezentul introduce în mesaj un grad mai ridicat de certitudine: 
Mâine plec la mare. Contrar conţinutului său semantic, perfectul compus situează uneori acţiunea 
verbului în prezentul comunicării verbale: V-am salutat! Am plecat! Când sunt întrebuințate la 


persoana I, perfectul compus al verbelor a făcea, a adormi, a muri marchează, în enunţuri 

pozitive, prezenţa unei componente afective: Ei, da, am murit...; Gata, am tăcut, ce mai vrei? 
Valoarea de viitor a perfectului compus caracterizează un număr restrâns de verbe: Să te mai ajut 
si acum şi-apoi ştiu că te-am făcut om; Să mai reuşeşti şi de data asta şi apoi ştiu că ţi-a pus 
Dumnezeu mâna în cap! Imperfectul sfielii / al modestiei situează desfăşurarea acțiunii verbale 
în momentul vorbirii: Voiam să te rog ceva. În limbajul copiilor, imperfectul dezvoltă sensul de 
prezent, concomitent cu instituirea unei stări de ambiguitate între real şi ireal: Eu eram mama şi 
tu erai tata. În anumite situaţii afective, imperfectul îşi pierde caracterul său aspectual specific; 
din timp imperfectiv devine timp perfectiv, intrând în sinonimie cu perfectul compus: Ce-ți 
spuneam eu? În situaţii psihologice similare cu cele în care imperfectul primeşte, ca imperfect al 
sfielii, valoare de prezent, modul optativ este sinonim cu prezentul indicativ: V-aş ruga să-mi 
spuneţi cât e ora. 

Aspectul. Opoziția aspectuală durativ — incoativ este întărită, în sensul reliefării 
caracterului incoativ, de existența unor serii paralele din termeni lexicali simpli şi locuţiuni 
verbale: a da în clocot intră, prin aspectul său incoativ, în opoziţie cu a clocoti, de aspect durativ, 
a o lua la fugă / la picior se opune verbului a fugi etc. Semiauxiliarele a sta şi a vrea, verbul a 
trage, expresie a iminenţei producerii unei acțiuni, sunt caracteristice limbajului popular: Stă să 
plouă, Vrea să plângă, Trage să moară. În planul semantic al sintagmelor constituite dintr-un 
verb precedat de adverbul aproape sau de locuţiunea cât pe ce, sensul aspectual este dominat de 
unul modal, de ireal: Cât pe ce să pierd trenul, Aproape să nu te recunosc. 

Persoana şi numărul. Unele verbe impersonale se întrebuințează ca verbe personale: Tot 
tună şi fulgeră, Tot îi plouă şi îi ninge, Dacă te întâmpli pe acolo când se deschide uşa... Unele 
verbe nepersonale dezvoltă forme pentru toate persoanele: a mieuna, a lătra, a miorlăi: Ce tot 
latri acolo? 

Întrebuințarea persoanei a II-a în locul persoanei I este adesea o consecință a folosirii 
imperativului cu valoare de indicativ prezent: Acum, că am aflat despre ce-i vorba, pune-te, 
băiete, pe învăţat. Ce voiai să-i spun, să-l mint? Uneori, persoana a III-a singular se foloseşte în 
contextele persoanei a II-a; construcția exprimă o atitudine ironică: Sigur că da, domnul nu vine, 
el nu se compromite. Aceeaşi atitudine ironică este exprimată prin întrebuințarea pluralului 
persoanei I în locul persoanei a I-a singular: Fi da, suntem boieri, noi nu ne coborâm până 


acolo... 

Adverbul. Adverbul acolo, datorită marii lui frecvenţe, ajunge să se folosească în afara 
raportului semantic, dezvoltând sensuri preponderent afective. Este expresie a unei aproximări 
concesive, a unei atitudini de indiferență, de neangajare a propriei fiinţe în dezvoltarea unei 
acțiuni: Fă şi tu, acolo, ceva, Am să dau şi eu, acolo, cât oi putea. Mai poate reflecta o atitudine 
protectoare sau uşor glumeaţă: E şi el, acolo, un pui de om. Cât colo exprimă indignarea: Te 
trântesc cât colo! Când colo — surpriza: Mă gândeam că terminaseră, când colo, ei nici nu se 
apucaseră! Cât de colo — superlativul evidenţei: Se vede cât de colo că minte! Auzi colo — 
nemulțumirea şi surpriza neplăcută: Auzi colo, că i-am spus eu să facă aşa ceva! Metaforic, 
superlativul intensității unor acțiuni se exprimă prin locuţiuni adverbiale: Râde cu gura până la 
urechi, Fuge mâncând pământul etc. 

Interjecții şi onomatopei. Interjecţiile constituie o categorie lexicală specifică limbajului 
oral prin chiar natura lor de expresie lingvistică a unor stări afective sau volitive. Există mai 


multe clase: 


interjecții care exprimă lingvistic starea afectivă a subiectului vorbitor: Uff! Ce 
frig e! Deh! Stiu eu? 

-  Interjecţii care exprimă atitudinea subiectului vorbitor față de acţiunile 
interlocutorului: entuziasm şi admiraţie: bravo! Ura! Admonestare: halal! 
dispreț: ptiu! 

-  Interjecţii de adresare, prin care vorbitorul atrage un interlocutor în comunicare; 
însoțesc în mod frecvent un vocativ: mă, măi, bre, ei, hei! 

-  Interjecţii volitive, prin care vorbitorul îl îndeamnă pe interlocutor la o anumită 
acțiune sau atitudine: ia, iată, stt, hai! 

-  Interjecţii care însoțesc diferite gesturi umane: poftim, na! 

Onomatopeile reflectă tendința accentuată a subiectului vorbitor spre exprimare plastică şi 
participativă: Abia a făcut un pas şi trosc! Când l-am văzut aşa, trosc! o palmă. Atitudinea 
exprimată poate fi ironică sau satirică: Fără să-ți dai seama, el pâş-pâş în spatele tău, Toată ziua 
mâr-mâr, Eu îl întreb, iar el că-i câr, că-i mâr etc. 

Nivelul lexical 

Acesta se constituie în sursă principală a expresivităţii stilistice a limbajului popular prin: 


1. caracterul concret al termenilor, mai transparenţi în ceea ce priveşte reprezentarea pe care o 

determină despre „obiectele” lumii extralingvistice; 2. caracterul slăbit al constrângerilor socio- 
culturale în actualizarea limbii. 
Caracterul expresiv al termenilor populari este dat de vechimea lor în limbă, dar rezultă şi 


din desfăşurarea unui proces de motivare a raportului semantic prin: 


originea sau structura lor onomatopeică: a plescăi, a hodorogi, trăncăni, fâsăi, 
leoarcă etc. 
- alcătuirea lor morfologică: îndrăcit, a se împăuna; gura-leului, floarea-soarelui, 
ghiocel (reflectând în mod frecvent un proces metaforic) etc. 
- caracterul polisemantic al celor mai mulți termeni; 
- dezvoltarea de sensuri fogurate, în esenţa lor metaforice: a pisa, pisălog, a se 
stinge „a muri”, înnegurat „trist”, înțepat „ironic, sarcastic”, a se strâmba „a 
imita”, plouat „necăjit”, înfocare „pasiune” etc. 
- dezvoltarea de expresii şi locuţiuni, cu originea, în general, într-un proces 
metaforic: a-i veni apa la moară, a şterge putina, a da bir cu fugiţii, a pune vârf, 
a tăia frunză la câini etc. 
- implicarea unei atitudini subiective în conţinutul semantic al termenilor: ironie, 
sarcasm, tandrete etc.: hârțoage, lingău, a se hlizi, cloacă etc. 
Formarea cuvintelor 
Sufixele diminutivale dezvoltă o funcție hipocoristică; prin întrebuinţarea lor, subiectul 
vorbitor exprimă o atitudine de tandreţe față de interlocutor sau obiectul comunicării: Doinița, 
Mihăiţă, mămica, tăticu”, bunicuţa, frăţior, băbuţă, pisicuţă, ieduţ etc. În structura altor cuvinte, 
sufixele diminutivale exprimă lingvistic şi alte atitudini, între care predomină cea ironică: 
articolaş, cărțulie, poezioară, studentaş, profesoraş, tinerel, chefuleţ etc. Intrând în alcătuirea 
unor adjective sau adverbe, unele sufixe diminutivale exprimă a atitudine de apreciere afectivă: 
curățel, frumuşel, spălățică, subțirică. Aceeaşi atitudine caracterizează şi planul semantic al unor 
substantive derivate prin sufixe diminutivale: căsuță (Are şi el căsuţa lui), lefuşoară, trebuşoară, 
întrebuințate, uneori, adverbial: Hai, copăcel! 
Mai ales în structura termenilor denumind unități temporale, sufixul potențează conţinutul 
semantic al rădăcinii, contrazicându-şi propriul sens denotativ: Are vreo 40 de anişori. Prin 


construirea substantivelor zi şi noapte cu sufixe diminutivale, subiectul vorbitor reflectă lingvistic 

toată greutatea cu care s-a desfăşurat pentru el durata temporală, subiectiv prelungită enorm: N-a 
dormit toată nopticica; A muncit toată ziulica. 

Prezenţa sufixelor augmentative este determinată cel mai adesea de o atitudine negativă 
din partea subiectului vorbitor faţă de obiectul comunicării: mâncău, prostălău, prostolan, băboi, 
țărănoi etc. Sufixele colective îşi depăşesc frecvent funcţia semantică obiectivă, exprimând 
concomitent şi superlativul calității: cărțăraie, copchilăraie şi o stare de nemulțumire: Era o 
fumăraie / apăraie... 

Mai multe dintre prefixele exprimând iterativul sau superlativul transmit atitudinea de 
saturație a vorbitorului: Am tot citit si răscitit; Au dat examene şi paraexamene; Au fost pe la toții 
doctorii şi paradoctorii sau pe cea de nemulţumire: Nu vor decât să le dai şi să le răsdai! 

Limbajul popular conţine un număr ridicat de termeni compuşi, cu un grad ridicat de 
expresivitate, ce exprimă atitudinea ironică: gură-cască, zgărie-brânză, papă-lapte, vorbă-lungă, 
mână-spartă etc. Alţi termeni compuşi se remarcă prin predominarea planului expresiei, în 
detrimentul celui semantic: fura-vura, talmeş-balmeș, hai-hui etc. 

Nivelul sintactic 

Organizarea sintactică vizează trei procedee specifice: 1. realizarea opoziției 
fundamentale afirmativ — negativ, 2. exprimarea modalităţii sintactice, 3. structura şi dezvoltarea 
enunțurilor şi a raporturilor sintactice. 

Opoziția afirmativ-negativ 

Desfăşurarea în dialog a comunicării orale face posibilă şi specifică întrebuințarea 
adverbelor-fraze da şi nu. Intonaţia, durata vocalelor sau intervenţia unei proteze consonantice — 
mda! — reflectă un registru amplu de atitudini şi de stări afective. Exprimarea negaţiei se 
caracterizează printr-o mare diversitate de organizare a enunţurilor lingvistice. Predominante sunt 


construcțiile exclamative, de la sintagme nominale simple, până la fraze. Vorbitorul: 


respinge în mod hotărât adevărul spuselor interlocutorului: da” de unde! Sau este 
surprins de afirmaţiile acestuia: Doamne fereşte! Ferească Sfântul/Dumnezeu! 
Nu mai spune! Şi ca să vezi... 

- infirmă categoric cele auzite de interlocutor de la o altă persoană: Nici vorbă! 

- Are o atitudine de desconsiderare şi scepticism izvorâtă dintr-o mai veche 
experienţă în legătură cu o a treia persoană: Ţi-ai găsit! 


- Este ironic: Ca mai ba să mai deie şi pe la şcoală! 

-  Descrie cu nemulţumire tăcerea absolută în care s-a închis persoana-obiect a 
comunicării narative: El, pace (să mai spună ceva)! 
- Este nemulțumit de nerealizarea unei acţiuni (expresiile interjecționale pe dracu, 


pe naiba): Și ţi l-a dat înapoi? Ei, pe dracu! 


Modalitatea 

Este o categorie sintactică subiectivă; vorbitorul îşi exprimă atitudinea față de realitatea 
despre care comunică lingvistic. Se exprimă prin mijloace fonetice, morfologice şi sintactice. 
Instrumentul principal al modalităţii este modul verbal. 

Irealul, de exemplu, este exprimat fie prin verbele de modalitate a fi, a avea: Era(m) să 
alunec şi să cad, Aveam să cad fie prin adverbe sau locuţiuni adverbiale: mai să-l dau jos, 
Aproape să nu te mai recunosc, Cât pe ce să cad. Aceeaşi frecvență cunoaşte şi potențialul, 
exprimat prin a putea: Puteai să-ţi rupi un picior, sau prin verbele a avea, a fi, întrebuințate în 
construcţii interogativ-retorice cu semnificaţie negativă: Ce era (aveam) să fac? Verbul a trebui 
situează într-o perspectivă ipotetică planul semantic al verbului-predicat: trebuie să se fi rătăcit... 
sau exprimă o stare între ipoteză şi certitudine: Se aud paşi. El trebuie să fie... Adverbul de 
modalitate poate converteşte ipoteza într-o atitudine de avertisment: Vezi, poate aluneci şi cazi; 
Poate uiţi şi mâine să aduci cartea! 

Alte mijloace ale modalităţii: 

- enunțurile asertive exclamative: Ce zi minunată! Ce poşircă de vin ne-au dat! 
Bine i-au făcut 

- enunțurile interogative exclamative. De unde era să ştiu că ajung mai 
devreme?! Dar nu ne înţelesesem astfel?! Să nu rămân eu cu el?! 

- enunțurile exclamative: Dormi! Dormire-ai somnul de veci! Arză-te-ar focul să 
te arză! Mânca-te-ar pământul să te mănânce Uita-te-ar relele să te uite!Bată-te 


norocul să te bată! 


Unităţi sintactice 
Acestea poartă amprenta caracterului dialogal, spontan al comunicării pe cale orală. 
Mijloace: 


Enunţuri Sintetice: 

-  adverbele-frază da şi nu: Da-a! Da-a? Nuuuu! Mda! 

-  Locuţiuni adverbiale: ba bine că nu! Se-nţelege! Nici vorbă! Mai încape vorbă? 

-  Interjecţii, interogative: Ei?..., apelative: Hei/, volitive: Ja! Afective: Ufff! Vai! 
apreciative: Bravo! 

Enunţuri brevilocvente (ideea nu se desfăşoară discursiv, ci rămâne concentrată în planul 
semantic al unui singur termen sau colocaţie): singur cuc, beat criță;, Gura! (taci din gură!), 
Vorba! (Lasă vorba!) 

Enunţuri eliptice - acestea reprezintă expresia fragmentară a unei gândiri complete. 
Subiectul vorbitor lasă neexprimat ceea ce consideră de prisos pentru înţelegerea planului 
semantic global; el are în vedere fie cadrul situaţional, care suplineşte golurile, fie cunoştinţele 
interlocutorului: Încotro aşa de dimineaţă? Cine sapă groapa altuia... 

Repetiția şi tautologia (semne lingvistice complexe, realizate prin repetarea termenului de 
bază). Locuţiunile astfel alcătuite se caracterizează printr-o anumită organizare ritmică, 
subordonată componentei estetice: din vreme-n vreme, din loc în loc, din ce în ce, din când în 
când, nici prea prea, nici foarte foarte; care mai pe care, câte şi mai câte, cine ştie cine / ce... 

În strânsă legătură cu specificul stării afective, repetiţia se împleteşte uneori cu fenomenul 
diminutivării termenului reluat, primind amprenta unor stări afective (tandreţe, compasiune, 


regret, nemulțumire, apreciere, admiraţie etc.): 


superlativul unei însuşiri: Era gol-goluț, Stă singur-singurel, L-a făcut bucăți- 

bucățele, Se crede deşteptul deştepților, Să vedeți minunea minunilor etc. 

- intensitatea unor stări sau acţiuni: Of-of-of! Vai-vai-vai! Şi plânge şi plânge! 

- continuitatea sau regularitatea în desfăşurarea unor acţiuni: Aprinde țigară de la 
țigară, Merg la el săptămână de săptămână, Vestea s-a dus din om în om etc. 

-  superlativul cantitativ: Veneau sute şi sute de oameni, Era lume de / peste lume, 
Veneau şiruri-şiruri etc. 

-  absolutul precedenței: Întâi și întâi, să-mi spui unde ai fost! 

-  Reproş şi ameninţare: Lasă-lasă c-ai să vezi ce te aşteaptă! Vezi, vezi, poate vin 
la tine! Hai, hai că mă supăr! 

-  Indiferenţa: Dacă vrei bine, dacă nu şi mai bine 

- Nemulțumirea: Of, Doamne-Doamne, că greu mai merge! 


-  Nerăbdarea şi concesia: Bine, bine, treci mai departe! 

-  Uimirea: Mamă, mamă, ce de lume! 

- Intensitatea trăirii afective: Ce nenorocire! Ce nenorocire! 

- Intensitatea unei convingeri: Odată şi-odată tot ai să vii! 

-  Superlativul admiraţiei: O carte cu totul şi cu totul excepțională! 

Când termenii care se repetă desfăşoară, prin funcţii sintactice diferite, un raport semantic 
de identificare, repetiţia se transformă în tautologie. Forma cea mai frecventă o constituie 
reluarea subiectului în funcţie de nume predicativ: Legea-i lege şi gata! Obraznicu-i tot obraznic! 
Prostu-i prost şi n-ai ce-i face! Școala-i şcoală, nu se discută! Cuvântu-i cuvânt! Viaţa-i viaţă şi 
literatura literatură! 

Tautologia ia şi forma unor raporturi sintactice: 

-  dereferință: De beat, se vede cât de colo că eşti beat, De vorbit aş vorbi eu 

- de scop (vorbitorul subliniază ironic desfăşurarea în gol a unei activităţi): 
Vorbeşti ca să vorbeşti, Vorbeşti ca să nu taci (tautologie semantică) 

- de timp (iritat, vorbitorul îşi afirmă seriozitatea în desfăşurarea unor acţiuni): Eu 
când fac o treabă, o fac, Apoi, el când scrie scrie! Acolo, când e frig, apoi e 
frig! 

- Prin reluarea verbului-predicat din regentă într-o CD, vorbitorul lasă în 
nedeterminat unele date ale realităţii: A făcut ce-a făcut şi a câştigat! Ştiu eu ce 
ştiu! 

Anacolutul 

Intervenția rapidă, scăpată de sub control, a stărilor afective ale subiectului vorbitor 
depăşeşte adesea ritmul de articulare a frazelor, ceea ce duce la întreruperea organizării sintactice 
cu care se începe textul şi continuarea lui într-o altă organizare: Cine-o fi făcut asta, am să i-o 
plătesc cu vârf şi-ndesat! 

Cele mai frecvente sunt construcțiile cu subiect suspendat (nominativum pendens) şi cele 
provocate de pronumele relative care şi cine: Eu, numai când mă gândesc şi-mi vine să intru în 
pământ de ruşine! Mama, când m-a văzut intrând pe uşă, mai că nu-i venea să-şi creadă ochilor! 
Care-a făcut asta, să nu-i mai aud paşii pe aici! Cine ţi-a mai spus aşa ceva, să-l trimiţi la mine! 

Frecvente sunt şi frazele în care anacolutul se constituie din apariția unei discontinuități la 
nivelul categoriilor gramaticale de persoană şi număr din punctul de vedere al subiectului: Și 


când ajung acasă, apucă-te, băiete, de treabă! După ce a dat colțul, mai ia-i urma, dacă poți! 

STILURI ORALE 


Cele două variante ale limbajului oral corespund, în linii generale, celor două tipuri de 
cultură: varianta rurală, întemeiată pe comunicarea orală; se identifică, în esență, cu limbajul 
popular originar; varianta citadină, întemeiată pe scris; în structura ei, limbajul popular originar 
se intersectează cu limbajul cultivat, în diferite grade şi variante de cunoaştere a limbii literare. 
Planul de continuitate a celor două variante este descris de întemeierea comunicării lingvistice pe 
cunoaşterea empirică, proprie stilului conversaţiei. Distanţarea dintre ele este determinată de 
specificul spaţiului cultural în care se desfăşoară comunicarea şi de dimensiunea culturală a 
fiinţei protagoniştilor. 

Dimensiunea etică şi estetică determină prezența redusă în lexicul limbajului popular a 
termenilor vulgari, licenţioşi; asemenea termeni sunt cu deosebire frecvenți în legătură cu o 
anumită voluptate a urâtului şi a violenței, în medii subculturale, dar şi la alte categorii, în 
varianta orăşenească, „de mahala”, de periferie, a limbajului oral. 

În varianta citadină a limbajului oral se dezvoltă o categorie strict specifică de termeni : 
lexicul argotic. 

ARGOUL 

Argoul este un ansamblu deschis de termeni şi de construcții frazeologice marcate 
expresiv, dezvoltând sensuri noi, de cele mai multe ori de neînțeles pentru vorbitorii exteriori 
cercului socio-lingvistic restrâns în care se întrebuinţează. „Cum a fost?” este întrebat un student, 
care ieşea de la examen. „Ca-ntre popi” (în traducere: „Când mi-a pus profesorul întrebarea, mi- 
am făcut cruce. Când i-am răspuns, şi-a făcut profesorul cruce”). 

Folosirea termenilor argotici caracterizează aproape exclusiv vorbirea grupurilor socio- 
culturale şi/sau de vârste contrarii conveniențelor: elevi şi studenți, soldați, emarginaţi social. 

Forme lingvistice de manifestare a fanteziei şi a creativității, termenii argotici din limbajul 
elevilor şi studenţilor se caracterizează prin pitoresc, expresivitate maximă, exotism etc. Prin ei, 


aceştia definesc, totdeauna (auto)ironic, componente şi aspecte ale vieții şcolare şi studenţeşti: 

şcoală, facultate, examene, cursuri, profesori, relații etc: boabă „examen restant”, boboc „student 
în anul I”, a boboci „a repeta anul I”, a bubui, a buşi „a nu da notă de trecere la un examen”, a 
vota „a da biletul de examen înapoi”, a se camufla „a-şi face fiţuici”, cui „examen greu”, 
felicitare „mustrare”, olimpiadă „sesiune de examene în toamnă”, plopist, a fi în plop „a nu 
cunoaşte o problemă pusă în dicuție”, a foileta (despre o studentă) „a schimba foarte repede 
prietenii”, Te fac o talpă? “Mergi la plimbare cu mine?” 

Întrebuințarea elementelor argotice de cei certaţi cu legea are o justificare practică: 
constituirea unui limbaj cifrat, care să nu poată fi decodificat decât de cercul foarte restrâns al 
categoriei. Termenii denumesc acțiuni violente, atitudini dure, activităţi antisociale etc.: are multe 
bube „păcate, capete de acuzare”, copoi, curcan, sticlete, a face pârnaie, a sta la mititica, 
pension, universitate, la gherlă, cafti, mangli, mangleală, şparli, şuti, ciordi, lovele, ciripi, foaie 
etc. 

Prin circulație, mulți termeni şi-au pierdut caracterul închis al semnificației lor, păstrând 
doar funcția persiflatoare. 

Mai mult accidental, o serie de elemente argotice pătrund şi în limbajul familiar al altor 
categorii de vorbitori. Unele sunt frecvente în vorbirea mai tuturor categoriilor de tineri din 
mediul citadin, ca marcă a „emancipării”: mişto, a lua la mişto, a face mişto, miştocar, haios, a 
fila. Altele intervin în anumite situații: la manifestări sportive: boabe „goluri”, dansează 
„driblează”, cartonar „arbitru”, dresor „antrenor” etc., la întâlniri amicale în bar sau cârciumă: 
biserică „cârciumă”, miroşi a busuioc „eşti băut bine”, a vopsi „a lua un rând de”, fiolă etc. 

În vocabularul argotic intră termeni din limba naţională şi din limbi străine. Termenii 
obțin noua identitate stilistică prin variate şi multiple deplasări semantice: metaforă (boboc, a se 
camujfla), metonimie (foaie „bancnotă”), antonomază (gherlă), sinonimii stilistice (scor „rezultat 
la examen”), antonimii (felicitare „mustrare”, a diviniza „a înşela în dragoste”, biserică 


A à x99 
„cârciumă”). 

STILURILE LIMBAJULUI POPULAR 


Limbajul popular se actualizează prin trei variante, relativ distincte, pe fondul unui 
fascicol amplu de trăsături comune: 1. stilul conversației, 2. stilul beletristic, 3. stilul gnomic. 

STILUL CONVERSAȚIEI se constituie şi se manifestă în / prin dialog, structură 
nucleară a actului de comunicare interuman, reprezentat de un schimb alternativ de enunțuri 
primare, autonome sau enunţuri-fragment, dezvoltând între ele relații sintactice specifice în 
procesul de împlinire a unui întreg semantic. Variaţi factori extralingvistici impun dezvoltarea a 
trei variante stilistice: 

Stilul conversaţiei familiare (stilul familiar, numit curent limbaj familiar) este cel mai 
eterogen; actualizează deopotrivă procedee specifice limbajului popular cu oralitate originară 
(varianta rurală) şi procedee caracteristice întrebuințării orale ca variantă a limbii întemeiată pe 
scris (varianta citadină). Spontaneitatea şi afectivitatea iau în stăpânire principiile structurării 
stilistice a textului în desfăşurarea dialogului. 

Stilul conversaţiei curente (stilul neutru); în ambele variante, oralitate rurală şi citadină, 
protagoniştii înscriu actul comunicării într-o perspectivă relativ convențională, cu păstrarea unei 
distanţe, variabilă în funcţie de spaţiul cultural, reflectată în planul structurării textului prin 
limitare la un fond lexical neutru, la categorii morfo-sintactice cu dezvoltări semantice 
preponderent denotative (persoana, cazul, modul, enunţuri interogative, asertive, imperative, cu 
excluderea enunţurilor exclamative absolute reprezentate de imprecaţii). 

Stilul conversaţiei oficiale (stilul solemn) se dezvoltă doar în interiorul oralități derivate, 
în care se actualizează numai categorii indispensabile actului de comunicare directă, iar această 
actualizare dezvoltă structuri formale, între coordonate precise ale limbii literare: pronume de 
reverență, substantive de adresare urmate de funcția social-politică etc. (Domnia Voastră, Sfinția 


Voastră, Înalt Prea Sfinţite, Domnule Prim-Ministru, Domnule Preşedinte). 


STILUL GNOMIC îşi are originea în modul de constituire a planului semantic al 
textelor cu funcție sapiențială şi se exprimă în modele morfo-sintactice, impuse atât de caracterul 
oral primar al limbajului popular, cât şi de specificul înscrierii lor în procesul concret de 


comunicare lingvistică. Aparţin stilului gnomic proverbele şi zicătorile, constituite într-un 

ansamblu relativ închis de enunţuri finite, autonome, reprezentând ceea ce ar putea fi considerat 
corpusul fundamental al dimensiunii sapienţiale a culturii populare de esență orală. 

Proverbul are un sens predicațional fundamental, caracterizat printr-un grad maxim de 
generalitate şi impersonalitate. Sensul predicațional de tip gnomic al proverbului se întemeiază pe 
principiul metaforic, înţeles ca transcendere a lumii fenomenale, dincolo de desfăşurarea unui 
proces analogic la nivelul componentelor sau la nivel global: Buturuga mica răstoarnă carul 
mare. În proverbul Apa trece, pietrele rămân, verbul a trece îşi actualizează sensul „a curge” prin 
relația de interdependență cu substantivul-subiect apa, semnificând „râu, fluviu”, dar îşi 
absolutizează trăsătura semică „efemeritate” în opoziţie cu verbul statorniciei, „a rămâne”, pe 
fondul unei dezvoltări semantice de esență metaforică: ceea ce este esenţial rezistă oricăror 
accidente fenomenale. 

Esenţa gnomică a enunţului este frecvent asigurată de întemeierea planului lui semantic 
pe instituirea unei antiteze: Picătura mică găureşte piatra mare, Hoţul nedovedit este negustor 
cinstit, Strânge bani albi pentru zile negre, Mâţa blândă zgârie rău. 

Caracterul axiomatic se manifestă prin suspendarea opoziţiilor categoriale de timp şi 
persoană. Prezentul atemporal este definitoriu pentru enunţul gnomic: Aşchia nu sare departe de 
trunchi, Nu vede pădurea din cauza copacilor etc., la fel şi prezentul imperativ, în structurile „de 
învățătură”: Nu te-ntinde mai mult decât ţi-e plapuma! Nu lăsa pe mâine ce poți face azi! Orice 
modificare a timpului verbal transformă enunţul într-o metaforă a unei desfăşurări evenimențiale: 
Buturuga mică a răsturnat carul mare. 

Persoana a II-a caracterizează enunţurile de învățătură, cu verbul la imperativ: Ce fie nu-ți 
place, altuia nu-i face!, dar şi la indicativ: Ai carte, ai parte, Bine faci, bine găseşti. 

Gradul maximum de concentrare semantică expresivă îl prezintă structurile eliptice: 
Vorba multă, sărăcia omului, Câte bordeie, atâtea obiceie. Principiul mnemotehnic care 
guvernează cultura orală primară determină structurarea enunţului şi în funcție de categorii 
prozodice: ritm, rimă interioară: Vorba dulce mult aduce, Nu-ţi da sfatul la tot satul / Şi cuvântul 


la tot bolândul etc. 
STILUL BELETRISTIC 


Este definitorie pentru stilul beletristic instituirea funcției poetice da funcție dominantă în 


procesul de structurare a textului, cu suspendarea raportului semantic referenţial. Corespunzător 

desfăşurării raportului semantic guvernat de funcția poetică, se pot identifica două variante ale 
stilului beletristic oral: varianta sau stilul ludic; varianta sau stilul narativ. 

Stilul ludic este specific în primul rând jocurilor de copii, în care se absolutizează 
categoriile prozodice. În funcţionarea acestor texte planul semantic nu are relevanță: Pe dealul 
Mitropoliei / Şade-un măgăruş şi scrie, / A, E, I, O, U, / Măgăruşul eşti chiar tu, ori unitățile 
lingvistice sunt lipsite de conținut semantic: Pumna reta, pumna pi, / Tapi, tapi, rugi, / Pumna 
reta, pumna pi, / Tapi, tapi, gril 

O variantă specifică a stilului ludic o constituie ghicitorile. Dezvoltând o funcţie 
cognitivă, prin ghicitori creativitatea activează în modul cel mai profund imaginarul lingvistic pe 
fondul împletirii principiului metaforic cu categorii prozodice: Ce trece prin sat şi câinii nu bat? 
Șerveţel vărgat peste dealuri aruncat. 

Aparţin stilului ludic şi anecdotele (bancurile, în cultura orăşenească); dimensiunea lor 
dominantă este ironia, prin care se modalizează interpretarea lumii: caractere, situaţii social- 
politice etc. 

Stilul narativ este, spre deosebire de stilul conversaţiei, ipostaza decantată a dimensiunii 
afective a limbajului popular, mai mult interiorizată. Coprezenţa povestitorului şi a ascultătorului 
în aceeaşi temporalitate a comunicării impune dezvoltarea unor structuri în măsură să asigure 
intrarea ascultătorului împreună cu povestitorul în lumea de sensuri a basmului. Procedee 
specifice conversaţiei intervin în planul personajelor, cu deosebire extins la snoave şi poveşti. 

În interiorul stilului beletristic se manifestă particularităţi stilistico-poetice distinctive 
între basm (naraţiune amplă, autonomă, complexă, corespunzătoare romanului din literatura 
cultă), poveste, legendă (corespunzătoare nuvelei), snoavă (corespunzătoare schiţei). 

Basmul se caracterizează prin suspendarea raportului cu lumea realului şi prin instituirea 
unui nou raport semantic în temeiul căruia ia naştere a altă lume, în care predomină perspectiva 
mitică. Povestirea şi snoava dezvoltă o lume semantică în care fiinţa umană este confruntată cu 
întrebări de esență morală; lumea realului (personaje, întâmplări) este supusă procesului de 
semnificare din perspectiva unor valori umane esenţiale, definitorii pentru concepţia creatorului 
popular. Legendei îi este proprie modalizarea raportului semantic limbă — lume, prin deschiderea 
unei perspective specifice, între real şi mitic, de cunoaştere a componentelor lumii (soarele, luna, 
râuri, munți, păsări, flori), cu predominarea viziunii antropomorfizante. Desfăşurarea narativă 


are ca figură centrală personificarea. 

În interiorul culturii orale s-a dezvoltat o identitate distinctă faţă de stilul beletristic 
(narativ) în sfera poeziei: limbajul poetic. Cu o structură internă specifică, întemeiată pe 
absolutizarea funcţiei poetice, acesta este reprezentat de baladă (cele mai importante — Miorița, 


Meşterul Manole) şi de lirica populară: doina şi cântecul. 


STILISTICA LIMBAJULUI SCRIS 


STILURILE LIMBAJULUI SCRIS 

Categoria stilurilor funcţionale îşi dezvoltă identitatea prin caracterul orientat al 
mesajului verbalizat, în strânsă legătură cu natura specializată a procesului de comunicare a 
cunoaşterii. 

Stilurile literare nu sunt o realizare recentă a scrisului modern, ele existând şi înainte de 
1800. Modernizarea limbii literare a însemnat nu constituirea unor noi structuri funcționale, ci 
perfecţionarea şi înnoirea celor deja existente, ilustrate de texte anterioare. S-a demonstrat deja că 
a existat o ştiinţă românească veche şi scrieri de tip tehnic utilizate, înainte de 1800, în diverse 


domenii de activitate laică. 


STILUL TEHNICO-ŞTIINȚIFIC. SCHIȚĂ DE EVOLUȚIE ÎN ROMÂNA VECHE 


În comparaţie cu scrierile beletristice, textele ştiinţifice au fost mult mai puţin cercetate (în 
special din perspectivă diacronică), neconstituind o preocupare constantă în lingvistica 
românească”. Puțin numeroase sunt lucrările consacrate istoriei stilului ştiinţific. Pe primul plan 
trebuie situată monografia lui N. A. Ursu? care, deşi se opreşte exclusiv asupra vocabularului, are 
meritul de a oferi o primă imagine generală asupra procesului de constituire a stilului ştiinţific din 
perioada 1760-1860. O sinteză a acestor idei ne-o oferă autorul în Crearea stilului ştiinţific”. 
Studiile lui Ursu sunt întregite de cercetările lui Gh. Chivu consacrate evoluției stilului ştiinţific 


în perioadele 1532-1640 şi 1640-1780. 


! Pentru sinteza studiilor, vezi I. Gheţie, Introducere în studiul limbii române literare, Bucureşti, 1982, p. 148-170. 
? Formarea terminologiei ştiinţifice româneşti, Bucureşti, EŞ, 1962. 
` În SILRL, 1, Bucureşti, 1969, p. 128-166. 

În studiile de specialitate (lingvistice, istorice, de istorie literară sau de istorie a culturii) se 
consideră că perioada 1780-1860 marchează începutul procesului de modernizare a limbii culturii 
româneşti. Aproape simultan cu puternica mişcare culturală şi politică a românilor din 
Transilvania — Şcoala Ardeleană- românii din Muntenia şi Moldova încep să ia contact cu cultura 
neogreacă, înfloritoare în academiile domneşti din Bucureşti şi laşi, dar şi cu cea a burgheziei 
apusene care difuzează multe din ideile înaintate ale timpului. Toate acestea duc la intensificarea 
activităţii desfăşurate pentru crearea culturii noastre naționale, şi, implicit, pentru perfecţionarea 
instrumentului ei esenţial, limba națională. Folosită tot mai intens în variatele domenii ale culturii 
moderne şi influențată de limbile de cultură neogreacă, rusă, germană, maghiară, latină, italiană şi 
franceză, limba română literară se îmbogăţeşte cu foarte mulți termeni noi şi îşi perfecționează 
structura gramaticală. 

În numeroasele manuscrise şi tipărituri din jurul anului 1800, se oglindesc eforturile multor 
intelectuali ai vremii de a crea în limba română terminologia necesară comunicării diferitelor 
noțiuni ştiinţifice, contribuind astfel la dezvoltarea limbii literare. J. Byck* şi G. Ivănescu” 
observă că unii termeni tehnico-ştiințifici apar la noi încă din secolul al XVII-lea, în scrierile 
cronicarilor, în documente, calendare, dar mai ales la D. Cantemir, operele sale în limba română 
cuprinzând un număr mare de neologisme. 

Trecerea în revistă a rezultatelor consemnate în relativ puţinele studii consacrate acestei 
probleme învederează constatarea că stilurile non-artistice (în special cel ştiinţific) au luat naştere 
abia la mijlocul secolului al XIX-lea“. Această opinie, devenită curentă în rândul specialiştilor, a 
fost supusă unei critici severe de către Gh. Chivu. În Limba română de la primele texte până la 
sfârşitul secolului al XVIII-lea”, autorul schiţează evoluţia structurilor specifice exprimării 
literare româneşti, din epoca primelor manifestări scrise ale acesteia, având ferma convingere că 
stilurile limbii române literare vechi şi cele ale românei literare moderne sunt etape ale aceluiaşi 
proces, şi nu fenomene independente. Stilurile limbii române literare vechi s-au constituit, în 
opinia cercetătorului, prin influenţa directă şi determinantă a modelelor promovate de traducători, 
mai precis, prin copierea structurii originalului şi apoi prin reproducerea lui fidelă, dezvoltându- 


se apoi prin imitare şi prin desprinderea de tipare în cadru creaţiei originale. 


* Vocabularul ştiinţific şi tehnic în limba română din secolul al XVIII-lea, SCL, V, 1954, fasc. 1-2. 
5 Terminologia filosofică românească până la anul 1830, în CILL, I, 1956. 

“N. A. Ursu, Crearea stilului ştiinţific, p. 128-129. 

t Bucureşti, Editura Univers enciclopedic, 2000. 

Astfel, în perioada 1532-1640, au fost copiate şi tipărite foarte puţine texte care, prin funcţie 
şi prin caracteristicile lingvistice dominante, se constituie în cele mai vechi scrieri de tip tehnico- 
ştiinţific: Liturghierul (Braşov, 1570) conţine indicaţii utile pentru practicarea unei profesii, 
Începătura de nuiale (din Codicele popii Bratul) conţine indicaţii pentru desfăşurarea unor 
activităţi ocazionale (precum ar fi vindecarea unor boli), Gromovnicul, care oferă informaţii cu 
privire la prevederea viitorului etc. (p. 66). Astfel de scrieri servesc unor scopuri practice şi 
prezintă o serie de particularități lingvistice comune, subordonate principiului de bază al 
comunicării tehnico-ştiințifice: precizia, claritatea, obiectivitatea. 

Textele redactate sau traduse în română în perioada 1640-1780 sunt mult mai numeroase şi 
mai diverse decât cele păstrate din etapa anterioară de evoluţie a limbii literare. În domeniul 
tehnico-ştiinţific, alături de scrieri de tip vechi (texte astrologice de prevestire, cosmografii, 
rețete) apar lucrări ce pun în evidenţă o nouă atitudine intelectuală: prognosticele (prima scriere 
astrologică modernă a fost tradusă sub titlul Foletul novel, în timpul domniei lui C. 
Brâncoveanul), tratate de medicină (pe lângă numeroasele traduceri ale Aforismelor lui Ippocrat, 
la mijlocul secolului al XVIII-lea au fost compilate manuscrisele Meşteşugul dofioriei şi 
Meşteşugul doftoricesc care aparţin unor scrieri medicale mai ample). Gh. Chivu e de părere că 
marele număr de texte tehnico-ştiinţifice din această perioadă nu e neapărat o continuare a 
situației existente înainte de mijlocul secolului al XVII-lea, ci reprezintă rezultatul unei dezvoltări 
fără precedent a diverselor domenii ale ştiinţei. Textele răspund unor nevoi intelectuale mai 
diverse (lucrărilor de popularizare sau de tip didactic le stau alături opere ştiinţifice autentice, 
unele chiar originale) şi aparțin predominant practicii ştiinţifice. 

Traducerile şi adaptările nou apărute au la bază originale redactate în latină şi neogreacă, 
cărora li se alătură surse scrise în italiană, franceză, germană, şi chiar engleză. Stilul ştiinţific se 
individualizează prin numeroase trăsături specifice, cele mai multe fiind inovații față de 
structurile anterioare ale românei literare. Autorul subliniază ideea că, în această perioadă, stilul 
tehnico-ştiințific este cel mai puţin dezvoltat, fapt evidenţiat de vocabularul sărac, de factură 
predominant populară, cu sinonimii numeroase şi specializare insuficientă (p. 142). 

Textele erau traduceri, în majoritate, şi caracterizau o cultură laică aflată în plină dezvoltare, 
ilustrând lingvistica, geografia, medicina, matematica, istoria şi filosofia. Redactarea avea deja un 
caracter obiectiv, univoc, iar trăsăturile morfo-sintactice deveniseră distincte, prin funcție şi 


valoare, de cele similare existente în scrisul juridico-administrativ. 

Într-unul din studiile sale, I. Coteanu pleacă de la premisa că începuturile limbajului 
ştiinţific scris se află la noi în lucrările de istorie, în unele acte diplomatice sau în cronici, de 
aceea autorul include în limbajul ştiinţific felul în care sunt redactate cronicile. Argumentul adus 
este acela că este sau devine ştiinţă se îndată ce nu se mai rezumă la simpla înşiruire a 
evenimentelor, ci le pune în relaţii, încercând să le explice. În acelaşi timp, căutând să-şi 
întemeieze judecăţile pe date cât mai amănunțite şi mai exacte, autorii de scrieri istorice se 
angajează pe calea preciziei, condiție obligatorie a oricărei activități ştiinţifice. Dacă istoria 
înseamnă nu numai a şti ce s-a întâmplat, ci şi ceea ce s-ar putea întâmpla, servind, deci, ca 
învățătură şi orientare politică, fapt deseori repetat chiar de primii cronicari, ea apare ca 
principala ştiinţă în perioadele de început ale scrisului în limb Dacă istoria înseamnă nu numai a 
şti ce s-a întâmplat, ci şi ceea ce s-ar putea întâmpla, servind, deci, ca învățătură şi orientare 
politică, fapt deseori repetat chiar de primii cronicari, ea apare ca principala ştiinţă în perioadele 
de început ale scrisului în limba română. 

Nu este însă de aşteptat ca cerinţele enumerate să fie respectate în toate operele istorice şi 
de toţi autorii lor. Caracterul variat al informațiilor oferite de aceste scrieri permite alunecări când 
spre suplinirea informaţiei, prin fantezie, ceea ce transformă părți din ele în literatură, când spre 
teologie sau reflecţii religioase, ceea ce le împinge către limbajul teologic, când spre latura 
juridică a chestiunilor discutate, ducându-le spre limbajul juridic. De aceea, expunerile din 
lucrările de istorie nu sunt de la început omogene. Ele nu au o terminologie specifică, ci o iau sau 
o adaptează pe cea din alte stiluri ale limbii, istoria mişcându-se într-un câmp de idei foarte larg 

Limbajul istoric nu se confundă cu celelalte, avându-şi locul său foarte bine delimitat în 
sistemul funcțional al limbii. Limbajul juridico-administrativ, foarte apropiat de cel istoric în 
fazele iniţiale ale acestuia, pentru că are ca obiect un anumit aspect al relațiilor sociale, le 
exprimă însă static, nu în desfăşurare temporală, cum face cel istoric. Limbajul istoriei se 
organizează în conformitate atât cu obiectul său de studiu, cât şi cu metodele sale, care sunt 


ştiinţifice. 


Secolul al XVIII-lea, secol de expansiune a cunoaşterii, aduce şi în spațiul cultural 
românesc o preocupare insistentă pentru domeniul ştiinţelor. Direcţiilor importante ale 


iluminismului: istoriografia, filologia şi filozofia, li se alătură o nouă literatură, învederând 


* Structura şi evoluţia limbii române (de la origini până la 1860), EA, 1981, p. 182-183. 

disponibilități reale de comunicare cu societatea. Spre deosebire de situaţia constatată în perioada 
anterioară a istoriei limbii române literare, în perioada cuprinsă între 1750-1830 se observă o 
diversificare şi îmbogăţire considerabile a numărului de lucrări, în special tipărituri, încadrabile 
stilului ştiinţific. Numărul considerabil de texte ştiinţifice din această perioadă se datorează unei 
dezvoltări fără precedent a diverselor domenii ale ştiinţei româneşti. Ele au o evoluţie aflată sub 
influenţa directă a pătrunderii ideilor raționaliste, iluministe (în primul rând în Transilvania), sau 
datorată perfecționării şi diversificării unor direcții anterioare, apărute, în Principate, inițial sub 
influenţa unor scrieri neogreceşti, ulterior sub aceea a unor lucrări traduse din italiană, franceză 


sau germană”. Dacă „până în secolul al XVIII-lea nu se poate vorbi de o literatură didactică 

propriu-zisă 10. ulterior, datorită reformelor educaționale şi programului iluminist de culturalizare 
a maselor, aceasta ajunge să fie bine reprezentată, fiind parte componentă a procesului de 
g TE A ¿ĵi P A TNE EE E n NEE E o A .12 ai 
secularizare a învățământului . Orientarea realist-ştiințifică a învățământului “ se poate urmări nu 
: i IRET ; curia 13 SEE EEE 
numai la nivelul accentuării caracterului ştiinţific al manualelor `“, ci şi la cel al editării unor 
lucrări de popularizare a ştiinţei, dintre care unele erau destinate şi uzului şcolar. Se acordă o 
atenţie sporită şi lucrărilor care aparţin unor domenii ştiinţifice variate (matematica, filozofia, 
geografia, lingvistica, fizica etc.). S-a observat că acestea răspund unor nevoi intelectuale diverse 


(lucrărilor de popularizare sau de tip didactic le stau alături opere ştiinţifice autentice) şi aparțin 


°? Gh. Chivu, Evoluţia stilurilor limbii române literare, în Contribuţii la istoria limbii române literare. Secolul al 
XVIII-lea (1688-1730), de Gh. Chivu, Magdalena Georgescu, I. Gheţie, Alexandra Moraru, Emil Suciu, Floarea 

Vârban, Florentina Zgraon, Cluj, 2000, p. 295. 

10 Magdalena Georgescu, Cultura lingvistică în secolul al XVIII-lea, în Contribuţii la studiul limbii române literare. 
p. 55. Cercetătoarea mai observă că, în primele două secole de existență a culturii româneşti scrise, se cunosc doar 

două categorii de cărți destinate formării deprinderii de a citi şi a scrie: catehismele şi textele slavone cu traducere 

românească intercalată, folosite în şcoli pentru învăţarea limbii slavone. 

1 O prezentare detaliată a literaturii didactice transilvănene (bucoavne, abecedare, cărți de citire) face O. Ghibu în 

Din istoria literaturii didactice româneşti, 1915-1916, editată în, 1975, de O. Păun. Informaţii valoroase în acest sens 

ne furnizează şi studiile aparţinând lui N. Albu, /storia învățământului românesc din Transilvania până la 1800, 
Blaj, 1944, idem, Istoria şcolilor româneşti din Transilvania între 1800-1867, Bucureşti, 1971, Luciei Protopopescu, 
Contribuţii la istoria învățământului românesc din Transilvania. 1774-1805, Bucureşti, 1966, şi lui V. Țârcovnicu, 
Contribuţii la istoria învățământului românesc din Banat (1780-1918), Bucureşti, 1970. 

"2 Informaţii interesante privitoare la învăţământul transilvănean ne oferă şi Ileana Bozac şi P. Teodor, Învățământul 
românesc din Transilvania în secolul al XVIII-lea şi începutul secolului al XIX-lea şi V. Popeangă şi V. Țârcovnicu, 
Tendinţe de orientare ştiinţifică a învățământului în Transilvania în prima jumătate a secolului al XIX-lea, în Din 
istoria pedagogiei româneşti, vol. II, Bucureşti, 1966 (p. 142-170, respectiv 171-188). 

B Bucvarul, apărut în 1771, la Viena, marchează o direcţie nouă în literatura didactică transilvăneană, prin conţinutul 

său: sentințe filozofice, povestiri morale, depăşind sfera religioasă a primelor bucvare. Următoarele cărți de citire 
desprinse de conţinutul religios sunt opera ministrului austriac al cultelor, Felbiger. Ducere de mână cătră cinstă şi 
direptate apare la Viena, în 1777, (reeditată în 1788 şi 1793), şi la Buda, în 1798, fiind tipărită cu text paralel 
german-român. 

predominant practicii ştiinţifice (fără a fi însă absente lucrările teoretice, de regulă descriptive)". 
Cartea ştiinţifică, având, în principal, caracter de popularizare, ocupă un loc central în literatura 
epocii. Aceasta se constituie într-un nou tip de text, specific culturilor europene apusene 
(geografiile, dicționarele cu bază latină sau italiană, gramaticile, istoriile, tratatele medicale, 
prognosticele etc), opunându-se modelului tradițional, specific culturii sud-est europene 
(cosmografii, glosare bilingve destinate învăţării slavonei, cronografe, reţete medicale sau scrieri 
astrologice)". 

Stilul ştiinţific, ilustrat prin puține texte specifice înaintea anului 1700, este, în secolul al 
XVIII-lea, reprezentat de scrieri numeroase, din diverse domenii ale ştiinţei (medicină, ştiinţe 
naturale, geografie, filozofie, matematică şi lingvistică 'ô). Vom evidenția individualitatea fiecărei 
discipline ştiinţifice, urmărind tradiția şi modul de manifestare în perioada supusă cercetării". În 
consecință, se va putea remarca cu mai multă uşurinţă necesitatea şi modul de constituire a 


terminologiilor specifice diverselor ramuri ale ştiinţei. 


Formarea terminologiei medicale 

Scrieri cu conținut medical au început să apară în limba română relativ târziu, către mijlocul 
secolului al XVIII-lea, deşi unii termeni ştiinţifici din domeniul medicinii se întâlnesc şi mai 
înainte în documente, pravile, cronici, lexicoane, scrierile lui Cantemir (anatomie, antidot, 
apotecar, boală hronică, ipohondriac, pilulă, por, rețetă, temperament etc.) Primul text medical 
românesc mai important este manuscrisul Alegerile lui Ippocrat, apărut în Muntenia, pe la 
mijlocul secolului al XVIII-lea. Terminologia medicală este bogată mai ales în calcuri lingvistice 
(arsură, curgere de sânge, frântură, semnele boalelor etc.). Alt text, Meşteşugul doftoriii, 
traducere din greacă făcută de un muntean pe la 1760-1770, conţine numeroase neologisme de 
origine greacă (alifie, antidoton, apoplixie, astmă, epilepsie etc.). 

Primul medic român, I. Molnar-Piuariu, nu are lucrări de medicină în limba română; 
scrierile sale cuprind totuşi unii termeni medicali de origine germană (acrime-acid, apotecar, 
colică, doctor, fălceri, flegmatic etc.). Prima broşură medicală tipărită în limba română apare la 
14 Gh. Chivu, Limba română de la primele texte până la sfârşitul secolului al XVIII-lea, p. 125. 

'5 Idem, Evoluţia stilurilor limbii literare, p. 295. 

1 Textele istorice nu pot fi, deocamdată, încadrate stilului ştiinţific, cel puţin din punctul de vedere al terminologiei. 
Terminologia istorică a perioadei este extrem de săracă în termeni de specialitate propriu-zişi, prezentând, totuşi, o 
clasă lexicală bine reprezentată (dar nespecifică) referitoare la viaţa social-politică şi militară sau la numele unor 


opoare. 
7 Menţionăm, ca terminus ad quo, anul 1750, iar ca terminus ad quem, anul 1830. 

Sibiu şi Cluj în 1803, Învățătură adecvată pre scurt a vindeca boala sfianţului, traducere din 
maghiară făcută de I. Molnar. Având un caracter de popularizare, au fost evitate neologismele, 
recurgându-se la calcuri şi perifraze: carnea cea de mijloc- perineu, înfocare-inflamaţie, modrul 
traiului-dietă etc. 

În 1804 apare la Sibiu o altă broşură Cuvânt pre scurt despre ultuirea vărsatului de vacă. 
Scrierile medicale în limba română se înmulţesc pe măsură ce înaintăm spre mijlocul secolului al 
XIX-lea, cea mai importantă contribuţie la dezvoltarea literaturii şi a terminologiei medicale 
româneşti aducând-o Pavel Vasici, prin publicarea la Braşov în 1844 şi 1845 a celor două volume 
din Macriviotica sau măiestria de a lungi viața, traducere din germană. El acordă un loc foarte 
important neologismelor pe care le explică în paranteze prin termenii populari sinonimi, sau 
aproape sinonimi: abstinență (ajunare), afecte (patimi), apatie (neplăcere), astral (stelos), 
cadavru, (hoit etc). Până în 1859, când apare primul nostru periodic cu adevărat medical Medicul 


român, limba română literară se îmbogăţeşte cu terminologia ştiinţifică medicală. 


Formarea terminologiei ştiinţelor naturale 

Prima scriere în care găsim un început de terminologie botanică, zoologică şi geologică e 
manuscrisul Gramatica fizicii, traducere din italiană făcută de A. Hotiniul în 1790. Aici găsim 
termeni ştiinţifici cu aspect formal italian: aortă, asfalto, dromaderio, emvrion, membrană, 
peritoneo etc. O altă scriere este Istoria naturei sau a firei prelucrată de Şincai după Hellmuth 
între 1806-1810. Din aceeaşi perioadă datează şi un vocabular cu termeni aparținând ştiinţelor 
naturale alcătuit de Şincai- După Hellmuth şi Sigerus- în patru limbi: latină, română, maghiară şi 
germană, intitulat Vocabularium pertinens ad tria Regnae Naturae. Acesta conţine multe 
neologisme de proveniență latină, italiană, germană, maghiară - amfibii, alge, alcalin, lavă, 
insecte, plântă, coleoptere, pori, spongios etc. 

În 1837, la Iaşi, apare Istoria naturală, prelucrată de Iacob Cihac după diferite tratate 
germane, primul manual de ştiinţe naturale tipărit în limba română. Terminologia ştiinţifică e de 
proveniență latină, germană, şi mai puţin greacă. Al doilea text de ştiinţe naturale tipărit în limba 
română este Manualul de istorie naturală al lui T. Stamati, Iaşi, 1841. În 1854 apare Istoria 
naturală a lui luliu Barasch, o traducere din franceză. Scrierile sale cuprind aproape întreaga 


terminologie de specialitate folosită în manualele moderne de curs mediu. 

Formarea terminologiei fizico-chimice 

Începuturile terminologiei fizico-chimice pot fi legate de prezenţa câtorva termeni din 
scrierile lui Cantemir (atom, energhie, fizic, metafizic, teorie etc.). Textul cel mai important de la 
sfârşitul secolului al XVIII-lea este manuscrisul Gramatica fizicii, care tratează unele probleme 
de fizică şi în care apar câteva noţiuni elementare din acest domeniu. Terminologia de specialitate 
constă aproape numai din calcuri lingvistice, iar neologismele propriu-zise sunt mai puţine şi au 
un aspect pronunţat italienesc sau neogrecesc (cilindru, diametro, electricita, magnet etc.). 

A doua scriere românească este manuscrisul Învăţătură firească spre surparea superştiției 
norodului, traducere din germană făcută de Şincai în jurul anului 1800. Textul învederează 
numeroase calcuri (arătare - fenomen, cercare - experienţă, curgător - fluid, desime - densitate 
etc.) şi neologisme de origine latină (caniculă, macula, termometru). 

Terminologia fizico-chimică se îmbogățeşte simțitor după 1830, o dată cu pătrunderea 
masivă a neologismelor în limba română prin intermediul şcolii şi al presei. Dacă pe la 1860, 
limba română dispunea de terminologia elementară din domeniul ştiinţelor fizico-chimice, acest 
fapt se datorează în cea mai mare parte activităţii didactice şi publicistice desfăşurate de T. 


Stamati în Moldova şi Alexie Marin în Muntenia. 


Formarea terminologiei geografice 

Începuturile terminologiei geografice se găsesc în operele lui D. Cantemir; scrierile sale 
conțin câţiva termeni ştiinţifici, mulți dintre aceştia păstrând încă aspectul formal din limba de 
origine: austru, catarracte, comitis, eclipsis, sferă, tropic etc. Primele texte de geografie datează 
de la începutul secolului al XVIII-lea şi au apărut datorită unor necesităţi de ordin didactic, cele 
mai multe fiind traduceri din greacă şi rusă: Cosmografia, adică izvodirea lumii, 1774 (dintre 
puţinii termeni neologici amintim: arhipelag, golf, colonie, cosmografie, gheografie, ochian, 
peninsură etc), Gheografie noauă care cearcă de obşte toată faţa a sferii idroghiu, 1780, 
prezintă o terminologie de specialitate aproape în întregime de origine greacă, păstrând chiar şi 
aspectul formal şi accentul grecesc: astronom, antarcticos, idrografie, imisferion, mapamond, 
paralel, planite, zodiac, zonă etc. 

Un text foarte important ca document lingvistic e manuscrisul Gramatica fizicii, tradus din 
italiană în jurul anului 1790. Câteva capitole tratează probleme de geografie şi cosmografie. 


Terminologia de specialitate învederează influența neogreacă şi italiană: astronomicesc, climă, 

planeti, tropic, vulcan, sudd, ochian, golf, hartă. Cartea lui Amfilohie Hotiniul De obşte 
gheografie (laşi, 1795) aduce o contribuţie însemnată la dezvoltarea şi răspândirea terminologiei 
geografice în preajma anului 1800. El nu rezolvă, decât în parte, dar într-o măsură mai mare decât 
contemporanii săi moldoveni, problemele adaptării la sistemul limbii române a cuvintelor 
tehnice. Alături de termeni precum atlas, eclipsă, grad, meridian etc., Amfilohie Hotiniul 
accentuează ca în limba rusă sau latină cuvinte ca astronomie, cozmogrăfie, gheogrăfie, 
topogrăfie etc., dar păstrează şi forma italiană a unor termeni precum apendolo, ovest, emisfero 
etc. 

Un mare număr de termeni geografici, cu pronunțat caracter neogrecesc, întâlnim în 
Învăţături de multe ştiinţe (Sibiu, 1811). Un alt moment important în dezvoltarea literaturii şi 
terminologiei geografice româneşti îl constituie Gheografia sau scrierea pământului (Buda, vol. 
I-1814, vol. I- 1815), primul manual de geografie de mari proporții tipărit în româneşte. 

O fază nouă în evoluţia terminologiei geografice româneşti începe după 1830, când, o dată 
cu dezvoltarea învăţământului se perfecţionează şi terminologia folosită de înaintaşi, 
îmbogăţindu-se totodată cu termeni noi. Astfel, în 1834 apare la laşi Elementele gheografiei..., 
partea I a lui V. Fabian, la Bucureşti, în 1835 Geografie istorică, astronomică, naturală şi civilă 
a lui Iosif Genilie, respectiv Prințipuri de geografie, 1841, şi Icoana pământului a lui loan Rus, 
1842, Blaj, în trei volume. Acesta recomandă pentru îmbogățirea limbii cu neologisme derivarea, 
compunerea şi repunerea în circulaţie a unor cuvinte arhaice, precum şi împrumuturi din limbi 
străine (în primul rând din latină sau limbile romanice). Putem spune că, în jurul anului 1860, 


limba română dispunea de terminologia elementară proprie geografiei. 


Formarea terminologiei matematice 

Prima scriere românească de matematică Ducere de mână cătră aritmetică, Viena, 1777, se 
resimte de influenţa germanei şi latinei. A doua scriere românească de matematică, Îndreptare 
cătră aritmetică, de Şincai, reprezintă un relativ progres sub raportul terminologiei de 
specialitate: alături de termeni străini, de proveniență germană şi latină, el foloseşte cuvinte create 
prin calcuri, dintre care unele vor rămâne definitiv în limbă (dividend, multiplicație, 
multiplicator, împărţire, deimpărțit, deînmulțit €etc.). Un alt text de matematic apărut în 
Transilvania la sfârşitul secolului al XVIII-lea este Ducere de mână sau povățuire cătră 


aritmetică, Sibiu, 1789, traducere de Dimitrie Eustatievici Braşoveanul. 

Terminologia matematică românească din manualele apărute în Transilvania în jurul anului 
1800 este relativ unitară, deoarece acestea sunt traduceri din limba germană, făcute de intelectuali 
familiarizați şi cu limba latină. Multe dintre neologismele şi calcurile propuse atunci, au fost 
unanim acceptate şi au rămas până astăzi în limba literară. Împreună cu celelalte scrieri apărute în 
Muntenia şi Moldova, pe la 1860 limba română dispunea de o terminologie matematică relativ 


bogată, alcătuită în majoritatea ei prin împrumuturi din franceză. 


Formarea terminologiei lingvistice 

Interesul pentru problemele de limbă se manifestă prin dorinţa de a descoperi originea 
limbii române, apărând încă din evul mediu. Secolul al XVI-lea consemnează apariția primelor 
păreri cu privire la limba literară.!5. Primii termeni gramaticali în limba română se întâlnesc în 
fragmentul de gramatică slavonă tradus de Daniil Panoneanul, în jurul anului 1650, intitulat 
Tâlcuirea sau arătarea gramaticii sloveneşti. Procesul elaborării primelor gramatici româneşti 
învederează preocupări susținute de formare a terminologiei gramaticale în limba română, 
începând cu gramaticile lui Eustatievici (1757), Macarie (1772), I. Văcărescu (1787), cu 
gramatica românească şi rusească a lui A. Hotiniul (1789) şi terminând cu gramaticile 
cărturarilor grupaţi în Şcoala Ardeleană: Elementa linguae scrisă de S. Micu şi Gh. Şincai (1780), 
Fundamenta grammatices linguae romaenicae (1812) şi Temeiurile gramaticii româneşti (1815- 
1820), gramaticile manuscrise ale lui I. Budai-Deleanu, Deuzsche-walaschische Sprachlehre 
(1788) a lui Molnar-Piuariu, Gramatică românească, (1797) a lui R. Tempea, Observaţii de 
limba rumânească (1799) (lucrare de lexicologie) a lui P. lorgovici şi Gramatică românească 


pentru îndreptarea tinerilor (1822) a lui C. Diaconovici-Loga. 


i, Pentru istoria textelor gramaticale în limba română, a se vedea Romulus Ilonaşcu, Gramatici români. Tractat 
istoric despre evoluţia studiului gramaticii limbei române de la 1757 până astăzi, Bucureşti, 1914; D. Popovici, 
Primele manifestări de teorie literară în cultura română, în Studii literare, II, 1943; I. Iordan, Limba română 
contemporană, (cap. Scurt istoric al principalelor lucrări de gramatică românească), Bucureşti, 1956; I. Gheţie, 
Preocupări lingvistice în cultura românească veche (până la 1780), în Istoria ştiinţelor în România. Lingvistica, 
Bucureşti, 1975; Magdalena Georgescu, Cultura lingvistică în secolul la XVIII-lea. Informaţii valoroase şi la Gh. 
Chivu, Stilul textelor lingvistice, în LR, XXX, 1981, nr. 1, p. 45-60; idem, Primele gramatici româneşti şi 
schimbarea modelelor culturale în vechiul nostru scris literar, în „Studii şi cercetări filologice”, seria „Limba şi 
literatura română”, Piteşti, 2002, nr. 1. 

9V..N.A. Ursu, Gramatica lui Amfilohie Hotiniul (Lecţione, Iaşi, 1789), în LR, XLIV, nr. 9-12, p. 573-580. 

Formarea terminologiei agronomice 

Prima carte cu caracter agronomic este Economia stupilor a lui loan Molnar, apărută la 
Viena, în 1785. Terminologia apicolă este cea din Transilvania, dar întâlnim şi câțiva termeni 
împrumutați: economie, practic, materie, organ etc.- Împrumutați din latină, germană, franceză. 
După 1800, în Transilvania se publică un mare număr de manuale şi broşuri de popularizare a 
unor cunoştinţe agronomice mai avansate. Pentru Transilvania, numai în tipografia de la Buda se 
publică vreo zece broşuri sau cărți mai cuprinzătoare: Învățătură pentru sămănarea inului pentru 
Bohemia, Moravia şi Silezia, 1804, Povăţuire cătră economia de câmp, 1806, Carte de mână 
pentru bine-orânduita economie, 1806. 

Între 1812-1813, tipografia din Buda îmbogățește literatura agronomică românească cu o 
serie de traduceri din germană făcute de P. Maior: Învățătură pentru prăsirea pomilor, Pentru 
facerea zahărului din mustureaţă de jugastru, Învăţătură de a face sirup şi zahăr. După formele 
şi sensurile pe care le au unele neologisme din aceste scrieri, se vede că Maior urmărea cultivarea 
românei literare prin împrumuturi din latină, şi italiană: colină, nutremânt, agru, cilindru, cristal, 
elastic etc. 

Cel dintâi tratat elementar de viticultură în limba română este Învățătură despre agonisirea 
viței de vie şi despre măiestria de a face vin (Buda, 1813), care conţine traduceri sau calcuri după 
termeni latini sau italieni, eventual germani. Tot în tipografia de la Buda se publică în 1823 
diverse broşuri şi manuale de sericicultură. Terminologia ştiinţifică din tipăriturile româneşti cu 
conținut agronomic de la sfârşitul secolului al XVIII-lea şi din primele trei decenii ale secolului al 
XIX-lea este săracă- se evitau neologismele pentru că se adresau populaţiei rurale şi pentru că 
lipseau mulți termeni proprii culturii şi civilizaţiei moderne. Termenii ştiinţifici folosiți în 


scrierile din această perioadă sunt de provenienţă latină, italiană, germană, şi mai puţin maghiară. 


Discuţiile teoretice asupra limbajului ştiinţific nu au constituit o preocupare constantă în 
lingvistica românească. E. Toma observa că nu există încă un studiu monografic, cu caracter 
teoretic, privind acest limbaj, după cum lipseşte şi o cercetare completă a evoluţiei sale în 
română”. Vom întreprinde, în cele ce urmează, o scurtă cercetare a încercărilor de teoretizare a 
stilului ştiinţific, surprinzând atât perioada veche, cât şi pe cea contemporană. 


Epoca veche- secolul al XIX-lea 


2 Limbajul ştiinţific românesc la începutul epocii moderne (secolele XVIII - XIX), Bucureşti, 2003, p. 11. 

Încă dintr-o perioadă mai veche au existat încercări sporadice de teoretizare a limbajului 
ştiinţific. D. Cantemir şi Stolnicul Constantin Cantacuzino sunt primii creatori ai unei 
terminologii ştiinţifice, în scrierile lor putându-se repera începuturile, timide, ale variantei 
ştiinţifice din limba română. La sfârşitul secolului al XVIII-lea, şi mai ales în primele decenii ale 
celui următor, limbajul ştiinţific se conturează mai precis, dobândeşte un statut mai precis. Acest 
lucru se datorează traducerilor masive de scrieri cu caracter ştiinţific, dar şi elaborării de lucrări 
originale, aparţinând unor domenii diverse. Pentru a putea comunica în limba română un număr 
foarte mare de noi noțiuni, traducătorii şi autorii de atunci au trebuit să învingă o greutate foarte 
mare: crearea terminologiei ştiinţifice specifică domeniului căruia aparținea textul respectiv. 
Pentru a realiza acest lucru, ei au recurs la introducerea în limba română a unor cuvinte din 
diferite limbi străine şi la crearea unor cuvinte noi prin calcul lingvistic. În această perioadă, 
scrierile prin care se dezvoltă stilul ştiinţific sunt manualele şcolare şi diverse cărți de 
popularizare a ştiinţei, acțiunea de mare amploare şi din ce în ce mai susținută aparținând 
reprezentanților Şcolii Ardelene. 

În concepţia reprezentanţilor Şcolii Ardelene, procesul de modernizare a românei literare 
presupunea nu numai introducerea unor cuvinte noi, în acord cu progresele ştiinţei şi culturii, ci şi 
excluderea unor termeni socotiți a nu corespunde noului moment istoric, precum şi exigenţelor 
unei limbi literare moderne. 

Ideea dezvoltării limbii literare în ritmul progresului ştiinţific apare în Istoria besericei 
românilor (Buda, 1813), a lui P. Maior, unde se enunță necesitatea punerii de acord a limbii 
române cu stadiul cel mai nou al ştiinţei moderne, a transformării ei într-un important factor 
cultural, precum şi recomandarea de a o îmbogăţi cu elemente din celelalte limbi romanice. În 
Economia stupilor (Viena, 1785), I. Molnar subliniază dificultăţile de care s-a lovit în redactarea 
lucrării şi se plânge de lipsa şi scăderea în limba română a unor termeni necesari pentru a 
desemna anumite noţiuni, recurgând la împrumuturi din alte limbi. 

Dificultăţile de a opera cu o limbă incapabilă să exprime noile realități lexicale îşi fac simţit 
ecoul în majoritatea scrierilor epocii. Ştiinţa şi tehnica luaseră un avânt deosebit, iar aceste 
schimbări pun pentru scriitori problema necesităţii de a crea mijloace de exprimare a noilor 
noţiuni apărute. Mărturii asemănătoare apar şi după 1830, mulţi autori făcând cunoscute 


greutăţile unor traduceri sau exprimări în română, unde nu există termeni deja formați. 

Cercetând un mare număr de texte din perioada 1532-1780, Gh. Chivu”! individualizează 
câteva trăsături specifice textelor tehnico-ştiinţifice la nivelele limbii. Astfel, cele mai vechi texte 
scrise în limba română până la 1640 au s serie destul de cuprinzătoare de trăsături morfologice şi 
sintactice similare acelora specifice stilului juridico-administrativ. La nivel morfologic se 
remarcă utilizarea cvasigenerală a formelor de persoana a III-a sau a Il-a (cu valoare de 
generalitate) ale conjunctivului prezent sau ale indicativului viitor, respectiv utilizarea numelor 
proprii ce desemnează autori sau lucrări la care se face trimitere pentru susținerea sau 
exemplificarea prin citate a unor idei. În cadrul propoziţiilor se impune atenţiei frecvenţa mare a 
subiectelor nedeterminate sau incluse, în contextele în care claritatea comunicării nu este 
prejudiciată. Fraza are o structură simplă, iar lexicul prezintă în unele texte tendinţa de 
specializare, putându-se astfel delimita o bogată terminologie religioasă, medicală şi una, mai 
puţin dezvoltată, specifică astrologiei. 

Textele tehnico-ştiințifice aparținând perioadei 1640-1780 dezvoltă, la rândul lor, trăsături 
specifice. Astfel, la nivel morfologic, particularităţile dovedesc, prin număr şi specializare, 
generalizarea redactării de tip obiectiv, impersonal. La nivelul sintaxei structura lineară a frazei şi 
caracterul stereotip al unora dintre formulările existente în textele ştiinţifice fac ca subiectul 
nedeterminat şi predicatul verbal eliptic să fie foarte frecvente. Fraza scrierilor ştiinţifice are o 
structură simplă, realizată în primul rând prin coordonare. Propoziţiile principale sunt, de regulă, 
enunţiative. Interogativele didactice sau retorice, puțin frecvente în ansamblu, sunt caracteristice 
în special lucrărilor destinate instrucției şcolare. Dintre subordonate, temporalele şi condiţionalele 
sunt mai des utilizate. O serie de structuri sintactice vor fi păstrate, cu transformările cerute de 
evoluția ulterioară a limbii literare, până astăzi, precum definiția, explicația, regula, 
exemplificarea şi clasificarea. Specifice scrierilor lingvistice şi matematice, aflate încă la nivelul 
unor manuale, sunt exerciţiile, respectiv problemele. Textele istorice şi filosofice uzează de citate 
şi comentarii, iar lucrările consacrate medicinii sau gastronomiei, de reţete. Comune tuturor 
izvoarelor avute în vedere, dar eliminate ulterior, sunt structurile terminologice explicative, create 
cu scopul de a clarifica sensul unor cuvinte neologice sau pe cel al unor structuri lexicale 
necunoscute. 

Organizarea sintactică dovedeşte introducerea rigorii în scrierile ştiinţifice. Această rigoare 


este evidenţiată în primul rând prin organizarea materiei în cărți, părți, capitole şi paragrafe, prin 
21 Op. cit. 

alcătuirea de indici, prin subsolul destinat comentariilor şi trimiterilor. Caracteristice pentru 
lucrările ştiinţifice sunt abrevierile şi unele semne grafice speciale, dar şi semnul de paragraf, 
inovație preluată din modele occidentale ca auxiliar formal al organizării interne a textului. 
Textele ştiinţifice redactate în secolele al XVII-lea şi al XVIII-lea se caracterizează, dincolo de 
câteva specializări semnificative în plan morfo-sintactic, prin numeroase elemente de noutate. 
Evidente în cadrul vocabularului, aceste inovaţii pot fi întâlnite, ca semne ale formalizării şi 
esențializării discursului ştiinţific, în organizarea materiei. 

Vocabularul era destul de sărac, predominant de factură populară, de o specializare 
insuficientă. Textele, de regulă manuscrise, erau în cea mai mare parte traduceri. Scrierile 
originale (apărute prin prelucrare sau compilaţie) aveau, în ansamblu, o prezență semnificativă. 
Cu toate acestea, redactarea avea deja un caracter obiectiv, impersonal şi univoc, iar trăsăturile 
morfo-sintactice deveniseră distincte, prin valoare şi funcţie, de cele similare existente în scrisul 
juridico-administrativ. 

În secolul al XIX-lea surprindem primele încercări de a sesiza specificitatea limbajului 
ştiinţific şi de a distinge diversele variante stilistice din română. I. Heliade-Rădulescu încearcă o 
delimitare a limbajului poetic de cel ştiinţific: „poezia îşi are limba ei ca şi toate celelalte ştiinţe şi 
meşteşuguri”, întreprinzând şi o clasificare a limbajelor, după profesie şi după talentul 
scriitorului, deosebind: „stil filozofic, stil istoric, stil retoric, stil poetic”%. 

I. Gheţie”* este de părere că expansiunea extraordinară pe care o cunoaşte în perioada 1780- 
1836 literatura laică (ştiinţifică, juridico-administrativă şi beletristică) nu a rămas fără urmări 
asupra evoluţiei stilurilor literare româneşti. Faptul este vizibil, înainte de toate, în stilul ştiinţific. 
Dacă în perioada anterioară s-au putut consemna rudimente ale unui stil ştiinţific, vând un 
caracter vizibil de cultură generală, de data aceasta putem vorbi de tendința de constituire a unor 
terminologii speciale în diverse ramuri ale ştiinţelor. Procesul a fost urmărit îndeaproape de N. A. 
Ursu, acest proces depăşind granițele perioadei mai-sus menţionate, pentru a cunoaşte o realizare 
deplină în anii 1850-1870. Este adevărat că până în anii 1830-1840 această terminologie cunoaşte 
destule imprecizii, că, sub aspect formal, termenii înregistrează variaţii, că se apelează frecvent la 
calcuri sau chiar la cuvinte luate din terminologia tehnică populară. Cu toate acestea, vocabularul 


ştiinţific, aşa cum apare în anii 1870-1836, se opune lexicului popular, şi, într-un mod special, 


22 ; p 

Regulile sau grammatica poeziii, 1831, III-IV. 
3 Literatura. Lecția I. Pentru stil, în Curierul Românesc, VI, 1834, nr. 73, 290-292) (apud E. Toma, op. cit., p. 18. 
%4 ISLRL, p. 142. 

terminologiei ştiinţifice populare, chiar dacă, uneori, se mai apelează la ea, din teama de a nu 
inova excesiv. Traduse foarte adesea din limbi străine, textele ştiinţifice acceptă construcții şi 
procedee sintactice particulare, puţin numeroase la început, dar care vor ieşi mai pregnant în 


evidenţă, după 1836, odată cu modernizarea structurilor sintactice ale românei literare. 


STILUL TEHNICO-ŞTIINȚIFIC ÎN ROMÂNA CONTEMPORANĂ 


Expresie a întrebuințării limbii în domeniul cunoaşterii ştiinţifice a lumii, stilul ştiinţific 
se constituie într-un termen extremă al registrului stilistic al limbajului scris, opus stilului 
beletristic, celălalt termen extremă, expresie a întrebuințării limbii în domeniul cunoaşterii 
artistice a lumii”. Stilul ştiinţific se concretizează într-o pluralitate de variante stilistice, fiecare 
variantă reprezentând elementele de limbă şi stil ale unei discipline ştiinţifice şi subordonându-se 
limbajului ştiinţific general, invariant, alcătuit atât din elemente constante, cât şi variabile. De 
aceea, ținându-se cont de faptul că există tot atâtea limbaje ştiinţifice câte ştiinţe există, a mai fost 
numit şi limbaj sectorial sau special (termenul este folosit pentru limbajele italiene 
corespunzătoare, cf. Beccaria sau Berruto), efortul fiind acela de a surprinde trăsăturile generale 
din varietatea sectoarelor. 

Funcția primordială a limbajului care se manifestă în stilul ştiinţific este cea care transmite 
note despre lumea obiectelor: judecăţi, demonstraţii, şi anume funcția denotativă. Stilizarea tinde 
ea însăşi spre zero, fapt care i-a determinat pe specialişti să prefere termenul de „limbaj 
ştiinţific”. E. Toma oferă următoarea definiție stilului ştiinţific: „acel aspect al limbii literare 
comune, folosit cu regularitate în domeniile ştiinţei şi tehnicii, caracterizat printr-un nucleu de 
trăsături specifice, marcate stilistic, prin combinaţii irepetabile ale fenomenelor, dar şi prin 
fenomene repetabile, comune atât cu limba literară standard, cât şi cu alte limbaj Eau 

Din perspectiva interpretării date de T. Vianu faptului de limbă, predominarea dimensiunii 
sociale a semnului lingvistic se concretizează în impunerea nucleului comunicării noţionale, 
stabile, care tinde spre unitate, şi reducerea zonei reflexive, individuale şi variabile, care tinde 


spre zero. Din punctul de vedere al relației nucleu noțional semnificat- semnificaţie, semnul 


% D, Irimia, Structura stilistică a limbii române contemporane, Bucureşti, 1986, p. 103 
% Op. cit., p. 14. 

lingvistic este tranzitiv, iar semnificaţia este transparentă. Semnificantul lasă să transpară 


întocmai semnificaţia pe care o transmite de la un pol la altul al comunicării. 


Stilul ştiinţific este angajat prin trăsăturile sale într-o opoziţie fundamentală cu cel 


beletristic. Solomon Marcus, delimitând riguros limbajul poetic de cel ştiinţific, pe care îl 


consideră „gradul zero al limbajului”, stabileşte iniţial 25 de tipuri de opoziții”: 


l. 
2: 
3. 


12. 


13. 
14. 
15. 


rațional / afectiv; 

densitate logică / densitate de sugestie; 

sinonimie infinită / sinonimie absentă; 

omonimie absentă (închidere) / omonimie infinită (deschidere); textul ştiinţific este 
independent de cel care îl recepționează, în timp ce textul poetic prezintă o deschidere 
semantică în funcție de cel care îl receptează. 

artificial / natural; 

general / singular; 

traductibil / netraductibil (nici o manifestare poetică nu permite două expresii distincte); 
prezenţa / absenţa figurilor de stil; 


fixitate în spațiu, constanţă în timp / variabilitate în timp şi spațiu; 


. numărabil / nenumărabil; 


. transparent / opac (limbajul matematic este vehiculul unei semnificaţii; expresia poetică 


este însă impregnată de semnificaţie, oprindu-ne atenția); 

tranzitiv / reflexiv (particularitate subliniată de T. Vianu: expresia ştiinţifică lasă să treacă 
semnificația, ea comunică; expresia poetică are tendința de a exprima prea mult „ca să 
poată comunica ceva”, ea se comunică); 

independenţă / dependenţă de expresie; 

independenţă / dependenţă de structura muzicală; 

paradigmatic / sintagmatic (planul expresiei fiind dominat de axa sintagmatică, iar planul 
conținutului de axa paradigmatică, limbajul poetic este dominat de axa sintagmatică. 
Expresia poetică aderă organic la semnificaţiile ei, formând cu ele un tot indiscernabil, în 


timp ce expresia ştiinţifică este doar un mijlocitor al semnificației ştiinţifice); 


21 Poetica matematică, Bucureşti, EA, 1970. 

16. concordanţă / neconcordanțţă între distanța paradigmatică şi cea sintagmatică (în limbajul 
poetic există tendința măririi distanței sintagmatice a unor elemente paradigmatice 
apropiate sau a micşorării distanţei sintagmatice a unor elemente paradigmatic depărtate); 

17. contexte scurte / contexte lungi; 

18. logic / alogic (limbajul poetic este în afara opoziţiei adevăr-fals); 

19. denotaţie / conotație; 

20. rutină / creaţie; 

21. stereotipii generale / stereotipii personale; 

22. explicabil / inefabil; 

23. luciditate / vrajă; 

24. previzibil / imprevizibil; 

25. modificatori şi funcționalitate (modificatorii- shifters- au o funcție cheie în limbajul 
poetic; ei măresc deschiderea şi alimentează ambiguitatea textului, adăugându-i conotații, 
în timp ce în limbajul ştiinţific, modificatorii au întotdeauna funcţie denotativă). 

D. Irimia” identifică câteva caracteristici ale semnului lingvistic în stilul ştiinţific: 

a) sinonimia infinită; teoretic, unui semnificat i se poate asocia orice semnificant care îşi 
poate asuma rolul de a transporta întocmai semnificaţia. Posibilitatea de alegere a sinonimelor 
depinde de planul paradigmatic al limbii, dar şi de competenţa sau performanţa lingvistică a 
emițătorului. Există posibilitatea de a selecta semnificantul din orice alt sistem lingvistic sau din 
limbi şi limbaje artificiale, de aceea, semnul lingvistic ştiinţific este traductibil fără rest; 

b) semnificaţie obiectivă şi universală; traductibilitatea absolută a semnului lingvistic nu 
derivă numai din neparticiparea semnificantului la constituirea semnificației, ci şi din caracterul 
obiectiv şi universal al conceptului înscris în planul semnificatului şi care interzice 
semnificantului să participe la procesul de semnificare; 

c) semnificaţie închisă; natura comunicării ştiinţifice, precum şi caracterul obiectiv şi 
universal al semnificației impun receptarea întocmai a textului ştiinţific. Decodificarea lui exactă 
înseamnă reconstituirea semnificației în toate datele introduse de emițător la codificare şi fără 
adăogarea altora noi; 

d) constanța semnificației; caracterul obiectiv şi universal al semnificației, precum şi 


caracterul ei închis asigură semnificației constantă în timp şi spațiu. Semnul lingvistic, relativ 
?8 Op. cit., p. 107. 

independent de context, dezvoltă aceeaşi semnificație indiferent de timpul, locul şi condițiile în 
care se desfăşoară comunicarea. 

Sub aspectul informaţiei, textul ştiinţific se caracterizează printr-un grad maxim de 
densitate, de aceea lungimea textului corespunde volumului mesajului. Elaborarea textului este 
orientată de două caracteristici fundamentale ale comunicării ştiinţifice: 1) desfăşurarea pe bază 
de raționamente şi 2) situarea în interiorul opoziţiei adevărat- fals. Desfăşurarea pe bază de 
raționamente impune enunţului principiile structurării logice: de la cunoscut la necunoscut, de la 
general la particular. Desfăşurarea cunoaşterii ştiinţifice în interiorul opoziției adevărat- fals 
determină specificul raportului emiterea şi receptarea textului lingvistic. Condiţii de timp şi 
spațiu, considerate sub aspect cultural, care stau într-o strânsă legătură cu progresul necontenit al 
cunoaşterii ştiinţifice sau cu concepția despre lume a receptorului îl pot determina pe acesta să se 
situeze în poziţii diferite față de semnificaţie sau să situeze semnificaţia pe poziţii diferite între 
extremele adevăr- fals. 

Stilul ştiinţific depăşeşte sistemul limbii naționale prin îmbinarea unor semne lingvistice 
aparținând unor limbi diferite (de exemplu, în domeniul cercetării medicale şi în cel al ştiinţelor 
naturii, codul metalingvistic determină introducerea în text a unui mare număr de termeni din 
latină) şi prin îmbinarea semnelor lingvistice cu semne aparținând unor limbaje artificiale (în 
domeniile matematicii, fizicii, chimiei etc. semnele naturale se asociază cu simboluri matematice, 
fizice, chimice etc. şi cu semne grafice sau desene). 

Vom evidenția, în cele ce urmează, organizarea semnelor lingvistice în dezvoltarea 
nivelelor limbii. 

Nivelul fonetic. 

În diferite perioade, stilul ştiinţific a constituit un factor activ de promovare şi consolidare a 
sistemului fonetic al limbii literare. Structura fonetică a textelor ştiinţifice, concretizată în 
frecvenţa unor foneme şi în constituirea unor grupuri de foneme, descrie o zonă specifică stilului 
ştiinţific în raport cu limba literară comună. Prezenţa termenilor care au în structura lor 
morfematică (pseudo)prefixe de origine greacă precum hema- hemo-, helio-, hidro- etc. 
determină marea frecvenţă a laringalei A şi, implicit, a structurilor fonetice cu A iniţial: hematie, 
hemoglobină, hemoragie, hemopatie, hidrocefalie etc. Grupul consonantic ps îşi întăreşte poziția 
inițială (concretizată în familiile cuvintelor psalm şi psaltire): psihic, psihanaliză, psihoterapie, 


psihiatrie etc. Grupul ft, dispărut din poziţia iniţială prin trecerea în fondul pasiv al limbii a 

termenilor construiți cu ftori: ftorilogofăt, este reintrodus prin alți termeni precum: acid fialic, 
fialeină etc. Câştigă poziţie iniţială grupul pt prin pterodacti, pterigotă etc. În textele ştiinţifice 
care recurg la termeni din alte limbi întâlnim foneme şi structuri fonetice specifice acestora: 
grupul qu, hiatul a: columba aanas („porumbel de scorbură”), ea: paradisea apoda („pasărea 
paradisului”), consoane geminate: salmo trutta fario („păstrăv”). 
Nivelul morfologic 

La acest nivel există o suprapunere perfectă între stilul ştiinţific şi limba literară comună, 
particularitățile stilului ştiinţific constând în frecvența actualizării unor opoziții categoriale din 
cadrul sistemului. Organizarea morfologică a vocabularului textelor științifice se caracterizează 
printr-o mai mare frecvență a substantivelor şi pronumelor nepersonale, impusă de funcția 
referențială a comunicării. Dintre pronumele personale, o frecvență mai ridicată cunoaşte 
pronumele reflexiv, cu valoare impersonală. Caracterul continuativ şi de confruntare de idei al 
procesului de cunoaştere ştiinţifică determină o frecvenţă ridicată a substantivelor proprii. Dacă 
în limba literară comună substantivul propriu poate dezvolta mai multe funcţii: descriptivă, 
apreciativă, simbolică etc., în textul ştiinţific funcția sa semantică primordială este cea de 
identificare”. Specificul cunoaşterii ştiinţifice impune frecvenţa substantivelor abstracte, mai ales 
în textele ştiinţifice filosofice. Absența funcției expresive se concretizează, la nivel lingvistic, în 
absența interjecţiilor sau a derivaţilor interjecţionali. Acestea intervin, poate accidental, în 


varianta didactică, în comunicarea pe cale orală. 


În ceea ce priveşte flexiunea nominală şi pronominală, cu excepţia nominativului, 
definitorie este frecvența redusă a cazurilor „personale”: dativul, acuzativul precedat de 
prepoziţia pe (marca persoanei) şi vocativul (acesta din urmă fiind întrebuințat numai în varianta 
didactică a stilului ştiinţific şi numai când comunicarea se realizează oral). Genitivul cunoaşte o 
frecvenţă destul de ridicată în texte de o amploare mai mare, dar nu se poate constitui totuşi în 
marcă stilistică. În flexiunea după număr şi persoană a pronumelor personale predomină persoana 
a III-a. Persoana a II-a este ca şi absentă, iar persoana I, folosită cu preponderență la plural, este o 
marcă a pluralului autorităţii ştiinţifice sau a modestiei. Frecvența ridicată a adjectivelor generice 
sau categoriale se concretizează în creşterea numerică a adjectivelor care refuză comparaţia 

x» 


(„lentilă convergentă”, „lumină monocromatică”, „feţe plane şi paralele” etc.) şi în predominarea 


gradului pozitiv şi frecvenţa foarte scăzută a superlativului absolut (consecință atât a creşterii 


? Vezi D. Irimia, p. 117. 

numărului adjectivelor ce refuză comparaţia, cât şi a slabei frecvenţe a adjectivelor calificative 
sau apreciative). 

În ceea ce priveşte flexiunea verbală, se poate constitui într-o trăsătură definitorie a stilului 
ştiinţific frecvenţa foarte redusă a imperativului (întâlnit doar în varianta didactică) şi frecvenţa 
determinantă a indicativului şi infinitivului. Categoria gramaticală a timpului este dominată de 
frecvenţa foarte mare a prezentului, care dezvoltă diverse valori specifice, în funcţie de conţinutul 
semantic al enunțului. Astfel, întâlnim un prezent atemporal, ca instrument al definirii diferitelor 
concepte, în enunţuri de esenţă teoretică: „Epitetul este acea parte de vorbire sau de frază care 
determină în lucrurile sau acțiunile exprimate printr-un substantiv sau verb, însuşirile lor estetice, 
adică acelea care pun în lumină felul în care le vede sau le simte scriitorul şi care au un răsunet în 
fantezia şi sensibilitatea cititorului”*0. Întâlnim şi un prezent pantemporal (ca instrument al 
comentării fenomenelor supuse investigaţiei: „Psihicul rezultă din relaţie”), dinamic (instrument 
al descrierii actualizatoare a unor evenimente istorice, social-culturale, individual-umane, mai 
ales în enunțuri din domeniile istoriei şi al ştiinţei literaturii) şi descriptiv (ca instrument al 
reliefării ideilor esenţiale dintr-un text de exegeză, a unei opere literare sau ştiinţifice). 

Varianta stilistică a textelor de istorie şi istorie literară, domenii de cercetare situate în 
perspectivă diacronică, se caracterizează printr-o mai mare frecvență a timpurilor din sfera 
trecutului, echilibrând distribuţia timpurilor şi diminuând caracterul relevant al prezentului. 

Flexiunea verbală este dominată de persoana a III-a, singular mai ales, expresie a 
nedeterminării. I se alătură persoana I plural, care, ca şi la pronume, se constituie în semn al 
autorității sau modestiei omului de ştiinţă. 

Nivelul sintactic 
Organizarea textului şi structura enunţurilor sintactice care îl alcătuiesc se caracterizează atât prin 
particularități ale stilului ştiinţific în ansamblu, cât şi prin trăsături specifice câte unei singure 
variante interne. D. Irimia este de părere că, în ansamblu, stilului ştiinţific îi sunt specifice: a) 
dezvoltarea unor raporturi de complementaritate, în interiorul enunțului sau cu enunțuri in 


absentia, b) absenţa enunţurilor sintetice; c) dezvoltarea unor structuri redundante specifice; d) 


30 T, Vianu, Studii de stilistică, Bucureşti, 1968, 145-146. 

dezvoltarea structurilor enumerative; e) o dinamică specifică între tendinţa de expansiune a 
grupurilor nominal şi verbal şi tendinţa de concentrare a expresiei”. 

Exigenţele cunoaşterii ştiinţifice impun împletirea în permanenţă a unui plan prim al 
comunicării, prin care autorul îşi formulează ideile sale despre obiectul supus investigaţiei, cu un 
plan secund, prin care se introduc date dintr-un enunţ anterior. Planul secund poate concretiza sau 
dezvolta afirmaţiile din planul prim. Absența enunţurilor sintetice, neanalizabile, exprimate prin 
adverbe sau interjecţii este o consecință a desfăşurării nedialogate a comunicării ştiinţifice. 

Frecvența ridicată a structurilor redundante este determinată de specificul investigației 
ştiinţifice. Aceste structuri redundante contrazic doar aparent principiul densităţii semantice 
maxime, definitoriu pentru stilul ştiinţific. Se dezvoltă, în primul rând, o redundanță imanentă 
fenomenului definirii conceptelor; definiția reală a conceptelor explicitează redundant definiția 
nominală implicită. Exemplu: „Există însă şi propoziţii care nu pot fi analizate din punctul de 
vedere al organizării lor sintactice, deoarece nu se pot recunoaşte funcțiunea sintactică a părților 
componente; ele sunt propoziţii cu o structură neanalizabilă”. Mai întâlnim o redundanţă 
analitică; o exprimare concisă este reluată prin intermediul unui raport sintactic (apoziţional, de 
coordonare disjunctivă sau concluzivă), într-o dezvoltare analitică. Alteori, redundanţa derivă din 
exprimarea simultană a ideii prin semne lingvistice aparţinând unor limbi diferite. 

Enunţul se organizează în structuri enumerative, prin intermediul unei relaţii de apoziţie, cel 
mai adesea de dezvoltare analitică de mici dimensiuni (în interiorul propoziției) sau de mare 
extindere (propoziţii şi fraze). Împletirea permanentă a perspectivelor analitică şi sintetică în 
cercetarea ştiinţifică impun gruparea obiectului supus investigației în clase omogene de factori 
primi, constitutivi, cauzativi, condiţionali, temporali, de finalitate ete?. 

Stilul ştiinţific se defineşte printr-un conflict permanent între aspiraţia de cuprindere 
totalizatoare, din punctul de vedere al cunoaşterii, şi aspiraţia spre concentrare maximă a 
exprimării. Cel mai adesea, forţa de expansiune este atât de puternică, încât sparge limitele 
propoziției ca unitate sintactică mononucleară (cu o singură structură nucleară subiect-predicat), 
prin dezvoltarea atributelor ca atributive. De aici, marea frecvență a raportului atributiv. Procesul 


de concentrare a semnificației unui text se realizează prin marea frecvență a construcțiilor 


7 Op. cit, p. 123. 
3? Ibidem, p. 126. 

absolute gerunziale care, în textele istorice sau de ştiinţă literară, sunt înlocuite frecvent de 
circumstanţiale cauzale sau temporale. 

Nivelul lexical 
D. Irimia? observă cinci trăsături fundamentale prin care, la nivel lexical, stilul ştiinţific se 
distinge de limba literară comună sau de celelalte stiluri. 

l. univocitate semantică. Termenii lexicali sunt întrebuințaţi cu sensul lor fundamental, 

denotativ; sensul nu datorează nimic contextului şi nu se lasă modificat de context. 

2. marea mobilitate a vocabularului. Fiind în strânsă legătură cu dezvoltarea ştiinţei şi 
tehnicii, cu progresul, procesul de cunoaştere ştiinţifică este însoţit întotdeauna de 
introducerea de noi termeni, Împrumutați sau creați pe terenul limbii române. 

3. concentrare maximă a vocabularului: un număr restrâns de cuvinte dezvoltă frecvenţe 
foarte ridicate. 

4. specificitatea constituirii de noi termeni. Derivarea cu sufixe augmentative sau 
diminutivale este ca şi absentă, fiind foarte numeroşi termenii constituiți prin 
pseudoprefixe: microcosmos, diametru, hemiceluloză etc. 

5. structura specifică a vocabularului. Funcţia de comunicare se întemeiază pe codul 
lingvistic comun, care se concretizează în întrebuințarea unor categorii de termeni 
prezenți în sfera limbii literare comune. Consecința principală este absenţa aproape 
totală a termenilor regionali, populari, familiari, arhaici, argotici etc. Tendinţa spre 
universalitate a ştiinţei impun dezvoltarea unui cod metalingvistic comun care se 
realizează în limba română prin prezența numeroasă a neologismelor şi a termenilor 
străini, în special latineşti. 

Fiind o modalitate specifică de actualizare a sistemului limbii naționale, stilul ştiinţific 
implică, în structura vocabularului, distingerea unui fond principal şi a masei vocabularului, 
caracterizate prin aceleaşi trăsături din alcătuirea lexicală a limbii literare comune şi prin trăsături 
distinctive. Zona de suprapunere cu fondul principal lexical al limbii comune şi fondul principal 
lexical al stilului ştiinţific este foarte redusă (la elemente verbale şi joncționale- prepoziții, 
conjuncții, adverbe). Zona de specificitate este descrisă de terminologia ştiinţifică. Terminologia 


ştiinţifică, diferită de la o variantă stilistică la alta, este constituită din: 


3 Op. cit, p. 135. 

termeni vechi româneşti, eventual adaptaţi semantic la stilul ştiinţific: adunare, cât, 
mărime, mulțime, scădere, unghi etc.; 

termeni (re)constituiţi pe terenul limbii române: a încifra, deîmpărțit, împărțitor, 
dreptunghic etc.; 

neologisme, care au ponderea cea mai însemnată în toate variantele stilului ştiinţific: 
lingvistică, semem, accent, miriapod, aerob, simbioză, genă, fuziune nucleară etc.; 
Majoritatea neologismelor au o circulaţie internațională, diferențierile de la o limbă la 
alta fiind de natură fonetică sau morfologică, în funcţie de înscrierea lor în sistemul 
fonetic şi morfologic al limbii naționale. 

termeni străini; predomină termenii latineşti, de circulaţie internațională, în varianta 
stilistică a ştiinţelor naturii şi în medicină. Cea mai mare parte se întrebuințează 
împreună cu sinonimul lor, de obicei popular: hippocampus hippocampus („căluţ de 
mare”), mucor mucedo („mucegaiul alb”), dictamus fraxinella (,„frăsinel”) etc. Alţi 
termeni se întrebuințează singuri, neavând un corespondent românesc: serpentarius 


serpentarius (specie de pasăre exotică), antenarius scaber (specie de peşte exotic) etc. 


Masa vocabularului stilului ştiinţific se distinge de cea a limbii comune prin: 


A 


In 


frecvenţa redusă a elementelor populare, regionale, familiare, argotice etc. Elementele 
populare intervin doar în traducerea termenilor străini sau, mai rar, neologici; 

frecvența ridicată a neologismelor;, o mare parte a acestora sunt termeni tehnici: 
radioscopie, kinescop, microvolt, oxosinteză etc. 


ansamblul vocabularului stilului ştiinţific, marea frecvență a termenilor tehnici 


accentuează univocitatea semantică a cuvântului, determinată de evitarea oricărei ambiguităţi, şi 


echilibrează caracterul predominant al termenilor abstracţi din alcătuirea fondului principal 


lexical. 


Stilul ştiinţific se situează în interiorul procesului de cunoaştere şi comunicare ştiinţifică; 


textul lingvistic îşi întemeiază planul semantic pe un referent extralingvistic preexistent. 


Dimensiunea stilistică a textului se caracterizează prin reducerea maximă a modalizării efective a 


planului semantic al unităţilor denominative şi a desfăşurării predicaţiei. Structura textului se 


caracterizează prin impunerea nucleului comunicării, în termenii lui Vianu, faţă de zona 


expresivităţii individuale, care tinde spre zero. Universalitatea şi obiectivitatea cunoaşterii 


ştiinţifice impun dezvoltarea unui raport de complementaritate în structura textului ştiinţific între 

actualizarea sistemului limbii şi actualizarea altor sisteme de semne- simboluri matematice, 


fizice, chimice etc. 


E. Toma observă că există şi numeroşi termeni ştiinţifici nespecifici, proveniţi fie din limba 
comună, fie din alte limbaje. Pe de o parte, intrând în limbajul ştiinţific, cuvintele din limba 
comună, ca şi cele din limbajele non-ştiinţifice sunt supuse unui evident proces de tehnicizare, 
dobândind conotaţii ştiinţifice. Pe de altă parte, pe măsură ce ies din cadrul specializat al 
variantelor tehnico-ştiințifice şi intră în limbajul ştiinţific general, termenii îşi lărgesc 
detehnicizeze. Acest fenomen se întâmplă în momentul pătrunderii termenilor tehnico-ştiințifici 
în limba comună. Autoarea concluzionează că acest caracter nespecific al lexicului din limbajul 


.. . . . . . A . wA E A w 34 
ştiinţific general, invariant, a fost mai puțin pus în evidență în cercetările de până acum. 


Privit sub raport lexical, limbajul ştiinţific contemporan prezintă două particularități aparent 
contradictorii, pe care le dezvoltă, progresiv, încă din secolul trecut: pe de o parte, este o structură 
închisă, folosită în anumite sfere de activitate umană; pe de altă parte, este o structură deschisă, 
atât spre limba comună, cât şi spre celelalte limbaje speciale, reflectând tendinţa de ştergere a 


limitelor funcționale ale limbajelor specializate. 


STILUL JURIDICO-ADMINISTRATIV (PÂNĂ LA 1860) 


Introducere. Fără a neglija particularităţile morfologice, sintactice şi, în anumite cazuri, 
chiar fonetice în crearea unui stil funcțional, vom acorda, în acest articol, o atenție deosebită 
aspectului lexical al stilului juridico-administrativ din perioada menţionată în titlu. De altfel, în 
evoluţia stilului juridico-administrativ, cel mai afectat este vocabularul, fapt explicabil prin 
legătura directă a acestuia cu viaţa materială şi spirituală a vorbitorilor limbii respective. 

O serie de termeni juridici sunt atestați încă din secolul al XVII-lea în scrierile 


cronicarilor, în documente, în calendare, dar mai ales în scrierile lui Dimitrie Cantemir. Cu toate 


* Op. cit., p. 15. 

acestea, vom descrie şi analiza stilul juridico-administrativ de la sfârşitul secolului al XVIII-lea şi 
până pe la 1860, perioadă în care terminologia juridică este implicată într-un proces de creare, 
îmbogăţire şi perfecționare. 

Lingyviştii care au analizat evoluţia stilului administrativ susțin că particularitatea cea mai 
importantă o constituie coexistenţa termenilor vechi cu împrumuturile neologice. 

Din prima categorie fac parte termeni provenind din straturi lexicale diferite ca vechime şi 
origine: termenii juridici moşteniţi din latină (a judeca, a jura, lege, martor), împrumuturile 
vechi din slavă (dijmă, jalbă, pravilă), maghiară (bir, pârcălab, vamă), greacă ( folos , profit”, 
prisos „surplus de venit”). Cei mai mulţi termeni vechi reprezintă, însă, cuvinte preluate din 
limba comună (a adeveri „a atesta, a certifica”, a aduna „a întruni”, a apăra „a pleda”, a arăta 
„a arăta cu probe”, a asculta „a audia”, a aşeza „a hotărî, a decreta”, aşezământ „hotărâre, lege”, 
a aşterne „a prezenta un fapt, un document, o dispoziție”, a căuta „a delibera”, a cerca „a 
dovedi”, a cere „a pretinde, a reclama, a revendica”, a certa „a pedepsi”, a chema „a convoca”, a 
se chivernisi „a administra”, curgere „cursul judecății”, dreptate „adevăr, temei, dreptate, cauză 
dreaptă, drept legal”, a face arătare „a dovedi”, a grăi „a scrie într-un punct de lege”, a ispiti „a 
cerceta”, a împăciui „a concilia”, a se închide „a include”, îndireptate „modificare”, închietură 
„concluzie”, încredințare „adeverinţă”, a îndrepta „a modifica”, a se întinde (despre o lege) „a 
acționa”, județ „judecată, judecătorie”, a se legiui „a se judeca”, mijlocitor „intermediar”, 
nelegiuire „crimă”, ocă „cauză, motiv”, poruncă „lege, decret”, a păzi (pravilele) „a nu încălca 
legea”, a pâri „a reclama”, a prepune „a bănui, a suspecta”, preştiință „premeditare”, a se scula 
„a revendica”, sfârşit „scop”, silă „abuz”, soroc „termen”, a se stinge „a expira”, a strica „a 
anula”, a tălcui „a traduce, a interpreta”), care au căpătat accepțiuni specializate o dată cu 
dezvoltarea societăţii şi, implicit, a activităţilor în domeniul vieţii publice. Multe din aceste 
elementele se mai întâlnesc în vorbirea populară care este, în general, mai conservatoare. O parte 
din aceşti termeni vor constitui dublete sau sinonime, apărând deseori ca elemente explicative în 
glosarele de neologisme. 

Fenomenul cel mai important în lexicul documentelor administrative de la sfârşitul 
secolului al XVIII-lea şi începutul secolului al XIX-lea rămâne pătrunderea masivă a 
împrumuturilor neologice. 

Prof. Gheorghe Ivănescu scria în „Istoria Limbii Române”: „limba aceasta (1780-1830 


n.n.) nu dispunea de multe neologisme de origine occidentală sau modelate după limbile 

romanice occidentale, ea avea un caracter grecesc, rusesc şi turcesc în Principate, german şi 
latino-maghiar peste munţi... Poporul român şi-a făcut întâi o limbă literară modernă, apelând, 
în ceea ce priveşte lexicul, la limbile de cultură înconjurătoare.” 

2. Aspectele lexicale ale stilului juridico-administrativ în Muntenia şi Moldova. 
Foarte mulţi termeni juridici de origine turcă (aiar „verificare”, agă „ofițer din armata otomană”, 
arzmahzar „cerere adresată porţii”, berat „diplomă de investitură dată de Poartă la numirea în 
funcție a domnului sau a unui înalt demnitar”, capuchehaie „reprezentant al domnului la Poartă”, 
ferman „ordin emis de sultan pentru numirea consulilor sau agenților consulatului”, hatişerif 
„ordin către domn semnat de sultan”, hainlîc „răzvrătire”, buiurdismă „dispoziţie”, devlet „Poarta 
otomană”, huzmet „funcţie”, irat „venit”, isnaf „breaslă”, lipcan „curier diplomatic”, madea 
„problemă”, paialic „titlu onorific dat boierilor din Ţările Române”, peşcheş „cadou”, raia 
„teritoriu ocupat şi administrat direct de autorităţile militare turceşti”, salahor „muncitor 
necalificat”, sinet „act”, surghiunluc „deportare”, tacrir „proces-verbal”, taxidar „persoană care 
strângea dările”, taht „subprefectură”, tescherea „permis de călătorie, paşaport”, telal „negustor 
ambulant”, teslim „predare”, zelum „nedreptate”) şi neogreacă (amelie „neglijenză”, anaforă 
„decizie judecătorească”, a canoni „a pedepsi”, catahrisis „abuz”, catastasis „situație”, dichiomă 
„pretenţie, revendicare”, embereclisi „a anexa”, evghenie „nobleţe”, hrisov „act prin care se 
recunoştea un drept sau un privilegiu”, ideat „specialist”, paradosi „a preda”, periusie „avere”, 
perilipsis „dare de seamă”, praxis „experiență”, pronomion „privilegiu”, simfonie „acord”, 
theorisi „a cerceta”) au intrat în textele administrative româneşti, în special, în cele moldoveneşti 
şi munteneşti, în secolele al XVII-lea şi al XVIII-lea şi chiar în primele decenii ale secolului al 
XIX-lea. Dacă elementele turceşti denumesc funcţii oficiale, obiecte concrete, biruri, elementele 
greceşti aproape la fel de numeroase sunt folosite mai ales pentru a exprima idei abstracte, nume 
de acţiuni. Este de remarcat faptul că multe neologisme greceşti circulau într-o formă neadaptată 
în textele din această perioadă. 

Termenii turceşti şi greceşti încep să piardă teren odată cu încetarea domniilor fanariote 
(1818), fiind înlocuiţi cu cei de origine rusă (cilen „membru”, cinovnic „funcţionar”, delă 
„afacere”, comandir „comandant”, gubernie „guvern”, otnoşenie „atitudine”, cislă „cifră”, cupet 
„negustor”, cvitanție „recipisă”, danie „donaţie”, dejurstva „de serviciu”, diac „scriitor de 
cancelarie”, doclad „dare de seamă”, iscălitură „semnătură”, ispravă „reuşită”, izvod „registru de 


cheltuieli”, întovărăşire „împrietenire”, jalbă „plângere”, otcup „bun sau venit al statului dat în 


62 


arendă”, parucic „locotenent”, pitac „decret de ridicare la rang boieresc”, plocon „cadou”, 
podorojnă „dispoziţie”, polcovnic „colonel”, pomojnic „ajutor de subprefect”, povod „motiv”, 
pravilă „„lege”, predlojenie „propunere”, predmet „obiect”, staroste „şef”, stolnacealnic „şef de 
masă într-o cancelarie”) care au circulat, în special, în epoca Regulamentului organic (1831- 
1848). Dat fiind specificul împrumuturilor de origine rusă (în mare parte denumind noţiuni din 
domeniul administraţie, poliție, armată), tendința de eliminare a turcismelor şi grecismelor se 
manifestă mai puternic în stilul administrativ decât în alte stiluri ale limbii literare. Gh. Bulgăr 
afirmă că „Circulația neologismelor depindea şi de destinaţia pe care trebuia să o aibă actul 
oficial. Dacă Divanul discuta cu şeful armatei ruse, neologismul era inevitabil. Dacă porunca se 
adresa către autorităţile din interior, se foloseau mai ales termeni populari sau turceşti, 
neogreceşti, mai rar ruseşti. Este interesant de constatat că după 1812, când trupele ruseşti 
pleacă din țară, documentele administrative cuprind mai puţine neologisme apusene.”. Influenţa 
rusă este considerată pozitivă pentru că modernizează lexicul administrativ prin eliminarea 
terminologiei greco-turce şi transmiterea neologismelor latino-germanice. 

Fenomenul cel mai vizibil în lexicul limbii literare, inclusiv în stilul administrativ, de la 
începutul secolului al XIX-lea, afirmă Gheorghe Bulgăr, este pătrunderea masivă şi rapidă a 
neologismelor latino-romanice şi, în mai mică măsură, germanice (atestat „certificat, 
adeverinţă, dovadă”, duplicat „copie”, a protocoli „a înscrie în registru, a înregistra”, 
registratură, arestant „deţinut”, polițai „şeful poliţiei dintr-un oraş”, benefit „beneficiu”, bilanţ, 
ştraf „amendă în bani”). Deşi delimitarea împrumuturilor latino-romanice pe limbi (latină 
clasică, franceză, italiană) este destul de dificilă, vom încerca, în cele ce urmează, o identificare 
a acestora. Termenii împrumutaţi din latina clasică se referă, în general, la relaţiile de 
proprietate. Unii din ei au pătruns sub formă neadaptată (adventicia „zestre care provine din altă 
sursă decât din averea tatălui”, arbitrium „arbitraj”, communio „indiviziune în cadrul unei 
proprietăţi sau al unui drept”, laudum „hotărârea arbitrilor”, legatum „donaţie prin testament”, 
precarium „permisiune de a folosi temporar un lucru sau un drept”, prințipium „principiu”, 
profecticia „zestrea dată de tată sau de un străin”, solarium „taxă plătită, pentru dreptul de 
cultivare a unui teren, proprietarului acestuia”, vindicatio „reclamarea dreptului de proprietate 
asupra unui bun”) De asemenea, rămân neadaptate câteva construcții latineşti (ab intestato „fără 
desemnarea moştenitorului”, imputatio iuria „imputarea dreptului”, in solidum „în comun”, jus 


virtuale „drept virtual asupra unui lucru”, mortis causa „din motive de deces”, res fungibiles 

„lucruri cheltuitoare”). Majoritatea termenilor de origine latină au reuşit, însă, să fie adaptaţi 
(extract, plenipotent, pretendator, a publica, punct, servitute, sumă, termen, titlu, tractat, vistier). 

Termenii împrumutaţi din italiană aparţin, în special, domeniului financiar (cambie, 
casier, cualita „calitate”, daraveră, drit, falit, fatură, firmă „semnătură”, guardie, nulită, piaţă, 
poliţă, priorità, proprietă, semplice, sudit, tarifă). 

Termenii împrumutaţi din franceză, direct sau prin filieră rusă, cuprind diverse 
domenii (amploiat, ancraj, anecs, avanpost, bagatel, bilă (de vot), cod, conduită, contractant, 
curent (adj.), curier, departament, deviz, a dispoza, domen, dosar, edicta, grefă, grefier, 
indemnizaţie, nobleţă, ordonanță, pensionar, a recomanda, santinelă, seanţă, superarbitru, 
supleant, şef). 

Gh. Bulgăr afirmă că la începutul secolului al XIX-lea, tratatele şi corespondența 
internațională se redactau în limbile franceză şi italiană. Cu toate acestea, limbajul juridic 
conţinea numeroase elemente eterogene. Neologismele apusene sunt permanent combinate cu 
elementele populare şi regionale, textul tinzând în acest fel să capete (specific stilului 
administrativ) maximum de claritate pentru toți membrii societății. De atunci şi până astăzi, 
volumul termenilor juridici de origine latino-romanică a crescut în mod impresionant, imprimând 
un aspect modern stilului administrativ. 

3. Aspectele lexicale ale stilului juridico-administrative în Transilvania şi Banat. Ca 
urmare a realităţilor sociale diferite, a traducerilor, a surselor diferite de influență, terminologia 
administrativă din Transilvania şi Banat prezintă o serie de caracteristici proprii, care o 
diferențiază, în multe privinţe, de terminologia administrativă din Moldova şi Muntenia a 
aceleiaşi perioade. Romulus Todoran şi Ecaterina Tăranu, elaborând studii pe baza textelor 
transilvănene, susțin că, în timp ce termenii turceşti şi greceşti sunt prezenţi în Moldova şi Țara 
Românească, în Ardeal apar o serie de neologisme latine, germane şi mai puțin maghiare, ca 
rezultat al plurilingvismului Imperiului Austro-Ungar. Datorită traducerilor dispoziţiilor de lege 
din latină, limba oficială a acestui imperiu multinațional, împrumuturile latineşti au stat la baza 
creării terminologiei juridico-administrative din Transilvania. Această idee este argumentată de 
Romulus Todoran astfel: „În condiţiile feudalismului din Transilvania, limba latină se bucura de 
un mare prestigiu. Ca şi în apusul Europei, aici (şi în întreaga Ungarie) ea era limba instituţiilor 
orânduirii feudale, inclusiv a justiției. Lucrările juridice, cărțile de legi, decretele etc. erau scrise 


în limba latină. Terminologia juridică era, în mod firesc, latinească. Când se pune problema în 

Transilvania, de a se forma o terminologie românească odată cu dezvoltarea burgheziei 
româneşti, se înțelege de la sine că cei ce îşi iau sarcina de a o crea (Samuil Micu şi V. Aaron) 
apelează în primul rând la limba latină, limba cărților traduse sau utilizate de ei ca surse de 
documentare”. Este de remarcat faptul că, dacă o parte din elementele neologice latineşti au 
rămas în fondul pasiv al limbii sau au devenit termeni cu circulație regională, o altă parte din 
cuvintele latineşti s-au păstrat până astăzi. Fenomenul se explică şi prin faptul că legislaţia lui 
Napoleon I, bazată pe Dreptul Roman, a fost adoptată mai târziu în toată Europa. lată câteva 
exemple de termeni latineşti care şi-au păstrat sensul în stilul juridico-administrativ actual cu 
aceeaşi formă: comisie, condiţie, economie, declarație, execuţie, informaţie, inspecţie, intimat, 
investigaţie, intenţie, proces, protecţie, recurs, regulă, relaţie, arest, candidat, notar, prefect, 
decret, deliberat, dispoziţie, lege, normă, paragraf, sarcină, extract, preambul, protocol, 
comisar, ministru, prefectură, poliție, populaţie. O categorie şi mai largă de termeni sunt valabili 
şi astăzi, fixându-se, însă sub altă formă: assistenţie, apartinenție, acurație, autentificaţie, 
asigurație, aprobaţie, absenţie, a aplicălui, a bonificălui, competenţie, a comunicălui, 
cvalificație, compenzaţie, a declărălui, a dictălui, direptar, execuţionalicesc, a exemenelui, 
equivalent, a formălui, interpretație, a leghitimălui, melioraţie, multiplicaţie, proțădură, 
politicesc, prințipum, a publicălui, , sentenţie, subşcripție, articuluş, decretum, tractatus, tituluş, 
a autenticălui, atestatum, lighitimaţie, orighinal, deputatus, inşpector, individum, status. 
Influenţa latină în Transilvania este o constantă, comparativ cu influențele multiple exercitate în 
stilul administrativ din Moldova şi Muntenia. De aceea, multe elemente latino-romanice care vor 
pătrunde în Principate, în urma contactului cu civilizația apuseană, existau deja în actele oficiale 
ale Transilvaniei, constituind un factor de permanenţă şi continuitate. 

Textele administrative din Transilvania au fost influențate destul de puternic şi de limba 
germană. Ecaterina Ţăranu observă că „Multe foi volante erau traduse din limba germană şi 
publicate adeseori paralel cu textul german, mai ales după data la care împăratul Iosif al II-lea 
a decretat limba germană ca limbă oficială a Imperiului Austriac. ”. Termenii împrumutaţi direct 
din germană nu sunt prea numeroşi (c/asănştaer „dare”, craizmat „autoritate financiară”, creițar 
„monedă”, feldmareşal „grad militar”, graf, grafină „titlu nobiliar”, rățăpisă „dovadă”). Mai 
numeroşi sunt termenii latinești care au putut intra prin filieră germană (acție — lat. action, germ. 
Aczie; arest — lat. arresta, germ. Arrest, argumentum — lat. argumentum, germ. Argumentum; 


conşcripție — lat. conscriptio, germ. Konscription; intenție — lat. intentio, germ. Intention; 

investigaţie — lat. investigatio, germ. Investigation; proțes — lat. processus, germ. Prozes; recurs — 
lat. recursus, germ. Rekurs; soțietet — lat. societas, germ. Sozietät). 

Textele juridice erau influențate în Transilvania şi de limba maghiară care le transmitea, 
în special, neologisme de origine latină şi germană. Termenii maghiari care se întâlnesc foarte 
frecvent în stilul administrativ sunt chibzuire, haznă, mirui, nemeş, răvaş, varmeghie etc. O serie 
de termeni juridici de origine latină au pătruns în limba română prin filieră maghiară (apelălui — 
lat. apello, magh. apellal, canțelarie — lat. cancellaria, magh. Kancellária, confiscălui — lat. 
confiscare, magh. konfiscal, convenție — lat. conventio, magh. konvenció). Există elementele la 
care putem presupune un triplu etimon latin, german, maghiar (candidat — lat. candidatus, germ. 
Kandidat, magh. Kandidatus, comisie — lat. comisio, germ. Komission, magh. Kommissio, 
compenzaţie — lat. compensatio, germ. Kompensation, magh. Kompenzaci6, privilegium — lat. 
privilegium, germ. Privilegium, magh. Privilegium, protocol — lat. protocollum, germ. Protokoll, 
magh. Protokoll, revizie — lat. revisio, germ. Revision, magh. revizio). 

O primă observaţie care se impune când privim comparativ stilul juridico-administrativ 
din Muntenia, Moldova şi Transilvania este că în această din urmă provincie, datorită menţinerii 
relaţiilor socio-economice cu administrația Imperiului Habsburgic, terminologia va fi înnoită abia 
pe la sfârşitul secolului al XIX-lea, conferind textelor administrative transilvănene un caracter 
oarecum învechit. 

4. Câteva aspecte sintactice ale stilului juridico-administrativ. Studiind o serie de 
documente emise în perioada 1800-1820, Gh. Bulgăr susţine că textele juridice aveau un aspect 
pitoresc cu fraze lungi, greoaie şi o mulțime de subordonări, în special din cauza formulelor de 
protocol interminabile impuse de Poartă care exprimau funcții, biruri (4 sa Mărire, Înălția Sa, 
Mărirea Noastră, urmate de un şir de substantive apozitive). 

Structura complicată şi de multe ori nefirească a frazelor conferă limbii scrise a documentelor un 
aspect mai puţin accesibil cititorului modern. Ecaterina Țăranu constată că „Din dorința de a nu 
neglija nici un amănunt privitor la punerea în practică a poruncii sau indicaţiei respective, de a 
nu scăpa din vedere nici o clauză sau justificare redactorul recurge la fraze complicate, 
aglomerate, uneori chiar obscure, cu o topică deosebită de cea a limbii vorbite, multe dintre ele 
lipsite de elementul esenţial al comunicării curente: concentrarea. ”. Concentrarea, atribut atât de 
necesar stilului administrativ, este încă un deziderat. După părerea noastră, lungimea uneori 


exagerată a frazelor nu înseamnă, de cele mai multe ori, aglomerări de subordonate în jurul unei 

principale, ci se datorează, mai ales, lungimii excesive a propoziţiilor. De aceea, simplificarea şi 
precizarea frazei se realizează în textele juridice moderne prin reducerea enumerărilor („oricare 
din nedibăcie, din nesocotinţă, din nebăgare de seamă, din neingrijire sau din nepăzirea 
regulamentelor va săvârşi omor fără voie[...]”” Codul Penal 1882:84) şi a inversiunilor din cadrul 
grupului nominal („a sa viețuire”, „a sa conduită” Codul Penal 1882:10). 

Principala tendinţă în evoluţia sintaxei stilului juridic-administrativ este simplificarea şi 
specializarea structurilor sintactice şi a elementelor de relaţie pentru a asigura o exprimare 
coerentă, logică şi clară, care să evite echivocul sau interpretările subiective ale legii. Sunt 
înlăturate treptat construcțiile nefireşti, după modele străine, rezultat al influenţei izvoarelor de 
drept folosite pentru alcătuirea primelor coduri româneşti moderne. Adriana Stoichiţoiu-Ichim 
susține că „textele de legi din Ardeal şi Bucovina s-au modernizat mai lent, menținându-se încă, 
până la formarea statului unitar român, frazele lungi, cu multe determinări, construite sub 
influenţa textului german după care se făcea traducerea.”. Ecaterina Ţăranu susţine că fraza 
lungă şi complicată era datorată influenței limbii latine şi din cauza traducerii perifrastice a 
termenilor neologici. Ar fi exagerat să considerăm, fie şi numai pentru stilul juridico- 
administrativ, că toate particularităţile sintaxei acestei epoci sunt rodul unor influențe de afară. 
Cei care s-au ocupat de caracteristicile limbii secolului al XVIII-lea au constatat că ea era încă 
dependentă de normele limbii vechi şi populare. 

Lipsa de concentrare în exprimare şi construcțiile sintactice greoaie se păstrează vreme 
îndelungată. Din acest motiv, unii cercetători au considerat că la jumătatea secolului al XIX-lea 
stilul juridico-administrativ se afla „într-un stadiu mai puțin evoluat decât al altor varietăţi 
funcţionale ale limbii române.” Ecaterina Ţăranu precizează însă că limba documentelor 
administrative constituie, în mod evident, un progres, dacă este raportată la textele administrative 
anterioare. 

Considerăm demnă de semnalat practica, la care s-a renunțat, în bună măsură, de 
antepunere a atributului, factor pe care în stilul administrativ de astăzi îl întâlnim doar accidental. 
Continuă însă să fie frecvente, în cadrul subordonatelor, propoziţiile explicative şi, în special, 
atributive. Potrivit cercetătoarei Mioarei Avram, apar elemente conjuncționale noi: înainte ca să, 
deoarece, din cauză că, din pricină că, ca şi cum, cu condiția ca, chiar când, chiar dacă, chiar 


de. 

Ion Gheţie consideră că la modernizarea sintaxei literare române au contribuit doi factori: 
influența vorbirii curente, în special populare, şi structura sintactică a limbilor romanice, în 
special franceza. Prin urmare, considerăm că sintaxa stilului juridico-administrativ, de asemenea, 
datorează francezei rigoarea şi echilibrul, însă ea a câştigat în simplitate şi supleţe în urma 
contactului strâns şi permanent pe care l-a menţinut cu limba vorbită. În aceeaşi ordine de idei, ar 
fi exagerat să considerăm, fie şi numai pentru stilul juridico-administrativ, că toate 
particularitățile sintaxei acestei epoci sunt rodul unor influenţe de afară. Cei care s-au ocupat de 
caracteristicile limbii secolului al XVIII-lea au constatat că ea era încă dependentă de normele 
limbii vechi şi populare. 

5. Câteva aspecte morfologice ale stilului juridico-administrativ. O dată cu termenii 
străini pătrund în limba română şi o serie de elemente de derivare sau compunere. Sufixele şi 
prefixele care apar în acest domeniu sunt, în general, cele curente în limba comună, puţine dintre 
sufixele şi prefixele pătrunse odată cu împrumuturile neologice devin productive la acea dată. 
Substantivele dețin, sub raport numeric, preponderența în stilul administrativ, fapt normal, dacă 
ținem cont de caracteristicile acestuia. O particularitate specifică limbii epocii o constituie 
numărul mare de împrumuturi romanice cu sufixului -fie. Romulus Todoran, realizând un studiu 
bazat pe două lucrări juridice în manuscris, afirmă că este foarte probabil că unele neologisme 
latine cu sufixele -ie , -ție, -enţie, -anţie atestate între anii 1802-1805 au pătruns în limba română 
din Transilvania şi Banat nu prin filieră rusă (cum este cazul în Muntenia şi Moldova), ci prin cea 
maghiară (administrație, comisie, competenţie, țircumstanție, finanţie, instanție, rezidenţie, 
condiţie, contribuţie, combinaţie, convenţie, declaraţie, direcție, dispoziţie, fracţie, informaţie, 
investigaţie, operaţie, poziţie, rezoluţie). Prin urmare, neologismele cu sufixul -fie au o 
etimologie multiplă — din latină în Transilvania şi din franceză prin filieră rusă în Muntenia şi 
Moldova. Având în vedere diversitatea împrumuturilor pătrunse concomitent sau succesiv în 
stilul juridico-administrativ în perioada cercetată, etimologia multiplă este un aspect deosebit de 
important în studierea neologismelor. Alexandru Graur [1963:18], creatorul acestui concept, 
subliniază faptul că etimologia multiplă reprezintă o realitate lingvistică şi nu o soluţie comodă 
de analiză. 

Se observă o preferință accentuată pentru pluralul neutru în -uri (capitaluri, mezaturi, 
amendamenturi, acturi, atestaturi, consulaturi, departamenturi,  documenturi,  interesuri, 


paragrafuri, puncturi, prințipaturi, regulamenturi). 

N.A. Ursu susține că, la sfârşitul secolului al XVIII-lea şi în primele patru decenii ale 
secolului al XIX-lea, terminologia era foarte bogată în calcuri lingvistice, care constituiau o 
necesitate din cauza nivelului cultural scăzut şi al sărăciei vocabularului. Ele aveau drept scop 
popularizarea cunoştinţelor. Lingvistul ieşean afirmă că intelectualii au încercat să imite limbile 
străine (neogreaca, rusa, germana, maghiara) fără să ştie sau să ţină seama de faptul că româna nu 
oferă aceleaşi posibilități de formare a cuvintelor. Calcurile lingvistice, frecvente în acea 
perioadă, vor fi înlocuite treptat prin neologismele corespunzătoare. Adriana Stoichiţoiu-lchim 
susține că, în textele juridice din primele decenii al secolului XX, existau, de asemenea, foarte 
multe calcuri, care nu se mai datorează insuficientei dezvoltări a limbii, ci sunt expresia unor 
atitudini puriste ca o reacție împotriva excesului de neologisme de la sfârşitul secolului al XIX- 
lea. Utilizarea formațiilor româneşti urmărea să răspundă cerințelor de a asigura înţelegerea 
normelor juridice de către populaţia lipsită de cunoştinţe de specialitate. Legiuitorul român din 
1864, în graba lui pentru introducerea codului penal francez, a lăsat în rândul pedepselor şi unele 
denumiri care erau neînțelese românilor, cum ar fi aceea rec/uziune. Ori de câte ori era 
pronunțată de judecători această pedeapsă, acuzaţii se întrebau ce înseamnă aceasta. De aceea, s-a 
căutat să se repare această greşeală, înlocuind denumirea de recluziune prin aceea de temniță grea 
(în Codul Penal 1936:40-41), denumire consacrată în vechile legi şi care putea fi uşor de înţeles 
de oamenii de rând. 

Aproape toţi cei care s-au ocupat de încadrarea verbelor neologice în limba română de la 
sfârşitul secolului al XIX-lea au remarcat că în această perioadă conjugarea a IV-a era mai 
bogată şi mai productivă decât conjugarea I care devine prioritară după 1830-1840. În aceeaşi 
etapă, în Muntenia şi Moldova, datorită influenței neogreceşti, nu numai verbele provenite din 
această limbă, dar şi o mare parte din cele latino-romanice şi de alte origini, s-au încadrat la 
conjugarea în -i cu ajutorul sufixului grecesc -isi (cu variantele sale -a/isi, -arisi, -erisi, -irisi, - 
asi, -osi, -psi): din greacă (canonisi, iconomisi, paragrafisi), din rusă (predstavlisi), din franceză 
(corespondarisi, publicarisi, expederisi, declarisi, anularisi, reclamarisi). Paralel în Transilvania 
şi Banat, influenţa limbilor maghiară şi germană a dus la încadrarea verbelor neologice provenite 
din alte limbi, în special din latină, la conjugarea a IV-a cu sufixul -ă/ui (cu variantele -elui şi - 
irui):  aplicălui,  comunicălui,  declărălui, exponălui, formălui, informălui,  introducălui, 
leghitimălui, multiplicălui, publicălui, prezentălui, prenotălui, reghestrălui, reprezentălui, 


rezolvălui, tăxălui, trăctălui, visitălui etc. 

În perioada în discuţie, modurile care-şi dispută întâietatea sunt conjunctivul şi 
condiționalul. Frecvența conjunctivului, ca mod al poruncii, este semnalată şi de Gh. Bulgăr. 
Observând că frecvența modurilor conjunctiv şi condițional este mult mai mare în secolul al 
XVIII-lea, se poate trage concluzia că stilul administrativ era mult mai puţin impersonal decât 
astăzi. 

Adjectivul nu este partea de vorbire cea mai caracteristică a stilului administrativ, care îl 
foloseşte numai acolo unde se impune o determinare. Latina medie îşi formase deja un sistem, 
derivând determinativele adjectivale cu ajutorul sufixului -a/is din substantive denumind termeni 
administrativi. Aceste adjective sunt încadrate în limba română, aproape în exclusivitate prin 
sufixul slav -icesc (execuționalicesc, finanțialicesc, maghistratualicesc, proporționalicesc, 
patentualicesc), productiv până în 1830 când este înlocuit cu sufixul -ic. În unele sintagme, 
determinanţii au un caracter obligatoriu, ei fiind, de fapt, purtătorii sensului, elementele de 
particularizare semantică: poruncă stăpânească, dețimă regalicească, moşii stăpâneşti şi 
ţărăneşti, moşii birnice, anul milităresc, comisia de curte ţăntrală, rezoluție privileghiată, 
iscălitură notarialicească, urbalicească regulaţie. Remarcăm în această listă că ordinea 
substantiv-adjectiv este prioritară, antepunerile fiind un procentaj destul de scăzut. 

Un fenomen frecvent în textele din această perioadă este larga utilizare a prefixului mai 
vechi ne- în crearea antonimelor: substantive, adjective şi adverbe (nepază, nemilostivire, 
neascultare, negrijă, neființă, neslobod, neprevăzut, nesmintit, neagonisit, netrebuit, necasnic, 
nemişcător, neindată). Observăm că toate aceste derivate au la bază cuvinte din fondul comun al 
limbii, nici un derivat nu pleacă de la un neologism. În evoluţia ulterioară a limbii, unele din 
aceste formaţii au fost înlocuite cu neologisme cu prefixul in-, de tipul: inutil, invalid, imobil, 
inegal. Acest prefix are un caracter extrem de selectiv, el nu se găseşte ataşat decât la teme 
neologice, în special adjectivale. 

6. Concluzii. Stilul juridico-administrativ din perioada corespunzătoare jumătăţii a doua a 
secolului al XVIII-lea şi primei jumătăţi a secolului al XIX-lea, numită aproape unanim perioada 
de tranziţie de la epoca veche la cea modernă, se află într-un proces de creare, înnoire şi 
constituire. Pentru țările române, această epocă este eterogenă atât din punctul de vedere al 
mutaţiilor economico-social-politice, cât şi din punctul de vedere al evoluţiei cultural-lingvistice. 
Observăm două tendinţe: păstrarea nealterată a tradiției formelor consacrate şi adaptarea imediată 


la necesitățile momentului. 

Majoritatea elementelor constitutive ale terminologiei juridice româneşti reprezintă 
împrumuturile neologice, în timp ce termenii populari sau creați pe teren românesc sunt mai 
puţini la număr. Împrumuturile din limbile străine s-au realizat pe mai multe căi şi diferă de la o 
perioadă la alta sau de la o regiune la alta. 

Manuela Saramandu distinge două subperioade a căror graniță o formează aproximativ 
deceniul 1830-1840. Cele două subperioade se deosebesc între ele atât în ceea ce priveşte valoare 
diferitor influenţe externe, cât şi în ceea ce priveşte modul de adaptare a acestor împrumuturi la 
sistemul limbii. Astfel, în prima subperioadă, terminologia juridică se află, în Muntenia şi 
Moldova, sub influenţa turcă, greacă şi rusă, iar în Transilvania şi Banat sub influenţa latină, 
germană şi maghiară. Împrumuturile turceşti au fost mai puţin importante, pentru că exprimau 
obiecte concrete, biruri, funcţii care nu mai sunt actuale. Deşi împrumuturile greceşti au fost 
destul de importante, marcând o primă etapă în modernizarea românei actuale, ele au fost, 
ulterior, aproape total eliminate din terminologia juridico-administrativă, fiind înlocuite de 
neologismele latino-romanice Numai un număr foarte mic de turcisme şi grecisme s-au menţinut 
în terminologia juridică. Împrumuturile ruseşti au cunoscut o răspândire considerabilă în 
primele decenii ale secolului al XIX-lea. Cu toate acestea, numărul termenilor împrumutați din 
rusă a fost neînsemnat, aproape toţi termenii aparținând domeniilor administrativ şi militar. Mai 
important a fost rolul limbii ruse ca filieră pentru unele neologisme latino-romanice. 
Împrumuturile germane şi maghiare au fost puţine şi nesemnificative pentru terminologia 
juridică actuală. Alături de aceste împrumuturi, încep să apară neologismele latino-romanice. 
Adaptarea fonetică şi morfologică a acestor împrumuturi se face, în general, în conformitate cu 
normele vechii române literare. După 1830, principala sursă a modernizării lexicului o constituie 
împrumuturile neologice latino-romanice, care mai întâi concurează şi apoi elimină treptat 
vechile împrumuturi. Ele au o importanță deosebită din punctul de vedere al structurii, al 
varietăţii şi al frecvenţei. De atunci şi până astăzi, volumul termenilor juridici de origine latino- 
romanică a crescut în mod impresionant, imprimând un aspect modern, predominant romanic 
stilului juridico-administrativ. 

Prin urmare, în perioada studiată, terminologia juridică cunoaşte un proces evolutiv de la 
faza unor structuri învechite, rudimentare, greoaie, fluctuante, la faza unor structuri moderne, 


stabile, esențial latino-romanice. 

Alte observaţii 


Stilul administrativ (sau cancelaristic oficial / oficial documentar / oficial) este folosit în 
domeniul relațiilor oficiale dintre cetăţeni şi instituțiile statului, în actele oficiale, în documentele 
diplomatice ale cancelariilor domneşti din trecut şi în dispoziţiile sau reglementările instituţiilor 
de stat. Acesta se caracterizează prin: frecventa folosire a unui lexic special, situat, pe plan 
general, la periferie din punctul de vedere al frecvenței (licitație, adjudecare);, o frecvenţă ridicată 
a formelor verbale de viitor; o frecvență scăzută a conjuncţiei; o frecvență deosebit de mare a 
exprimării impersonale (se va proceda, se va ține etc.), preferința pentru fraza lungă, stufoasă; 


utilizarea unor formule stereotipe (în conformitate cu, potrivit articolului ). 


Stilul administrativ se constituie în secolul al XVII-lea. Primele texte juridice sunt pravilele, 
care au înlocuit obiceiul nescris al pământului. Dreptul scris s-a constituit pe baza dreptului 
bizantin. Primele care apar sunt pravilele cu caracter bisericesc: Pravila de la Govora (1640), 
care are ca izvor un text grecesc. Îndreptarea legii apare la Târgovişte, în 1652; sursa este tot 
grecească, însă textul, îmbinând dreptul bisericesc cu cel laic, face trecerea spre textele juridice 
laice. Există trei etape în dezvoltarea stilului administrativ: constituirea (sec. 17-18), 
modernizarea (sec. 19, prin apariția primelor elemente stabile, care se vor menţine) şi stadiul 


actual (sec. 20, caracterizat de pătrunderea masivă a neologismelor de circulaţie internaţională). 


Spre deosebire de celelalte stiluri, stilul administrativ este strâns legat de condiţiile vieții 
publice specifice structurii organizatorice a unui stat dintr-o anumită fază de evoluţie istorică. 
Întrucât formele de organizare ale autorităţii statale nu rămân aceleaşi în decursul evoluţiei 
sociale, este firesc ca şi denumirile caracteristice vieţii unui stat să fie supuse transformărilor. 
Dijmă şi bir, de exemplu, sunt denumiri ale unor realități sociale şi politice din trecut, față de 
termenul impozit, curent astăzi. Tot astfel, zapis, față de document, gloabă faţă de amendă, jalbă 
faţă de petițiune, petiție de la sfârşitul secolului al XIX-lea, față de cerere astăzi etc. Stilul 
administrativ, deşi operează cu formule tradiționale, fixe, este, în privinţa terminologiei, mobil şi 


deschis inovaţiilor determinate de prefacerile survenite în organizarea vieții interne a unui stat. 


Deoarece, în trecut, țările române au avut de suferit influenţa politică a Porții otomane, apoi, 
din secolul 18, influența grecească prin domnii fanarioți, se înțelege că terminologia 


administrativă va purta o lungă perioadă de timp pecetea acestor raporturi. În Transilvania, pe de 

altă parte, textele administrative păstrează urmele terminologiei oficiale latino-germane şi 


maghiare. 


Aşadar, în cadrul stilului administrativ, sunt reperabile mai multe straturi: primul strat este 
cel slavon, la care se adaugă cel turcesc (dominant până la 1821, dispare după 1850), apoi cel 
grecesc (până la 1830), un strat rusesc (în perioada Regulamentului organic, care se manifestă 


între 1830-1848) şi, în sfârşit, unul neoromanic, după 1830. 


Funcțiile limbii care se manifestă în stilul administrativ sunt cea referențială şi cea conativă. 
Există şi o particularitate: limba este aici un instrument activ de transformare a realităţii (când se 


dă o sentință, aceasta devine realitate). 


In ceea ce priveşte dinamica semnului lingvistic, acesta oscilează între tranzitiv şi reflexiv. 
Semnificantul nu participă la semnificaţie, dar se impune. Semnificaţia este obiectivă şi închisă 


(are un caracter istoric într-un cadru politic, social şi istoric dat). 


Raportul dintre text şi mesaj se caracterizează prin anonimatul emiţătorului şi prin faptul că 
distribuția informaţiei se realizează pe un spaţiu sintagmatic foarte amplu (volumul mesajului se 


suprapune peste dezvoltarea textului). 


Nivelurile limbii: La nivel fonetic, se remarcă frecvenţa abrevierilor: art. — articol, al. — 
alineat, lit. — literă etc. La nivel morfologic, se observă frecvenţa ridicată a substantivelor şi a 
pronumelor nepersonale; în domeniul numelor, opoziţia masculin-feminin este neutralizată: 
inculpat, membru. La nivel sintactic, se dezvoltă o serie de mărci specifice: dezvoltarea unor 
structuri ample cu fraze lungi, arborescente, care alternează cu structurile minimale; 
depersonalizarea enunţurilor sintactice; frecvența raportului atributiv contras în structuri 
nominale sau în participii verbale, cela mai adesea pasive. La nivel lexical, termenii se 
caracterizează prin univocitate semantică; există o diferențiere între aceştia (decizie nu e sinonim 
cu hotărâre, învinuit nu € sinonim cu inculpat). Vocabularul manifestă o relativă stabilitate. În 
ceea ce priveşte structura acestuia, se observă coexistența unor elemente neologice (jurisdicție, 
circumstanţă, curatelă, donator, recidivă etc.) şi populare (obştesc, potrivnic etc.), a unor termeni 
specifici (pricină, împricinat, culpă, inculpat, litigiu etc.), termeni supratextuali (alineat, 
paragraj, literă, articol) şi unităţi perifrastice (a se face cunoscut, a exercita calea de atac, a 


proceda la ascultarea martorilor etc... 

STILUL BELETRISTIC 


Pentru denumirea acestuia, s-au mai folosit termenii: stil artistic, limba literaturii 


beletristice / artistice, limbaj poetic, limba poetică românească, limba română artistică. 


Etape de dezvoltare: 1. secolul XVIII (1705 — Istoria ieroglifică) — secolul XIX (1816 - 
Tiganiada), 2. perioada paşoptistă, care aduce cultivarea gustului pentru literatură. Acum se 
modelează limbajul poetic românesc după modelul oferit de cultura franceză, se constituie 
structurile narative şi apare interesul pentru limba populară şi pentru valorizarea acesteia în 
limbajul poetic. 3. etapa clasicizării expresiei, prin opera lui Mihai Eminescu, prin dezvoltarea 
dramei (Caragiale) şi a limbajului artistic popular (Creangă). 4. limba artistică după 1900 
înregistrează diversificarea stilurilor individuale. Se înregistrează direcția estetizantă ce stilizează 
lima română (Sadoveanu, M. Caragiale, lon Vinea) şi cea de autenticitate (Rebreanu, C. 


Petrescu). 


Funcţiile limbii care se manifestă în stilul beletristic sunt cea poetică şi cea expresivă. În 
ceea ce priveşte dinamica stilului, avem corelaţia organică dintre semnificat şi semnificant, 
expresivitatea estetică realizându-se printr-o dublă motivare. Sinonimia este 0, iar polisemia, 
maximă (limbajul poetic este ambiguu, fiecare cititor poate să valorizeze sensuri diferite). De aici 
derivă alte două caracteristici: caracterul deschis al semnificației (între subiectiv şi obiectiv) şi 


instabilitatea semnificației în timp şi spaţiu (conceptul de operă deschisă). 


Semnul lingvistic devine artistic numai prin înscrierea sa într-un text poetic. Mesajul se 
înscrie în sistemul limbii, dar, în ceea ce priveşte sensul, se situează în diferite niveluri ale culturii 


umane (mituri, simboluri), depăşind astfel limba textului finit. 


In ceea ce priveşte raportul dintre stilul beletristic şi limba literară, nu se suprapune mereu 
acesteia (eterogenitate maximă, se instituie un conflict între norma limbii literare şi cea a 


scriitorului). 
Nivelurile limbii. 


La nivel fonetic, limbajul beletristic se suprapune limbii literare. La nivel morfologic, 


acesta are un caracter deschis; există o frecvență ridicată a cazurilor personale la substantiv, iar 

timpurile verbale dezvoltă multiple valori stilistice. Nivelul sintactic înregistrează caracterul 
deschis al structurilor şi împletirea planului scriitorului cu cel al personajelor (perspectiva 
diferită, unilaterala — a autorului, şi dramatică — a personajelor: stil direct, indirect, indirect liber 
etc.). Topica este importantă, dezvoltând semnificaţii artistice. Nivelul lexical se caracterizează 


prin deschiderea către toate nivelurile lexicale (diacronic şi sincronic) şi prin ştergerea granițelor 


semantice. 

INTERFERENŢE: STILISTICA ŞI ALTE ŞTIINŢE ALE LIMBAJULUI 


STILISTICĂ ŞI RETORICĂ 

Dacă plecăm de la cea mai elementară definiție a stilului, ca modalitate originală, orală 
sau scrisă, de comunicare a gândirii, în sensul larg al cuvântului, atunci rădăcinile acestei ramuri 
filologice trebuie căutate în Antichitate, în retorică. Aceasta făcea parte, alături de gramatică şi 
dialectică (arta de a discuta în contradictoriu, cu scopul ajungerii la adevăr), dintre ştiinţele 
liberale (artes liberales), alcătuind împreună baza învățământului umanistic. Spre deosebire de 
gramatică, cuprinzând, după Quintilian, două părți: „ştiinţa de a vorbi” (loquendi scientia) şi 
„explicarea operelor poetice” (poetarum enarratio), retorica este o ars bene dicendi („arta de a 
vorbi bine”), dar şi o ştiinţă: bene dicendi scientia. Aceasta cuprindea, sub forma unor prescripţii 
detaliate şi riguroase, „tehnica” elaborării unui discurs având drept scop convingerea, persuasio. 
Teoria retoricii, elaborată de către greci, a fost dezvoltată, la romani, de Cicero, în două dialoguri 
celebre: Orator şi De oratore, iar un secol mai târziu a fost predată sub forma unui curs şi 
publicată de Quintilian, Arta oratoriei. Părţile constitutive ale discursului erau inventio, care se 
referă la regulile descoperirii ideilor / argumentelor, dispositio, care stabilea regulile dispunerii, 
ale ordinii lor, şi elocutio, cuprinzând regulile privitoare la utilizarea mijloacelor de expresie, 
limba şi figurile. 

Cu timpul, retorica şi-a restrâns domeniul la elocutio, adică la o teorie a tropilor, a stilului 
figurat. Emancipându-se de sub tutela originară a tehnicii elaborării discursului pentru câştigarea 
unui alt domeniu, retorica îşi fixează de-a lungul secolelor un alt domeniu, transferând principiile 
artei cuvântului rostit pe terenul artei cuvântului scris, ca studiu al procedeelor de limbă specifice 
literaturii. 

După o lungă absenţă, în care însuşi termenul retorică era suspectat de artificialitate şi 
poză, vechea ştiinţă, retrasă în manualele didactice, unde continua să-i înveţe pe tineri „arta de a 
vorbi şi de a compune”, a cunoscut un reviriment datorită grupului de cercetători de la Liege, care 
au publicat, pe lângă Retorica generală, şi Retorica poeziei (1977). Punând la contribuţie 
cuceririle lingvisticii moderne, cele două volume reprezintă lucrări de referință indispensabile 
pentru înţelegerea statutului real, vechi şi actual, totodată, deţinut de una dintre cele mai 


prestigioase ştiinţe ale Antichității. 

Reabilitarea retoricii vine şi dinspre filozofie. Ea se reafirmă ca teorie a argumentaţiei, 
avându-şi suportul în logică, adică în sfera denotaţiei, cuprinzând semnificaţiile, noţiunile, 
judecăţile şi raționamentele; ea depăşeşte însă această sferă, întrucât operează în zona infra-logică 
a atitudinilor pragmatice şi afective, cristalizate în conotația semnificației. Fondatorul acestei 
orientări, numite şi neoretorică, este belgianul Ch. Perelman, autorul lucrării Tratat de 
argumentație (Paris, 1958). De văzut şi V. Florecu, Retorica şi neoretorica, 1973. 

Cauza acestei recrudescenţe trebuie căutată în interesul crescând arătat de noile direcţii 
ale cercetării: lingvistica pragmatică, teoria comunicării, semiotica, față de descrierea şi evaluarea 
caracterului persuasiv al textelor. Rezultă că retorica devine o ştiinţă a literarităţii şi eficacității 
textului. Faţă de retorica antică, înţeleasă ca artă (techne) călăuzită de un corp de reguli a căror 
funcție principală era să producă texte, potrivit regulilor artei, intenția primară a neoretoricii, ca 
studiu al literarităţii, este îndreptată nu spre producerea textelor, ci spre analiza lor. Renunţând la 
caracterul prescriptiv şi taxinomic în favoarea interesului pentru cercetarea sistematică a 
dimensiunii interne a limbajului poetic ca uz, în ipostaza lui de text, în care receptorul deţine 
primatul absolut, retorica actuală ocupă un spațiu de investigaţie în care teoria argumentării şi 
poetica se întâlnesc într-o sinteză nouă, adaptată spiritului, gândirii şi literaturii moderne. 

Moştenitoare de drept a retoricii antice, stilistica este ştiinţa artei cuvântului, căreia 
retorica îi datorează nu numai interesul pentru latura expresivă a comunicării, nu numai o sumă 


de clasificări şi un inventar terminologic, ci şi resurecția ei ca disciplină de sine stătătoare. 


STILISTICĂ ŞI POETICĂ 

În Teoria literaturii. Poetica (1927), Boris Tomaşevsky a alocat stilisticii un obiect 
restrâns: procedeele individualizării vorbirii, ceea ce face ca stilistica să fie o introducere 
necesară în poetică. Observaţia poeticianului rus s-a confirmat: poetica evită noţiunea de stil, atât 
de generală, şi potrivnică proiectului structuralist de inventariere obiectivă a procedeelor 
literarităţii (prin care ele aparţin artei şi funcționării estetice a limbajului). 

Poetica, ca disciplină autonomă, ia naştere odată cu Poetica lui Aristotel, care îşi 
propunea să „trateze arta poetică în sine, despre speciile sale, despre modul în care trebuie 
compuse povestirile dacă vrem ca poezia să fie reuşită, ca şi despre numărul şi natura părților 


care o constituie” — are în vedere în mod explicit constituirea unei teorii generale a artei poetice. 

Stilistica şi poetica sunt inconfundabile: prima studiază stilul, ca mod de individualizare a 
expresiei; a doua — structurile supraindividuale, premisă a unei tipologii textuale; prima e 
intuitivă, deci subiectivă, cea de-a doua este obiectivă şi descriptivă. Stilistica e fenomenologie, 
poetica aspiră la rangul de teorie, având o dublă sarcină: să identifice specificitatea faptului literar 
printre celelalte practici discursive şi să descopere specificitatea artei verbale în raport cu 
celelalte activități artistice. Obiectul poeticii nu mai este opera individuală, ci ansamblul de 
procedee care definesc literaritatea: construcțiile narative, faptele de stil, structurile ritmice şi 
metrice, dialectica genurilor, structurile tematice, geneza operei etc. 

Poetica modernă şi-a formulat mai clar obiectivele şi şi-a precizat metodele, beneficiind 
de fundamentul stilisticii lingvistice. Granița dintre cele două discipline este, la unii autori, mai 
puţin tranşantă: „Încorporând structura lingvistică a operei, stilistica a fost nevoită să redevină 
poetică...sigur este că, înviorată prin stilistica lingvistică, poetica actuală şi-a formulat mai clar 
obiectivele şi şi-a precizat metodele” (Coteanu, p. 7-8). 

STILISTICĂ ŞI SEMIOTICĂ 

Semiotica: studiul semnelor şi al proceselor interpretative. Devine o disciplină cu adevărat 
independentă odată cu opera filozofului american C. S. Pierce, pentru care ea devine contextul de 
referință pentru orice alt studiu: „N-am putut niciodată să studiez ceva, orice ar fi fost acel ceva — 
matematică, morală, metafizică, gravitație, termodinamică, optică, chimie, anatomie comparată, 
astronomie, psihologie, fonetică, economie, istoria ştiinţelor, whist, relația bărbat-femeie, vinuri, 
metrologia — altfel decât ca un studiu de semiotică”. 

Într-o operă literară, sentimentele, obiectele, situațiile sunt semne; ele posedă structuri şi 
moduri de funcționare comune limbajului articulat. Semiologia, după Saussure, repune literatura 
în cadrul artelor şi al codurilor. Ca sistem semiologic particular, literatura este un cod grefat, prin 
ecart, pe limbajul articulat. 

Începând cu Hjelmslev, codul literar este considerat un sistem de semne conotativ. 
Stilistica interferează cu semiotica în privinţa funcției comunicative a textului-semn. Stilistica 
receptării, care atribuia cititorului prima cunoaştere intuitivă as operei, a avut în vedere 
dimensiunea semiotică, extensivă şi dinamică. Funcţia stilistică este dată de diferența dintre 
mesajul emis şi cel receptat. Diferenţa comunicativă este explicabilă prin faptul că emițătorul şi 
receptorul aduc în actul de comunicare atât premise comune, cât şi diferite (ex., Shaekspeare sau 


cronicarii români citiți în secolul 21). 

Dacă pentru semioticieni textul este un supersemn nemotivat, arbitrarul său manifestându- 
se în faptul că societatea i-a atribuit, de-a lungul timpului, semnificanți, semnificaţi şi referenţi 
diferiți, pentru stilisticieni el este un semn motivat: „în poezie există întotdeauna o legătură 
motivată între semnificant şi semnificat” (Damaso Alonso). Pentru Alonso, stilistica viitorului va 
trebui să examineze două perspective: 

- forma externă: relația semnificant-semnificat (dinspre primul către al doilea) 
face obiectul celor mai multe studii de stilistică; 

- forma internă: relația semnificat-semnificant (dinspre primul către al doilea), 
adică modul în care afectivitatea, gândirea şi voinţa creatore se polarizează către 
o modelare. 

În modelele semiotice, dimensiunea literară nu se identifică cu literaritatea, ca în poetica 
structurală. În spatele fenomenului text literar, trebuie să căutăm ceea ce este comun tuturor 
textelor: textualitatea. Ea face obiectul unei științe integratoare a textului, care valorifică cele 
trei dimensiuni ale textului: semantică: relația text — referent; sintactică: relaţia semn — semn; 
pragmatică: relația text —interpret. 

Faptul că semnul capătă în semioză posibilitatea revalorificării constituie un argument în 
favoarea raporturilor necesare dintre semioză şi stilistică. Avantajul perceperii literaturii ca fapt 
semiologic îl reprezintă renaşterea simțului pentru totalitate: semnul literar trebuie să se supună 
comparației cu alte semne. Pericolul acestui procedeu constă în simplificarea excesivă a 
specificităţii literaturii şi în nominalism: minuțiozitatea terminologică exagerată sau înlocuirea 
numelor vechi cu altele noi, fără a aduce şi o extindere a cunoaşterii. 

STILISTICĂ ŞI ESTETICĂ 

Stilistica limbii şi estetica limbii sunt compartimente interferente ale ariei de cercetare a 
textului literar. Amândurora le este comună întrebuințarea individuală a limbii, privită de 
stilistică sub aspectul ei de organizare, structural înrudită, iar de estetică sub aspectul de funcţie 
generatoare de emoție, de reacţie în sensibilitatea cititorului, care redimensionează şi amplifică 
sensurile manifeste sau subiacente ale textului. Dar în timp ce stilistica cuprinde întregul domeniu 
al faptelor de expresie ce pot intra în țesătura lingvistică a operei, estetica se restrânge la acele 
elemente ce stau în raport direct cu viziunea artistică proprie operei sau autorului, pe care o 
definesc şi o pun în lumină. Stilistica îşi revendică dreptul de a cerceta realizări lingvistice 


variate, determinate de un context situațional, psihologic, sociocultural, istoric; estetica este 

interesată de capacitatea cuvântului de a se converti în valoare artistică. Informația stilistică îşi 
are originea în explorarea variantelor limbii, potrivit specificului lor diferențiat, prezent în textul 
literar; informaţia estetică îşi trage sevele din adâncimile cuvântului, căruia îi conferă valoare 
metaforică şi simbolică. 

Funcţia stilistică a limbii este receptată de cititor ca element constitutiv al operei, 
generatoare de reacţie afectivă prin care se exprimă atitudinea estetică a cititorului. Literatura este 
artă prin limbaj, de unde şi importanţa materialului lingvistic, iar această problemă este de ordin 
pur estetic: gramatica limbii se constituie într-o stilistică a operei sau a scriitorului, adică într-un 
alt nivel al comunicării, îndatorate expresivităţii şi motivate estetic. 

Simpla clasificare a unor mijloace lexicale sau gramaticale ne-ar menține la nivelul 
retoricii; a le descrie şi a le defini funcţia intră în raza de cercetare a stilisticii; a le aprecia 
valoarea prin efectele produse de utilizarea generatoare de impresii şi reacţii în sensibilizarea 


cititorului ține de domeniul esteticii. 

CATEGORIILE ŞI PROBLEMELE STILISTICII 


1. Câteva dihotomii lingvistice 

Tranzitiv şi reflexiv. Denotaţie şi conotaţie 

Ca ştiinţă a stilului, stilistica se concentrează asupra procedeelor de individualizare a 
vorbirii. Faptele de stil sunt, în opinia lui Vianu, „acele fapte de limbă care adaugă comunicării 
unei ştiri expresia reacţiunii individuale a autorului comunicării față de ştirea comunicată” 
(Cercetarea stilului, în Opere 4, 1975, p. 60). De exemplu, când M. Sadoveanu scrie „Clopotele 
începură a bate dulce şi trist de la bisericile târgului”, determinările adverbiale dulce şi trist 
constituie un fapt stilistic, pentru că exprimă reacția scriitorului la faptul comunicat. 

Faptele de limbă conservă un nucleu al comunicării, obiect al istoriei limbii, şi o zonă 
înconjurătoare, a expresiei individuale, obiect al stilisticii. Ni se atrage atenția că particularitățile de 
expresie nu sunt simple fapte de constatare, ci fapte de apreciere, valori, şi că, în tradiţia lui Spitzer, 
faptele de limbă trebuie nu numai înţelese, ci şi simțite. 

Aceste preliminarii la Cercetarea stilului (1955) reiterează celebrul studiu din 1941, 
Dubla intenţie a limbajului şi problema stilului. Vianu constată că limbajul omenesc este însufleţit 
de două intenţii, solidare şi diferite, aflate în raport de inversă proporționalitate: „Cine vorbeşte 
comunică şi se comunică. O face pentru alţii şi o face pentru el. În limbaj se eliberează o stare 
sufletească individuală şi se organizează un raport social. Considerat în dubla sa intenţie, se poate 
spune că faptul lingvistic este în aceeaşi vreme reflexiv şi tranzitiv” (Opere 4, p. 30). 

Exemplificând extremele, Vianu demonstrează că: 

a) printre faptele lingvistice, numai ecuațiile matematice şi legile ştiinţifice sunt 
acelea în care franzitivitatea domină în chip absolut. Reflexivitatea legilor şi formulelor ştiinţifice 
este nulă; de ex., când spun „Suma unghiurilor unui triunghi este egală cu două unghiuri drepte” 
construiesc un fapt de limbă accesibil oricărei inteligențe omeneşti; în această aserțiune relativă la 
raporturile dintre lucruri nu transpare niciun reflex din intimitatea psihică a vorbitorului. 

b) în cazul unui vers din Eminescu „Apele plâng, clar izvorând în fântâne”, 
tranzitivitatea este mărginită, în timp ce reflexivitatea este infinită; căci nu ştirea despre felul în 
care izvorăsc apele interesează în acest vers, ci acel înțeles emotiv şi muzical al lucrurilor, 


precipitat în intimitatea subiectivă a poetului. 

Opera literară se situează pe linia de demarcație a celor două intenţii: ea reprezintă fapte 
lingvistice reflexive grefate pe şi purtate de valul expresiilor tranzitive ale limbii. Tranzitivitatea şi 
reflexivitatea din metalimbajul lui Vianu se regăsesc în lingvistică sub denumirile hjelmsleviene 
denotaţie şi conotaţie (la I. Iordan, sens intelectual şi sens afectiv). 

Denotaţia este valoarea referenţială a semnului, bazată pe raportul dintre semn şi obiect; 
conotaţia, ca valoare adăugată, facultativă, se bazează pe raportul dintre semn şi una / unele 
însuşiri ale obiectului. Semnul lingvistic îşi denotează intensiunea şi îşi conotează extensiunea. De 
exemplu, vulpe denotează un animal sălbatic conotează şiretenia, la fel cum albina denotează 
insecta meliferă şi conotează hărnicia. 

În semantica structurală, sememul / lexemul se descompun în: 1. seme denotative, care, cu 
oa vastă acceptabilitate socială, determină stabil şi obligatoriu semnificaţia semnului; denotaţia 
reprezintă ceea ce este comun în valoarea unui cuvânt pentru ansamblul de vorbitori ai unei limbi; 
2. seme conotative sau virtueme, care determină semnul în mod inidvidual şi instabil. 

În operaţia sintagmatică de constituire a mesajelor, combinarea semnelor comportă o serie 
de negări, când ale denotaţiei, când ale conotației; tendința contextului spre monosemantism 
constituie norma, iar ambiguitatea, produa al conotării, o normă specială, dacă nu o considerăm 
drept abatere. 

Dihotomiile lui Saussure 

Limbă şi vorbire. Pentru structuralişti, limba este un sistem alcătuit din funcții şi relații. 
Limba, ca sistem social (langue) se opune vorbirii (parole) individuale. În gramatica generativ- 
transformaţională, cuplul limbă — vorbire se suprapune perechii competență — performanţă, 
respectiv: facultatea limbajului — capacitatea generală de a folosi limba vs. actualizarea acestei 
potențialități în discurs. Ca ştiinţă a vorbirii, stilistica este fenomenologie, domeniul ei 
constituindu-l performanţa lingvistică. 

Saussure a analizat limba ca sistem prin metafora jocului de şah: aşa cum valoarea 
pieselor depinde de valoarea lor pe eşichier, tot astfel valoarea fiecărei unități lingvistice depinde 
de (opoziţia faţă de ceilalți termeni. Fiecare mutare pune în mişcare o singură piesă, dar poate 
influența şi alte piese neangrenate momentan în joc. Metafora saussuriană ar trebui să devină 
principiu de bază al analizei stilistice, datorită faptului că limbajul artistic este mai puternic şi mai 


abil structurat decât cel de comunicare. 

Valoarea / semnificația unui cuvânt este în funcție de poziţia lui în sistem; consecinţa 
naturii sistematice a limbii este faptul că apariția sau dispariția unui element antrenează 
modificarea sistemului. Rezultă că valoarea trebuie determinată funcțional şi diferențial. 

Arbitrar şi motivat. Asocierea semnificantului cu semnificatul este nemotivată, de aceea 
semnul lingvistic are un caracter arbitrar. După constituirea semnului, relația semnificant — 
semnificat devine obligatorie şi stabilă. Vizat în el însuşi, semnul poetic devine motivat şi opac. 

Sintagmatic şi paradigmatic. Sintagmaticul se referă la axa combinării unităților 
lingvistice, în linearitatea discursului (fată + frumoasă). Paradigmaticul se referă la relațiile de 
substituire în acelaşi punct al lanţului vorbirii (de ex., frumoasă poate fi substituit cu bună, 
inteligentă, elegantă etc.). R. Jakobson a utilizat cele două tipuri de relații lingvistice pentru a 
defini funcția poetică a limbajului şi figurile lui fundamentale, metafora - combinare analogică, 
pe axa sintagmatică şi metonimia — substituție, pe axa paradigmatică. 

Sincronie şi diacronie. Analiza sincronică, descriptivă a limbajului se preocupă de starea 
sistemului la un moment dat; cea diacronică — de evoluţia, de istoria sa. 

Distincţiile fundamentale pe care Saussure le-a făcut între limbă şi vorbire, între sincronie 
şi diacronie au fost supuse de Coşeriu unei revizuiri postructuraliste, vizând realismul lingvistic, în 
perspectiva filozofică a unei lingvistici integrale. Fără a nega valoarea metodologică a distincțiilor 
lui Saussure, savantul român va răsturna perspectiva şi va pleca de la vorbire, nu de la limba ca 
sistem; introduce conceptul de normă — limba ca instituție socială. A stabilit trei tipuri de diferenţe 
lingvistice: dialect, nivel şi stil de limbă, adică diferențe sintopice, sinstratice şi sinfazice, 
corespunzând disciplinelor: dialectologie — care studiază varietatea în spaţiu, sociolingvistică — care 
studiază diferențierea între păturile sociale şi culturale şi stilistica limbii care studiază diferenţele 
diafazice, îndeosebi în vocabular. 

Formă şi substanță. L. Hjelmslev a reluat distincția saussuriană formă / substanță, 
dezvoltând-o în cadrul glosematicii. Lingvistul postulează un model tetradic al semnului lingvistic, 
în care se includ: 1. indirect: substanța conținutului (realitatea nestructurată prin limbaj) şi 
substanța expresiei (masa sonoră amorfă); 2. direct: forma conținutului (semnificatul saussurian) şi 


forma expresiei (semnificantul). 

CATEGORIILE STILISTICII 

Întrucât faptul de stil este grefat pe limbajul de comunicare, este firesc să se constate un 
izomorfism între categoriile lingvisticii şi cele ale stilisticii. La Vianu, acestea sunt: fonetica, 
lexicul, morfologia, sintaxa părților de cuvânt, topica, sintaxa frazei, ordinea contextului. La Boris 
Tomaşevski, problemele stilisticii sunt rezumate în trei secțiuni: lexicul poetic, sintaxa poetică şi 
eufonia. El recomandă începerea studiului cu lexicul poetic, înţeles ca selecție şi ca deviere, de 
unde includerea aici a figurilor de stil. Dimpotrivă, Vianu consideră că trebuie studiate mai întâi 
faptele de stilistică fonetică. 

Fundamentarea stilisticii, a celei teoretice şi a celei aplicate, presupune legătura 
obligatorie cu lingvistica. În genere, stilisticienii practică două tipuri de descriere: sintagmatică (pe 
linia orizontală a mesajului) şi paradigmatică (structura codului, prin raportare selectivă). 

Stilistica fonetică. 

Simbolismul fonetic, adică valoarea expresivă a sunetelor limbii, trebuie studiat în 
legătură cu conținutul comunicării. Cazul cel mai simplu de asociaţie fonică este imitația sonoră: 
onomatopeele, cuvinte şi sintagme precum vântul vuia, zăngănit, şoaptă, foşnet conţin o 
corespondență între fonetismul expresiei lingvistice şi natura sonoră a fenomenului evocat. M. 
Grammont acordă fiecărui fonem denotații specifice: vocalele grave sunt sumbre, triste, nazalele 
evocă lentoarea, moliciunea, langoarea. Sunetele înalte sunt asociate cu ceva slab şi feminin, iar 
cele joase cu ceva aspru, puternic, bărbătesc, sonantele cu disprețul etc. La simbolişti, sunetele sunt 
asociate, în mod arbitra şi subiectiv, culorilor (de ex., culorile deschise cu sunetele înalte: albul cu 
i), fenomen numit audiție colorată. 

Grafismul. 

Tectonica sau punerea în pagină (G. I. Tohăneanu, Punerea în pagină, în Dincolo de 
cuvânt, Bucureşti, 1976, p. 76-87), consecință a aspectului scris al literaturii, corectează şi 
compensează unele infirmități ale limbii scrise. 

Reprezentarea grafică joacă în poezie un rol important sub aspectul ritmului divizării, care 
poate fi regular sau iregular. În proză, diviziunea vorbirii în paragrafe, spaţii albe, schimbarea 
caracterelor au, ca şi în poezie, un rol compozițional. Scriitorii care analizează minuţios 
evenimentele prezentate înmulţesc alineatele, segmentează des spaţiul criptic; alţii, care exprimă 
sintetic continuitatea în durată a realității reprezentate grupează frazele în alineate lungi, pagina 


fiind compactă, cu puţine blancuri. 

Întrebuințarea majusculelor pentru sunetul inițial al unui substantiv îi conferă valoare 
simbolică sau alegorică; indistincția majuscule / minuscule este o modă poetică (numele proprii 
scrise cu minusculă); egalitarismul alfabetic dă paginii echilibru, omogenitate, dar şi monotonie. 

De asemenea, studiul punctuaţiei intră în preocuparea stilisticii: întrebuințarea excesivă 
sau economică a acestora (la zaharia Stancu stilul nominal este dat de separarea substantivelor prin 
punct); suspensia, modalizarea interogativ sau exclamativ sunt specifice discursurilor dominate de 
funcția afectivă. 

Stilistica lexicală are ca obiect cuvântul sub două aspecte: 

Selectarea cuvintelor provenite din medii lingvistice diferite, cu efect de evocare a acelui 
mediu, pentru realizarea culorii locale, pentru datarea, localizarea sau caracterizarea personajelor. 
Lexicologia le prezintă ca barbarisme (galicisme, anglicisme, germanisme etc.), dialectisme, 
arhaisme, neologisme etc. 

Sinonimia poetică, favorizată de bogăţia nivelului lexical, stă la baza variației stilistice. 
Reversul variaţiei lexicale îl constituie stilizarea, uniformitatea lexicală este determinată de 
convergența stilistică şi izotopică. Tratată comic sau ironic, stilizarea intră în sfera parodiei. 
Contextualizarea stereotipă a cuvintelor produce c/ișeizarea, şablonul lexico-sintactic fiind opus 
creativității specifice limbajului poetic. 

Formarea cuvintelor poate să aibă relevanță stilistică; de ex., epitetul ornant şi compus 
este considerat un stilem al lui Homer: cea cu braţe albe, cel iute de picior, roz-albe etc. 

Statistica lexicală relevă importanța frecvenței în aprecierea stilistică; cuvinte-cheie sau 
dominante: adânc, vechi, etern la Eminescu, melancolie, nemărginire, tristeţe din fondul liric al 
prozei sadoveniene, lumină, întuneric, foc, jar, ardere, cenuşă la Blaga etc. Prezintă interes şi 
clasele morfologice preferate, determinând stilul nominal, verbal, ornat sau sobru. 

Semantica poetică, generatoare de ambiguitate. Există scriitori obsedați de proprietatea 
stilului, alții, dimpotrivă, de figuralitatea lui. T. Vianu desemnează cele două atitudini prin termenii 
stil propriu şi impropriu. Stilul propriu, de o impecabilă logică, este clar, precis; stilul impropriu 
este figurat. Modificările de sens lexical produc tropii, conotarea semantică a cuvântului şi, deci, 


literaritatea limbajului artistic. 

Expresivitatea fonetică 

Expresivitatea de tip fonetic este cea realizată prin selecția şi combinarea elementelor 
minimale ale limbajului, sunetul şi silaba. Ca fenomen poetic, ea este strâns legată de vers. Ceea ce 
nu înseamnă că acest tip de expresivitatea se bazează numai pe versificaţie, că este generată doar de 
fenomenele prozodice. Ea există şi în textul neversificat, sprijinindu-se pe sonoritatea intrinsecă a 
cuvintelor, dar sporită prin selecția şi combinarea lor în vederea obținerii unor efecte muzicale 
menite să reveleze anumite sensuri. Folosite în scop artistic, sunetele vorbirii devin fundamentul 
unei estetici fonice a textului. În poezie, expresivitatea fonetică înseamnă şi apel la resursele 
simbolismului fonetic, ca şi armonia sonoră generată de o anumită înlănțuire a cuvintelor. 

Simbolismul fonetic constă în valoarea de simbol a sunetelor, în capacitatea lor de a 
dobândi o semnificație intrinsecă, în posibilitatea de a se stabili o corespondenţă directă între sensul 
cuvintelor şi sunetele care le compun. 

Macedonski: „Clar azur şi soare de-aur este inima mea toată”: seninătatea sufletului, prin 
repetarea vocalei celei mai luminoase, mai deschise, întărită de prezenţa unor simboluri propriu- 
zise: azur, soare, precum şi de epitetul clar şi epitetul metaforic de-aur, în care aceeaşi vocală 
apare sub ictus. 

M. Grammont enumeră virtualitățile expresiv-simbolice ale consoanelor, ilustrându-le cu 
versuri din poeți francezi. Astfel, p, b, t, d, c, g „sunt apte a sacada stilul prin acumularea lor”, a 
comunica o mişcare seacă şi sacadată, ele putând contribui la exprimarea diferitelor sentimente ca 
ironia aspră şi sarcastică, gâfâitul furiei sau ezitarea, agitația interioară; nazalele m, n dau impresia 
de blândeţe, de moliciune, de langoare, / exprimă lichiditatea şi alunecarea etc. Exemple la 
Eminescu: „Prin vârfuri lungi de brad / A/unece luna” (Când voi fi pământ); „Zdrobiţi orânduiala 
cea crudă şi nedreaptă” (Împărat şi proletar), 

Dacă simbolismul fonetic vizează mai direct zona profundă a sensului poetic, alte 
componente ale expresivităţii fonice îşi limitează manifestările şi efectele la realizarea unei armonii 
imitative, la conturarea ori sugerarea atmosferei. Procedeul cel mai des folosit constă în asocierea 
unor cuvinte a căror structură fonetică permite realizarea unor sonorități reproducătoare. Armoniile 
imitative se combină uneori cu simbolismul fonetic. Eminescu: „Vino-n codrul la izvorul / care 
tremură pe rund” (Dorinţa): al doilea vers conţine valori simbolice ale lui r sugerând curgerea, 
senzaţie întărită de cuvântul izvorul, prin semantică, mai ales, realizând, în acelaşi timp, şi o 


discretă redare a zgomotului, a muzicii alunecării apei pe prund: tremură este expresiv în mai multe 

feluri: sugerează scurgerea, dar ca tremurare mai întâi; imaginea vizual-motorie a mişcării prin mici 
salturi este asociată unei stări sufleteşti transferate de la poetul cu inima vibrând de emoția întâlnirii 
ipotetice către izvorul astfel animat, personificat. 

Coşbuc: „Prin vulturi vântul viu vuia” (Nunta zamfirei) — sugerează vâjâitul vântului. În 
Scrisoarea a III-a, şuierul săgeților şi căderea lor cu sunet sec au găsit, în repetarea la început de 
cuvânt a consoanelor v şi p o formă de exprimare pe care o înregistrăm auditiv: „Vâjâind ca vijelia 
şi ca plesnetul de ploaie”; Alecsandri: „Trece-un cârd de corbi iernatici / Prin văzduh 
croncănitori”. 

Alte elemente prozodice — măsura, ritmul, rima pot dezvolta expresivitate fonetică. Rima 
contribuie la realizarea armoniei poetice, fiind, ca element de repetiţie, un element muzical. G. 
Călinescu observa că la Eminescu rima îndeplineşte rolul de accent al ideii. Nu atât silaba, cât 
cuvântul din rimă frapează la Eminescu şi anume prin raritatea lui, adică prin distanţa, ca arie de 
întrebuințare în limbajul comun, ce separă termenii de rimă: înalte - încalte, caier - aer, ornic- 
vornic, oaspe — Istaspe, sine-mi — inemi, vesel — lese-l. 

Ibrăileanu observa că în poezia lui Eminescu, cea erotică şi elegii, se pot distinge două 
tipuri de ritm: unul trohaic, în versurile străbătute de optimism, şi unul iambic, în poeziile a căror 
atmosferă dominantă e de melancolie, de tristeţe. 

Anumite subiecte cer anume tipuri de vers, de ritm. Poezia de intimitate, cântecul sunt 
compatibile cu un ritm curgător: mişcare continuă, accente relativ slabe, pauze uniforme, vers 
scurt, strofe mici. Pentru a exprima cugetarea şi patosul sunt necesare versuri lungi, accente mai 
puternic marcate, deci un ritm torențial. 

Analiza expresivităţii poetice se aplică elementelor existente în text; ele nu trebuie 
căutate cu orice preţ (există opere care nu relevă mare lucru în acest plan) şi cu atât mai puţin 
inventate. A pune pe seama unui text virtuţi fono-stilistice pe care nu le conţine înseamnă a realiza 
o analiză ipotetică şi a ajunge la interpretări fără suport. În acelaşi timp, ignorarea acestei 


dimensiuni sărăceşte textul, îi limitează interpretarea. 

Expresivitatea morfo-sintactică 

Expresivitatea realizată pe baza elementelor din sfera morfologiei şi a sintaxei ar putea fi 
numită gramaticală. La o privire superficială, resursele par a fi mai degrabă sărace, pentru că, în 
plan morfologic mai ales limba este destul de strict codificată. De altfel, cercetătorii domeniului 
sunt în genere de acord că posibilitățile expresive cele mai numeroase le oferă sintaxa şi nu 
morfologia. Dar şi aici abaterile de la normă generează expresivitate: gramatica poetică nu este o 
altă de gramatică, ci un alt fel de gramatică. 

Expresivitatea gramaticală se constituie şi funcționează în contextul poemului, în sensul 
că semantica poetică a unui element din sfera morfologiei sau a sintaxei se defineşte prin locul pe 
care-l ocupă în context şi prin funcţiile particulare pe care le îndeplineşte aici. Categoriile 
gramaticale prin care se constituie expresivitatea morfo-sintactică sunt unităţi direct purtătoare de 
sens. Aceasta face ca nivelul morfo-sintactic al limbajului să contribuie mai substanţial la 
constituirea semnificației decât cel fonetic, având o importanță comparabilă cu cea a lexicului, a 
figurilor şi a imaginilor. 

Dintre părțile de vorbire, substantivul şi verbul au o contribuţie esenţială la realizarea 
expresivității poetice. Ele constituie elemente indispensabile comunicării, mai întâi pentru că sunt 
singurele părți de vorbire care trimit în mod curent prin ele însele la un referent şi, în al doilea rând, 
pentru că reprezintă nucleul de bază în alcătuirea unor formaţiuni fundamentale: grupul nominal, 
respectiv cel verbal; adjectivul, pronumele, adverbul pot fi şi ele astfel de nuclee, dar rămân 
constituenți de gradul al II-lea. 

Stilul dominat de substantiv este, observă W. Kayser, un „stil nominal”. Frecvența unor 
substantive care numesc realități din sfera materială conferă imaginii poetice o plasticitate mai 
pregnantă; cele care indică stări interioare alcătuiesc substanța lirismului sentimental-confesiv, 
după cum gândurile, ideile ori plăsmuirile imaginației conturate prin substantive caracterizează în 
mai mare măsură poezia de tip reflexiv sau vizionar. Faptul că substantivul este articulat sau nu 
sporeşte ambiguitatea, indeterminarea şi, drept urmare, puterea lui de sugestie. Câmpul semantic al 
unui cuvânt este direct proporțional cu gradul de indeterminare. Polivalenţa semantică este şi un 
efect al indeterminării semantice dintr-un context dat. Cuvântul-simbol este cel mai semnificativ 
din acest punct de vedere, la această calitate contribuind mai mulți factori: potenţialul conotativ 
existent, dar şi cel creat în şi prin context, indeterminarea semantică sugerată de forma nearticulată 


a substantivului, eventuala repetare, plasarea lui în poziţii privilegiate etc. 

Poetica verbului se constituie în strânsă legătură cu cea a numelui. În opinia lui I. 
Coteanu, semantismul poetic al verbului este cel mai interesant, dar întotdeauna şi cel mai delicat. 
Aceasta pentru că prin verb se atribuie numelui anumite trăiri ori acțiuni din care decurg anumite 
calități şi funcţii. Atribuirea este, în plan poetic, o operaţiune cu un câmp de manifestare atât de 
larg, încât acoperă o parte extrem de însemnată a procesului de constituire a poeziei ca artă. 
Desigur, atribuirea nu se realizează numai prin verb; adjectivul şi adverbul îşi au rolul lor în acest 
sens. Dar prin verb se pot conferi unui obiect calități inedite, ca în cazul personificării, de exemplu. 
Mai poetică decât prezenţa este, uneori, absenţa verbului din textul poetic; nu orice absență este 
echivalentă cu elipsa, de multe ori ea constituind un mod de a sugera prin implicare tacită, 
subînțeleasă (metafora, de pildă). Dintre omisiuni, cea a verbului-predicat produce efectele 
obscurizante cele mai puternice, uneori derutante, cerând analistului un efort de reconstituire care-l 
obligă la o strânsă explorare a textului ca întreg, lăsând, în acelaşi timp, câmp larg de manifestare a 
subiectivității receptoare. 

Modurile şi timpurile verbale au rolul de a conferi trăirii poetice un caracter mai precis 
(indicativul), de a o situa în sfera posibilului ori a dorinţei (subjonctivul, condiţionalul), de a 
proiecta acţiunea în prezent, trecut sau viitor (cu nuanțe specifice fiecăruia din modurile verbale şi 
timpurile aferente), de a o limita în timp (perfectul compus, mai mult ca perfectul), ori de a o 
înfăţişa în desfăşurare (imperfectul). Într-un poem, modurile şi timpurile se pot succeda ori pot să 
alterneze, sugerând trecerea de la o stare la alta, de la un mod al trăirii la altul. În Floare albastră, 
de exemplu, Eminescu foloseşte în primele trei strofe trecutul pentru a indica o mai veche 
abstragere a personajului liric din imediatul temporal şi spațial; în partea a doua, împlinirea idilei la 
care cheamă iubita este proiectată, prin verb, în viitor, pentru ca, în final, trecutul verbului să evoce 
a fericire apusă: „Şi te-ai dus, dulce minune / Şi-a murit iubirea noastră”, în timp ce prezentul 
consfinţeşte reintrarea în nefericire, sugerând eternitatea, permanentizarea ei: „Totuşi este trist în 
lume”. De pe tărâmul cugetării abstracte şi reci, la o fericire efemeră (mai mult promisă decât 
reală), a cărei stingere face şi mai grea tristeţea — acesta este traseul existenţei geniului, marcat în 
special prin succesiunea timpurilor verbale diferite. 

În poezie, utilizarea pronumelui are efecte dintre cele mai diverse şi mai semnificative. 
În lirică, eu este semnul unei implicări subiective accentuate. Chiar când prin eu se înţelege nu doar 
persoana autorului, şi alte eu-uri solidare cu acesta, asumarea a ceea ce se pune pe seama lui 


sugerează sentimentul participării, al trăirii individuale. Când creatorul foloseşte un fu prin care se 

înţelege în primul rând pe el însuşi, faptul constituie un început de obiectivare a lirismului, nu însă 
şi o diminuare a dramatismului implicării. În Glossă, Eminescu adresează îndemnuri la 
impasibilitate, la indiferență superioară, amară şi dezgustată unui tu cu oarecare sens generalizator: 
„Ce e rău şi ce e bine / Tu te-ntreabă şi socoate; ...De te-ndeamnă, de te cheamă, / Tu rămâi la 
toate rece”. Obiectivarea lirismului atinge gradul cel mai înalt când în text apar pronume la 
persoana a III-a. În asemenea situaţii, poemul dobândeşte un mai pronunţat caracter epic, chiar 
dacă în „personajele” lui recunoaştem ipostaze ale eu-lui, iar în istoria narată — una în care acest eu 
poate fi implicat. Pronumele de persoana a III-a, prin indeterminarea lor mai pronunţată, nu exclus 
aşadar implicarea eului, dar acesta trebuie stabilită printr-o interpretare ce obligă la conexiuni, la 
luarea în considerare a unor contexte ce pornesc de la poem şi merg până la ciclul din care el face 
parte ori până la ansamblul liricii poetului. Substituirea substantivului prin pronume este un prim 
pas spre ambiguizare, având efecte variabile în funcţie de context. Aceste efecte sunt mai puternice 
în cazul pronumelor nehotărâte, multe dintre ele semnificând comunul, banalul, indistinctul: unul, 
altul, mulți, oricine, oricare, fiecare, vreunul, ori, prin formele lor negative, indicând absenţa: 
niciunul, nimeni. 

Categoria determinanţilor, adjectivul şi adverbul, are, în planul expresivității poetice, un 
rol mult mai însemnat decât s-ar putea deduce din statutul lor morfologi şi sintactic. Calificând un 
substantiv sau acţiunea unui verb ori intrând în alcătuirea predicatului nominal, determinanții 
constituie elementul cel mai important al atribuirii. Faptul că adjectivul şi adverbul sunt de multe 
ori convertibile unul în altul, prin schimbarea valorii gramaticale, favorizează ambiguitatea. 
Despre expresivitatea poetică a adjectivului şi a adverbului se poate vorbi şi în cazul abundenței 
lor în text, mai ales când seria de calificative include în ea termeni contradictorii, sugerând reacţii 
de natură diferită: „Suferinţă, tu, dureros de dulce...” (Eminescu). Mulțimea determinărilor 
adjectivale şi adverbiale poate conferi expresiei poetice bogăţie şi diversitate poetic- 
informaţională ori dinamism: „Bagdadul! Cer galben şi roz ce palpită, / Argint de izvoare, şi zare- 
aurită / Şi dulce e viaţa în rozul Bagdad” (Macedonski). Forţa expresivă creşte, devenind cu 
adevărat poetică, atunci când adjectivele şi adverbele dobândesc însuşirile epitetului, adăugând 


cuvintelor determinate calităţi mai puţin perceptibile ori chiar inexistente pentru simţul comun. 


Din punctul de vedere al sintaxei poetice interesează mai puțin părţile de propoziţie ca 


atare, cât mai ales grupurile ce se constituie în jurul unor categorii morfologice — substantivul şi 

verbul — care dezvoltă enunţul îmbogățindu-l, nuanţându-i sensul, făcându-l mai complex şi, 
adesea, mai obscur. În ceea ce priveşte propoziţiile, expresivitatea lor merge crescând, de la 
tonalitatea enunțiativă, exclamativă, imperativă sau interogativă în funcție de care se instituie 
accentele fundamentale; acestea sunt determinate şi de calitatea afirmativă sau negativă a 
enunţului. Caracterul retoric (de discurs oratoric) al limbajului poetic (şi numai al lui) este dat, în 
măsură decisivă, de exclamaţii şi interogaţii. Un poem în care abundă enunţuri exclamative şi 
interogative comunică emoție şi incertitudine, nelinişte şi tensiune, dând textului un caracter 
dramatic. 

Sintaxei poetice nu-i sunt proprii enunțurile simple, ci cele ample, arborescente. I. 
Coteanu observă că sintaxa textului este alcătuită prin legarea constituenților lui semantici: 
nucleul referențial şi circumstanţele. Cel dintâi acționează „ca un câmp semantic, ca un punct 
către care converg şi din care provin referenţii , iar circumstanţele plasează nucleu referențial 
„într-o lume dată sau într-una imaginară (după caz) în text”, precizându-i „locul, timpul, 
persoana, acțiunea, situația etc.” (Stilistica funcțională a limbii române, p. 117). Prima şi cea mai 
importantă regulă a textului îl defineşte drept „combinarea unui nucleu de referinţe cu 
circumstanţele alese pentru valorificarea lui” (ibidem). Nucleele referenţiale cele mai importante 
şi cu un grad mai înalt de autonomie din punct de vedere semantic şi sintactic se constituie din 
substantiv şi verb, în jurul cărora se formează grupul nominal şi cel verbal. Grupul nominal 
conturează mai ales semantica textului, cel verbal indică îndeosebi circumstanţele. În textul 
poetic, fiecare grup se particularizează prin natura constituenților, prin cantitatea lor şi prin 
topică. 

Unu mare număr de figuri de sintaxă se formează prin abateri de la topică. Foarte 
frecventă este antepunerea sau postpunerea determinantului dintr-un grup nominal sau verbal, 
efectul fiind accentuarea calității pe care o exprimă. Dislocarea sintactică (interpunerea între 
elementele unui grup a componenților altuia sau chiar a unei propoziţii) poate dezvolta efecte 
stilistice. Modul în care se realizează în text conexiunile sintactice este o sursă de efecte stilistice. 
Prezenţa elementelor de legătură asigură un grad sporit de coerenţă şi inteligibilitate. Absența lor 
generează ambiguitate, creând impresia de discurs continuu ce poate merge până la delir verbal. 

În studiul expresivităţii realizate la nivelurile morfologic şi sintactic al limbajului, calea 
de „preferat” a analizei, recomandată de I. Coteanu, e cea de la subiectul-agent către predicatele 


lui, întrucât acesta este parcursul firesc al enunţului. Implicând sectoare fundamentale ale limbii, 

nivelul morfo-sintactic se cere analizat şi interpretat în strânsă corelaţie cu cele ale lexicului, 


figurilor şi imaginilor. 


Expresivitatea lexicală 

Existenţa lexicologiei ca domeniu distinct al studiului limbii impune analiza limbajului 
poetic şi sub acest aspect. Analiza expresivităţii poetice la nivel lexical impune raportarea 
permanentă la un context cu deschidere graduală (de la textul în discuţie la ansamblul operei 
scriitorului şi al genului literar, cel puţin în epocă) şi corelarea interpretării acestui nivel cu 
celelalte. Expresivitatea poetică se sprijină în măsură esențială pe conotaţiile cuvintelor, realizate 
la toate nivelurile limbajului. Schimbarea de sens se realizează în special prin figuri, maximum 
de potenţare semantică obținându-se în cazul transformării cuvântului în simbol. Într-un text, un 
cuvânt poate îndeplini o funcție deosebită, devenind cheia în jurul căreia se organizează 
câmpurile semantice (conotaţiile) celorlalte cuvinte. În identificarea unei asemenea funcţii, P. 
Guiraud menționează câteva criterii: recurența unor cuvinte-temă, folosirea cu sens figurat, 
repetarea cuvântului etc. (relevanţa acestui din urmă procedeu este scăzută uneori, cuvinte 
importante din punct de vedere stilistic putând apărea doar o singură data. În unele poeme ale lui 
Bacovia, de ex., cuvinte-temă ca plumb, ploaie se impun prin frecvenţa lor în texte; dar la starea 
de tensiune resimțită de poet trimite, de pildă, cuvântul nervi, ce apare doar în titluri: Nervi de 
primăvară, Nervi de toamnă). 

Repetarea anumitor cuvinte este un procedeu de realizare a expresivităţii. Pe această cale 
se indică anumite stări obsesive, se pun în evidenţă motivele poetice ori se obțin efecte muzicale. 
Funcţia semnificatoare mai largă a unor cuvinte se relevă nu atât prin reluarea lor într-un anumit 
text, cât prin frecvenţa lor la nivelul întregii opere a scriitorului. La Eminescu, cuvinte-cheie 
precum adânc, etern etc. trimit la o lume larg desfăşurată în spaţiu şi timp, sondată în 
profunzime. La Blaga, cuvinte-cheie ca: lumină, întuneric, foc, jar, ardere conţin substanța 
semantică a unui număr însemnat de texte. La simbolişti revin cuvinte ce denumesc instrumente 
muzicale, culori, flori, parfumuri, în timp ce la sămănătorişti mai des folosit este vocabularul din 
sfera rurală. Lexicul este aşadar un indiciu al lumii către care este aplecat poetul cu predilecție, 
definindu-i universul, particularizându-l de la o operă la alta, dar constituind şi un criteriu al 


situării textului în anumite genuri poetice, direcții tematice, curente literare. Se poate vorbi de 

alegerea deliberată a vocabularului, implicând intenția de a realiza autenticitatea în planul 
atmosferei generale şi al trăirilor intime. 

Semantica lexicului, ca şi a celorlalte componente ale limbajului poetic, trimite mai direct 
spre profunzimile de fond ale poeziei. Particularitățile determinate de aria mai îngustă sau mai 
largă a circulației cuvintelor, de limitele temporale şi spațiale ale acesteia conferă vocabularului 
virtuţi evocatoare, oferind în acelaşi timp elemente de referință pentru definirea personalității 
scriitorului, a concepției sale despre lume, inclusiv despre selecția operată de acesta în materialul 


lexical pentru a-şi construi universul şi arta. 


DEFINIREA STILULUI 


Stylus „baghetă subțire cu care se zgâriau literele în ceară”. Metonimia metaforică a fost 
impusă de Horatius, care a vrut să sugereze că perfecționarea conştientă a expresiei implică 
şlefuirea, întoarcerea stiletului-condei pentru a şterge şi a rescrie mai bine. 

Termen fundamental al ştiinţelor umaniste, stilul însumează o rețea de definiții şi 
contradefiniţii, peste 200, ca şi adevărul sau frumosul. Istoria l-a regândit mereu, uneori prin 
reformulare, alteori până la capăt, cu o constanță obsesivă. Numeroasele definiții par 
contradictorii, pentru că stilul este înţeles şi definit în mod diferit în trei planuri: în teoria generală 
a artei / în semiotică (toate domeniile în care apare o organizare stilistică: artele plastice, 
arhitectura, muzica, dansul, filmul etc.); în teoria generală a limbii (stilul unei limbi, al unui grup 
de limbi, al ştiinţelor exacte care, contrar prejudecăţii, au o dimensiune stilistică imanentă), în 
domeniul beletristicii (stil al unui scriitor, al unei opere, a genurilor, temelor literare, curentelor 
literare). 

Valenţe lingvistice ale stilului 

Într-o definiţie lingvistică generală numim stil acele trăsături particulare ale uni discurs / 
text care îl individualizează şi îi conferă autonomie în contextul unor discursuri / texte 
asemănătoare. Se deduce din această definiție că stilul este rezultatul unei practici 
individualizante asupra limbajului natural, un element care particularizează atât discursul poetic, 


cât şi pe cel în proză. 

Stilul individualizează orice enunţ lingvistic, fiind o marcă a vorbirii. Definiţiile 
specializate ale stilului, în număr de 7 în sistematizarea lui Coteanu, gravitează spre cei trei 
factori de bază ai comunicării, adică spre: emițător, obiect al poieticii: stilul ca alegere; stilul ca 
alegere şi combinare a faptelor de limbă; stilul ca adaos la nucleul comunicării; stilul ca expresie 
a unui mod de gândire; spre mesaj, obiect al poeticii: stilul ca deviere; stilul ca funcție poetică a 
limbajului; spre receptor, obiect la teoriei receptării / lecturii: stilul ca efect al structurării 
mesajului. 

Definiţii ale stilului axate pe emițător 

Stilul ca alegere a faptelor de limbă 

Ch. Bally a încercat să despartă stilul de stilistică; un discipol al său, M. Cressot, a 
interpretat stilul acestuia ca rezultat al unei alegeri şi ca activitate creatore (când face o alegere în 
materialul furnizat de limbă, individul e influenţat de sensibilitatea lingvistică a grupului său, a 
limba le oferă la un moment dat: „a defini stilul înseamnă a recunoaşte atitudinea persoanei care 
vorbeşte sau scrie față de resursele limbii utilizate”. Stilul este o problemă de sinonimie şi de 
preferinţe; el priveşte trăsăturile variabile ale codului. 

Stilul ca alegere şi combinare 

Această definiţie este o explicitare şi o corectare a precedentei, pentru că selecția singură 
nu creează enunţuri. Pentru R. Jakobson, selecția şi combinarea sunt factorii de bază ai 
comunicării: „Procesul vorbirii este compus din doi factori, selecția şi combinarea. Dacă vreau să 
spun tata s-a îmbolnăvit, aleg, pe de o parte, fie conştient, fie inconştient, una din denumirile 
similare pentru tata: ofeţ, batiuşka, roditeli, apoi unul dintre verbele posibile pentru s-a 
îmbolnăvit: a căzut bolnav, a căzut la pat. Odată cu selecţia apare în mod obligatoriu 
combinarea: substantivul tata se combină cu s-a îmbolnăvit. Selecţia este bazată pe asemănare şi 
contrast, în speță pe gradul maxim de asemănare, adică pe identificare. Îmbinarea este construită 
pe baza asocierii după contiguitate, vecinătate”. 

Stilul ca adaos la nucleul comunicării 

Ch. Bally a teoretizat ideea că stilul este conținutul emoțional şi afectiv adăugat spontan 
conținutului logic al comunicării. T. Vianu definea lingvistic stilul într-un mod asemănător: 
„Faptul stilistic se manifestă printr-o serie de note care însoțesc comunicarea ştirii şi care pot 


lipsi, fără ca această comunicare să sufere”. Impresia că faptul de stil este un fapt de limbă cu un 

conținut emoţional suplimentar derivă din reinterpretarea teoriei retorice a ornării, în care 
podoabele verbale erau tratate ca ceva distinct de expunerea logică. Genetic, procesul a fost mai 
degrabă invers: dintr-o exprimare afectivă s-a detaşat o formă gramaticală abstractă. 

Stilul ca expresie a unui mod de gândire 

Ce excepția celei funcționale, stilistica îşi merită calificativul „psihologizantă”, deoarece 
actul stilistic este explicat etiologic, prin afectivitatea sau prin spiritul subiectului vorbitor. La 
nivel de discurs, modul de gândire se manifestă prin frecvenţe specifice. Se disting două mari 
categorii: 1. frecvențele de încadrare a mesajului într-un limbaj (poetic ori non-poetic) şi 2. 
frecvențele de încadrare a mesajului într-unul din stilurile literare (romantic, realist, naturalist, 
simbolist etc.), în cazul în care s-a optat pentru stilul poetic. Aceste arhetipuri stilistice reprezintă 
utopii ale omului clasic, romantic, baroc etc., deci tipuri psihologice proiectate stilistic în alegeri 
şi în structurări specifice. Oricu, relația limbă-gândire trebuie privită ca biunivocă, circulară. O 
poziţie determinist-psihologizantă a susținut H. Morier, pentru care stilul este „o manieră de a fi, 
o problemă de caracter, iar selecția dezvăluie tainele personalității”. La Morier, stilul se 
fărâmiţează în variantele lui psihologice, peste 70, cuprinse în 8 clase principale: stil delicat, 
echilibrat, hibrid, subtil etc. 

Definiţii ale stilului axate pe mesaj 

Stilul ca abatere / deviere 

În Poetica, Aristotel separa discursul comun de discursul insolit, construit cu elemente 
diferite şi opus celui dintâi. În această lungă tradiţie inițiată de Aristotel, abaterea a fost implicată 
în toate definițiile stilului, deoarece atât alegerea, elaborarea, cât şi efectul se bazează pe surpriza 
deviaţiei. 

Pentru L. Spitzer, stilul se confundă cu abaterea; orice fapt de stil constituie o deviație 
individuală de la norma limbii. Pornind de la abaterea revelatorie, Spitzer coboară, din abatere în 
abatere, spre etimonul spiritual al operei, spre centrul ei solar care luminează retroactiv totul, 
revelând sensul profund. 

Ch. Bruneau le-a reproşat neostilisticienilor (Spitzer, Alonso, Hatzfeld) subiectivismul 
(rolul fundamental al intuitiei) şi neîncrederea în posibilitatea unei stilistici ştiinţifice. 

În termenii lingvisticii funcţionale, problema a fost reformulată de către J. Mukatovsky în 
raportul La langue poétique prezentat la al 5-lea Congres Internaţional al lingviştilor de la 


Bruxelles, 1939. Poeticianul ceh vorbea despre „deformările normei lingvistice pe care limba 


95 


poetică le face foarte des ca să-şi atingă scopul de a concentra atenţia cititorului asupra semnului 
lingvistic, care sunt simțite şi considerate ca deformări ale normei limbii literare”. Nu orice 
abateri constituie fapte de stil, ci, contrar celor susţinute de Bally, doar cele intenționate: 
„violarea normei limbajului standard, violarea lui sistematică, face posibilă utilizarea poetică a 
limbii”. 

Stilistica lui P. Guiraud, fundamentată pe principii calitative şi cantitative, inventariează, 
în cadrul abaterilor, „cuvintele-cheie” care dau dominanta stilistică lexicală şi de viziune poetică 
şi care ex-centrează „etimonul spiritual” spitzerian. El atrage atenţia însă că fără o viziune 
sistematică, inventarele conduc la concluzii nefondate. 

Pentru statisticieni, stilul este o succesiune de devieri conştiente de la normă, o sumă de 
proprietăţi statistice. Măsurarea devierii prin ansamblul de frecvenţe calculate matematic este 
binevenită, cu condiţia de a rămâne un preambul. Stilul are caracter de ansamblu şi este o funcţie 
a nivelurilor comunicante şi a contextelor respective. 

Mesajul se abate de la normă în două moduri independente: eliminarea anumitor 
restricţii: introducerea unor noi restricţii. În primul caz, este vorba de secvenţe negramaticale; 
pentru al doilea caz, rima este exemplul cel mai clar, deosebit de primul caz, rima nu este 
negramaticală, dar când o trăsătură facultativă devine obligatorie, ea este relevantă pentru stil. 

Teoria stilului ca abatere şi-a pierdut din interes datorită absenței unei definiţii obiective a 
normei. Fiind o sumă de proprietăţi care se descoperă numai în mesaj, stilul interesează mai puţin 
ca deviere, abatere sau deformare a normei şi mai mult ca o sumă de proprietăţi ale mesajului, cu 
precizarea că mesajul nu este stilul, ci concretizarea acestuia. 

Stilul ca expresie a funcţiei poetice 

În teoriile structuraliste, începând cu raportul lui Mukaiovsky din 1939, se admite că 
„funcția pe care o îndeplineşte limba poetică este funcția estetică”, ceea ce înseamnă că aenția 
este concentrată asupra semnului lingvistic, semn care devine în felul acesta scopul însuşi al 
manifestării lingvistice. 

După 20 de ani, R. Jakobson, membru marcant al formalismului rus şi al Cercului de la 
Praga, reia teza mai sus menţionată, postulând o funcție poetică a limbii. Dominantă în arta 
verbală, ea reprezintă „atitudinea față de mesaj în sine, centrarea asupra mesajului ca atare”. 
Jakobson descrie şi tehnicile lingvistice de focalizare a codului, deci de creare a literarității; 


funcția poetică este dedusă din cele două operații fundamentale ale comunicării lingvistice: 

„Selecţia se realizează pe baza unor principii de echivalență, asemănare sau deosebire, sinonimie 
sau antonimie, pe când combinarea — construirea secvenţei — se bazează pe contiguitate. Funcţia 
poetică proiectează principiul echivalenţei de pe axa selecției pe axa combinării”. Să 
exemplificăm: pentru a crea metafora simbolică noaptea ochilor, Eminescu a selectat din 
paradigmă lexemele noapte şi ochi. Pe axa sintagmatică, ele nu vor fi proiectate ca distincte, cum 
se întâmplă în comunicarea uzuală, ci ca echivalente. Echivalenţa este produsă de intersectarea 
câtorva seme comune: + negru, + mister, + fascinaţie etc. 

Prin desfacerea legăturilor dintre semn şi referent, limbajul poetic devine opac: funcția 
referenţială nu anihilează informaţia, ci o face ambiguă. Ambiguitatea, spune Jakobson, este o 
însuşire intrinsecă a oricărui mesaj centrat pe propriul conţinut, pe scurt, este un „corolar al 
poeziei”. Echivalenţa determină redundanța, un alt corolar al limbajului poetic. După funcție 
estetică (Mukatovsky), funcție peotică (Jakobson), a fost propus şi termenul de funcţie stilistică 
(Riffaterre), deoarece efectele expresive configurează un stil. 

Limite ale acestei teorii: autotelismul excesiv conferit mesajului; reduce stilul la un act 
conştient şi intenţional; teoria jakobsoniană pare mai mult o poetică structurală decât o teorie a 
stilului. Acesta a fixat ca obiect al poeticii nu literatura ca fapt brut, ci literaritatea, definită ca 
„ceea ce face dintr-un mesaj verbal o operă de artă”. Echivalenţa şi redundanta, principii de 
organizare a discursului, presupun însă apariţia unui pattern stilistic individual. Textul îşi creează 
propriul cod / stil, iar elementele echivalente nu sunt neapărat abateri de la normă (vezi stilul 
cenuşiu, nemarcat). În acest caz, pertinenţa deviaţiei în definirea stilului scade atât de mult, încât 
se poate afirma că redundanţa constituie stilul. 

Definirea stilului prin receptor 

Stilul ca efect al structurării mesajului 

Apropiată de teoria lui Jakobson, stilistica lui Riffaterre, cu evoluţie spre poetica şi 
semiotica textului literar, aduce în prim-plan receptorul, ca destinatar al mesajului poetic. Stilul 
este elaborat atent de către emițătorul mesajului, în scopul de a transmite destinatarului o anumită 
semnificaţie şi de a-l manipula. În acest scop, el introduce în text elemente de surpriză (marcate) 
care insolitează mesajul şi se impun cititorului pe fundalul elementelor previzibile (nemarcate): 
„stilul ar fi o serie de opoziții ai căror poli ar fi contextul şi un element contrastant, adică un 
element cu slabă previzibilitate în cadrul contextului”. Teoria lui R. apare ca o complicare a 


concepţiei după care stilul este alegere şi abatere, dar nu faţă de normă, ci faţă de contextul în 

care se inserează formele imprevizibile. Structura bipolară care guvernează codificarea apare în 
decodare ca fapt de stil pe care destinatarul / receptorul nu-l poate evita. Contextul stilistic este 
dominat de convergență — o acumulare de trăsături acționând împreună. Principalul reproş care se 
aduce teoriei stilului ca efect este că reduce faptul de stil la un element intenţional şi conştient, 
marginalizând relevanţa inconştientului. Este ceea ce sesizează R. Bartehes: stilul nu este nici 
alegere deliberată, nici elaborare lucidă, ci „un limbaj autarhic (care se sustrage tuturor 
convențiilor) care coboară în mitologia personală şi secretă a autorului, în acea hipofizică a 
vorbirii unde cuvintele şi lucrurile formează pentru prima dată pereche, unde se instalează o dată 
pentru totdeauna marile teme verbale ale existenţei sale. Oricât de rafinat ar fi, stilul are 
întotdeauna ceva brut: el este o formă fără destinaţie, produsul unei porniri şi nu al unei 
intenții...se ridică din profunzimile mitice ale scriitorului şi se desfăşoară în afara responsabilități 
sale” (Gradul zero al scriiturii, p. 19-20). 

Barthes a făcut din scriitură un concept fundamental şi original al cercetării în critica 
literară modernă. 

Conceptul este afiliat de unii stilisticieni stilisticii; pentru P. Guiraud, „scriitura este 
ultimul avatar al noţiunii de stil şi limita unei evoluţii care-şi are izvorul în faimosul aforism stilul 
este omul”. Datorită manierizării sale, stilul a căzut în desuetudine şi pentru că stilul angajează 


întreaga existenţă a scriitorului, vom prefera să-l numim scriitură (Barthes). 


STILISTICA ROMÂNEASCĂ 


Începuturile. Stilul întrevăzut prin stilistică / retorică 

În sens larg, originile stilisticii româneşti se confundă cu interesul filozofic al cărturarilor 
din epoca veche pentru crearea unui instrument de comunicare scrisă, deci cu problema 
literarizării şi a standardizării limbii populare. În sensul restrâns al implicării în practica literară, 
stilistica se suprapune dimensiunii retorice a culturii române. Limita dintre gramatică şi retorică 
fiind labilă, explicarea poeţilor intra, în Evul Mediu, îndeosebi în competenţa gramaticii — ştiinţa 
care îşi anexase de timpuriu (sec. 4) studiul figurilor de stil. 

În cadrul acestei stilistici începătoare, retorica amvonului (Didahiile lui Ivireanul) 
practică, în sensul oratoriei antice, o artă a persuasiunii prin discursul ornant, subordonat funcției 


etice a limbajului religios. 

Conştiinţa lucrării limbii la M. Costin, D. Cantemir, I. Budai-Deleanu stă la baza unei 
stilistici de tip retoric, dar şi a începutului de individualizare a expresiei. 

Traversând poetica, preocupările de versificaţie şi de prozodie (Psaltirea lui Dosoftei, 
Viaţa lumii şi Predoslovia lui M. Costin) sunt manifestări incipiente ale atenţiei pentru stilul 
beletristic. Partea a IV-a a Gramaticii rumâneşti a lui D. Eustatievici Braşoveanul (1757), 
intitulată Pentru prozodie, constituie primul tratat românesc de versificaţie, completat curând cu 
elemente din gramatica lui Macarie, din Elementa linguae şi din gramatica lui I. Văcărescu 
(1787). 

În 1798 apare la Buda lucrarea lui I. Piuariu-Molnar: Retorică, adică învățătura şi 
întocmirea frumoaselor cuvântări, primul tratat tipărit de retorică din cultura românească”. 
Regulile sau gramatica poeziei, traduse în româneşte de I. Eliad, 1831, este o traducere a unui 
curs francez; acest prim manual de teoria literaturii din spaţiul cultural românesc interesează prin 
meditaţia originală a lui Heliade asupra limbajului poetic: „Poezia îşi are limba ei, ca şi celelalte 
ştiinţe şi meşteşuguri şi ca să o înţelegi trebuie să o înveţi” (pf.). 

În secolul al XIX-lea sunt în uzul didactic manuale de retorică, de poetică: Dimitrie Gusti, 
Retorică pentru tinerimea studioasă, laşi, 1852 cu exemple din literatura română; Bonifaciu 
Florescu tipăreşte în original, celebrul Discurs asupra stilului, a lui Buffon din 1753; G. Ionescu- 
Gion, Manual de poetică română, Bucureşti, 1888; I. Manliu, Poetică română, Bucureşti, 1890. 

După lucrările lui Marcovici şi ale lui Heliade, direcția retorică se specializează prin 
desprinderea lui elocutio de blocul inventio şi dispositio al discursului, ceea ce înseamnă 
separarea problemelor privind stilul de celelalte probleme ale retoricii. 

Persistă până la sfârşitul secolului 19 două idei de factură clasică: poezia este o tehnică a 
împodobirii, de unde interesul ei pentru forme — conştiinţa artizanală fiind evidentă deja la D. 
Cantemir; estetica modelului, ceea ce reclamă iniţiere în poetică. Iosif Tempea a realizat o astfel 
de stilistică retorică, cu rădăcini în gramatică: Stilistica limbii române, 1876. 

Stilistica retorică a secolului 19 atinge, prin T. Maiorescu, autorul revoluţiei culturale şi al 


criticii estetice (O cercetare critică a poeziei române de la 1867, Eminescu şi poeziile lui, 1889, 


35 Editată de Aurel Sasu: Joan Piuariu-Molnar. Retorică, adecă învățătura şi întocmirea frumoasei cuvântări, ediţie 
critică, prefaţă, notă asupra ediţiei, glosar şi indice de Aurel Sasu, Cluj, 1976. N. A. Ursu a demonstrat că lucrarea 
este o traducere mai veche, realizată, probabil, la începutul secolului al XVIII-lea, a retoricii greceşti a lui Francisc 
Scufos (Veneţia, 1681). Ioan Piuariu-Molnar, căruia i s-a atribuit elaborarea acestei retorici, a editat doar traducerea 
mai veche (Originalul grecesc al Retoricii publicate de loan Molnar, în Contribuţii la istoria culturii româneşti. 
Studii şi note filologice, laşi, 2002, p. 332-346). 

Comediile d-lui Caragiale, 1885) punctul său cel mai înalt. Pentru Maiorescu, stilul este artificiu, 
ornamentare, iar poezia o pictură vorbitoare. La sfârşitul sec. 19, Al. Macedonski subminează 
retorica prin antiretorism (teoretic) şi deschide modernitatea poetică românească prin teoretizarea 
autoreflexivităţii poeziei. Deşi nesistematice şi în dezacord cu propria creaţie, studiile sale de 
poetică simbolistă sunt de o actualitate izbitoare: poezia este ilogică în raport cu proza, limbajul 
poetic este un antilimbaj, poezia este autonomă prin semnificant (Despre logica poeziei, Despre 


poezie, Poezia viitorului, Decadentismul). 


Secolul XX. Primele abordări lingvistice ale stilului 

B. P. Hasdeu stabileşte, prima dată la noi, contactul între lingvistică şi stilistică, aducând 
primele consideraţii de natură lingvistică despre stil şi arta poetică. În capitolul Limba poetică din 
Cuvente den bătrâni, tom III, partea I, limbajul poetic este definit ca limbaj opus limbii prozaice: 
„Lingvistul, vânător al graiului natural, este atras, fără să-şi dea seama de ce anume, de ceea ce se 
poate numi, după expresia lui Humboldt, arta prin limbă. Limba poetică oferă dimensiunii 
antropologice a cercetării lingvistice prilejul de a cerceta un material lingvistic bogat şi 
diferențiat, din punct de vedere etnologic, ea exercită o influență puternică asupra limbii 
naționale”. 

Puțin cunoscute sunt lucrările lui P. P. Negulescu, Psihologia stilului, 1896 şi Eduard 
Gruber, Stil şi gândire, 1888: consideraţii de psihologie a limbajului artistic, câteva trăsături ale 
stilului lui Eminescu, Creangă, Odobescu şi semnalarea potențialului expresiv al sintaxei 
româneşti. 

Al. Philippide introduce date psihologice în explicarea fenomenelor de stil; astfel, topica 
epitetului moral este determinată de sensul psihologic şi afectiv: adjectivele care exprimă ideea 
de nenorocire şi milă preced substantivul (nemernica drumeaţă, Creangă), când adjectivul 
exprimă iubirea sau ura, acesta este articulat şi antepus sub formă de atribut cu prepoziţia de 
(hapsâna de nevastă, veneticul de popă). Acesta constată că ritmul este un fenomen universal ce 
ține de simetria elementelor lumii şi că limba poetică, creație a fanteziei, este în mod necesar 


ambiguă: „trebuie să plutească în nebulos şi echivoc” (storia limbii române). 

Secolul XX. Stilistica limbii române 

P. V. Haneş, Dezvoltarea limbii literare române, 1904, este primul care se ocupă de 
stilistica limbii române de la sfârşitul secolului al 18-lea până la marii clasici din a doua jumătate 
a secolului al 19-lea, urmărind particularităţile lexico-gramaticale ale momentelor reprezentative. 

Adevăratul creator al stilisticii române este O. Densusianu, prin cursul predat la 
Universitatea din Bucureşti între 1929 şi 1931. În evoluția estetică a limbii române, el stabileşte 
ecuaţia (reluată de Vianu) între stilistică şi lingvistică, cu precizarea că cea dintâi are implicații 
estetice. Sunt urmărite cu rigoare fonetica, sintaxa, lexicul românesc din perspectiva valorii 
estetice. 

S. Puşcariu în Limba română. I. Privire generală, 1940, face observaţii statistice privind 
valoarea estetică a sunetelor în limba poetică. Acesta evidențiază simbolismul fonetic al vocalelor 
pe care se sprijină construcţia sonoră şi ritmică a poeziei percepute ca formă a expresiei. 

În Expresivitatea limbii române, 1942, D. Caracostea, sub influenţa lui Croce şi a lui 
Vossler, identifică limba cu arta. Limba este alegere, deci stilistică; virtualitățile expresive ale 
limbii se numesc esteme (chiar şi accidentele fonetice sunt pentru acesta fapte expresive). 

I. Iordan impune, prin Stilistica limbii române, 1944, specificul stilistic al limbii române 
dintr-o perspectivă lingvistică de tip Bally. Materialul, selectat din limba vorbită, din stilul 
publicistic şi din cel artistic al scriitorilor marcați de oralitate (Creangă) şi de realism lingvistic 
(Caragiale), este organizat în 4 părți: Fenomene fonetice, Fenomene morfologice, Fenomene 
sintactice, Fenomene lexicale. Stilistica sa are ca obiect limba comunității lingvistice româneşti, 
privită din perspectiva conţinutului afectiv şi a fanteziei. În afara monumentalei sale stilistici 
lingvistice, Iordan a dedicat studii remarcabile limbii şi stilului unor scriitori: I. Neculce, 
Caragiale, Creangă, Eminescu. 

Tudor Vianu. Fundamentarea stilisticii românești moderne 

Stilistica lui Vianu are un fundament estetic şi filozofic şi reuneşte atât direcția retorică, 
cât şi pe cea modernă a stilisticii din faza prestructuralistă, cu anticipări, în ultima perioadă de 
activitate, ale structuralismului. 

Principiile estetice ale stilului. Vianu a abordat stilistica modernă mai întâi ca estetician 
şi apoi ca lingvist. Capitolul Stilul din Estetica constituie prima elaborare propriu-zisă a 
conceptului din perspectivă exclusiv estetică: „Vom defini stilul: unitatea structurii estetice într- 


un grup de opere raportate la agentul lor, fie acesta artistul individual, națiunea, epoca sau cercul 

de cultură. Din această pricină se poate vorbi despre un stil individual, cum ar fi stilul lui Dante 
sau Shakespeare, de un stil epocal, cum ar fi romanicul sau goticul, de un stil francez sau german 
şi de un stil antic sau modern”. La mult citata frază a lui Bufffon, stilul este omul, Vianu a 
adăugat că stilul este națiunea, epoca sau cercul de cultură. Dintre cei patru agenţi, va reţine în 
studiile ulterioare doar scriitorul individual, tratat cu obiectivitate, cu rigoare. 

Alături de Liviu Rusu, Estetica poeziei lirice, 1937, Vianu a fost, în perioada interbelică, 
unul dintre puţinii esteticieni care au asimilat conceptul de structură. Pornind de la gestaltism, el 
va transpune în stilistică ideea de configurație: „stilul ar fi consolidarea configurației într-un 
sistem concentric de acorduri” (Ut pictura poesis, Opere 4, p. 167-177). „Unitatea şi 
originalitatea sunt cele două idei mai particulare care fuzionează în conceptul stilului. Este deci 
lipsit de stil amestecul de lucruri disparate şi neasimilabile, confuzia şi anarhia” (Estetica, p. 
178). 

Vianu consideră, în Sti] şi destin, că stilul este un factor unificator care structurează în 
adâncime spiritualitatea unei comunități umane. El va descinde spre noţiunea lingvistică a stilului 
din acest cadru larg al filozofiei culturii şi al teoriei valorilor. 

Principiile lingvistice ale stilului 

Elaborarea conceptelor şi a metodologiei. Prima apropiere intuitivă de stilistică din 
unghiul lingvisticii se face în articolul Limba literară, unde susţine necesitatea ca limbajul 
personajelor să reflecte starea lor socială; este elogiată traducerea românească a Iliadei, G. Murnu 
reuşind să sugereze, prin adecvarea limbajului, lumea rurală arhaică. 

Abordarea lingvistică revine în Paradoxul poeziei, 1934, prin problema substanţei, a 
limbajului ca material specific poeziei (analog cu piatra pentru sculptură, cu sunetul pentru 
muzică). Natura paradoxală a limbajului devine obiectul studiului introductiv la Arta prozatorilor 
români, 1941, intitulat Dubla intenție a limbajului şi problema stilului. Stilistica este o ştiinţă 
autonomă, al cărei domeniu lingvistic îl constituie faptele expresive, ca atitudine subiectivă 
adăugată comunicării obiective şi generale. Limbajul este animat de două intenții, tranzitivă şi 
reflexivă, iar „opera literară reprezintă o grupare de fapte lingvistice reflexive prinse în pasta şi 
purtate de valul expresiilor tranzitive ale limbii”. Cu aceste premise, autorul va formula a treia 
definiție a stilului, exprimată în termeni pur lingvistici, dar prin raportare la agent: „Ceea ce 


numim stilul unui scriitor este ansamblul notațiilor pe care le adaugă expresiilor sale tranzitive şi 

prin care comunicarea sa dobândeşte un fel de a fi subiectiv, împreună cu interesul său propriu- 
zis artistic”. 

Se conturează în Arta prozatorilor o stilistică a autorilor şi una a curentelor, înţelese ca 
serii stilistice. Vianu precizează că nu va semnala figuri de stil şi devieri de la normă, ci va 
detecta elementele recurente care asigură variaţia stilistică. În această lucrare, preocupată de 
procedee şi valori stilistice, se polemizează atât cu vechea stilistică, care ne-a dat o nomenclatură, 
nu un limbaj critic, cât şi cu critica literară dogmatică, condusă de principii precum motivele sau 
atitudinea. 

Distincția dintre stilistica lingvistică şi cea literară nu este netă la Vianu, care vede în 

Cursul de stilistică ţinut la Universitatea din Bucureşti între 1942-1944 are meritul de a fi 
definit clar: categoriile stilului: stil scriptic, stil vorbit, stil verbal, stil nominal; procedeele 
gramaticale expresive, stilistica metaforei, unele tipuri ale liricii, printre care formele şi 
atitudinile eului în poezia lui Eminescu. Cursul, nerevăzut de autor, publicat de Valentin Lipatti, 
după notele sale rezumative, conține germenele unor studii de notorietate. 

Stilistica limbii literare cuprinde 2 direcţii: 1. grupajul de 4 studii anexate la Arta 
prozatorilor români referitoare la valorile stilistice ale timpurilor verbale: Problema stilistică a 
imperfectului, 1940, Mai mult ca perfectul şi tehnica naraţiunii, 1940, Prezentul etern în 
narațiunea istorică, 1940 şi Tehnica basoreliefului în proza lui Bălcescu, 1953. 2. etape din 
dezvoltarea artistică a limbii române, unicul nostru studiu stilistic privind rafinarea limbii 
române moderne graţie efortului modelator al scriitorilor. În prima jumătate a sec. 19 s-au 
eliminat grecismele şi turcismele, au fost introduse neologismele romanice, limba literară s-a 
apropiat de limba poporului şi a intrat, după 1840, în faza unei evoluţii precumpănitor estetice. 
Formele literare studiate sunt: dialogul, descrierea mediului natural, a celui domestic, portretul, 
analiza psihologică, analiza stărilor de societate (clişeul, aglomerarea sinonimelor). 

Stilistica retorică 

Vianu realizează o sinteză şi în acest domeniu, întrucât valenţele lingvistice ale stilului 
sunt însoţite de investigarea funcțiilor estetice, psihologice, etnografice ale figurilor de stil. Vianu 
consacră eseuri erudite următoarelor figuri de stil şi forme poetice: alegoria (Alegorie şi simbol. 
O contribuţie istorică la înțelegerea raportului lor, 1939), repetiţia (O formă poetică rară, 


1946), metafora, comparaţia, metonimia, sinecdoca, antonomasia, personificarea, fabula, 

parabola, metafora simbolică (Problemele metaforei, 1961), simbolul artistic (Simbolul artistic, 
postum), epitetul (Epitetul eminescian, 1954), refrenul (Observaţii asupra refrenului, postum). 

Critica stilistică 

Stilistica aplicată constituie partea de rezistență a sistemului critic prin care Vianu se 
alătură marilor stilisticieni moderni (L. Spitzer, E. Auerbach, D. Alonso) prin calităţi ca: 
proprietatea stilului, concizia, harul demonstraţiei, al analizei vizând sinteza, dar şi al intuiției. 
Stilistica autorilor a fost concepută ca o disciplină fenomenologică având ca obiect stilul ca fapt 
psihologic şi estetic circumscris unei atitudini umaniste. În 1941 apare Arta prozatorilor români, 
cercetare exhaustivă a prozei noastre de la Heliade la C. Petrescu, susţinută de o concepţie 
prestructuralistă care-i permite stabilirea de serii stilistice: scriitori retorici (I. Heliade- 
Rădulescu, N. Bălcescu, A. Russo), savanți (B. P. Hasdeu, Al. Odobescu, N. Iorga), 
intelectualişti şi esteţi (Al. Macedonski, D. Anghel, G. Galaction, T. Arghezi), ironişti şi umorişti 
(C. Hogaş, G. Topârceanu, G. Brăescu), fantazişti (M. Caragiale, I. Vinea, I. Minulescu, A. 
Maniu). 

Realismul este disociat cronologic în trei faze: de început (C. Negruzzi, N. Filimon, I. 
Ghica), realismul artistic şi liric (B. Delavrancea, D. Zamfirescu, Al. Vlahuţă, Al. Brătescu- 
Voineşti), al treilea realism (Gib Mihăescu, C. Petrescu, Cezar Petrescu, I. Teodoreanu). 

Există opinia că T. Vianu a creat un limbaj critic personal, comparabil cu limbajele critice 
consacrate, ale lui Lovinescu sau Călinescu. Demersul său este cel spitzerian: intuirea într-un 
detaliu a dominantei estetice, utilizarea citatului reprezentativ ca argument, analiza exhaustivă şi 
evaluarea posibilă datorită caracterului psihologizant al stilisticii sale. Tehnica de persuasiune a 
criticului mizează pe utilizarea citatului, dar nu pentru a ilustra o afirmaţie, ci pentru a oferi 
cititorului un eşantion de analizat. Metoda este deductivă (demonstrația tezei enunțate este 
înlocuită de un citat), dare este de presupus că la ea se ajunge prin inducţie — de la citat, de la text, 
la generalizări. 

În 1964, criticul publică o altă piesă de rezistenţă în sistemul său analitic, monografia 
Arghezi, poet al omului. Cântare omului în cadrul literaturii comparate. Obiectul investigației 
din subtitlu îl constituie: a) poemul sociogonic de la Hesiod la Hugo, Heliade şi Eminescu — o 
problemă de poetică tematică şi comparată; b) poemul lui Arghezi, analizat la nivel textual, deci 


stilistic (30 de analize, conform structurii acestuia). 


104 


Seria studiilor consacrate stilului lui Eminescu începe cu Epitetul eminescian, 1954, o 
poartă spre imaginarul poetic şi un bun prilej pentru stilistician de a enunţa celebra formulă 
scuturarea podoabelor tinereţii, prin care desemna clasicizarea stilului eminescian din ultima 
fază. Expresia juvenilului la Eminescu, 1964, face dintr-un tânăr poet un poet al tinereţii. 
Dicţionarul limbii poetice a lui Eminescu, 1968, coordonată de Vianu, îi prilejuieşte observarea 
unei particularități de limbaj: mulţimea şi varietatea formelor negaţiei. Expresia negației este 
complexă: de la adverbe (nu, nici, niciodată), la prefixe negative (ne-), şi, mai ales, la sinonimele 
lexicale (întuneric, haos, noapte, negură, negru, umbră), cu concluzia că studiul lexicului unui 
poet constituie un mijloc sigur de a pătrunde în lumea acestuia. 

În calitate de comparatist, Vianu este şi autorul câtorva studii despre stilul scriitorilor 
străini: Arta lui Rabelais, 1953, Arta lui Hugo, 1955, Despre construcţia Anei Karenina, 1955, 
Arta poetică a lui Cehov, 1960. 

Prin autoritatea sa ştiinţifică, Vianu este considerat întemeietorul şcolii româneşti de 
stilistică. Acesta descinde spre lingvistică din cadrul mai larg al filozofiei culturii. A excelat atât 
în stilistica teoretică, cât şi în stilistica aplicată, întemeind un limbaj critic personal, riguros şi 
obiectiv. Stilistica sa este alimentată de psihologism şi estetism, sprijinindu-se pe o retorică 
tradițională. Practicând toate tipurile de stilistică, Vianu transcende spre poetică (studiul 
invariantelor de structură). De asemenea, există în opera sa stilistică unele anticipări 


structuraliste: studiul procedeelor, noţiunea de configurație. 


Lucian Blaga: stilistica filozofică. Definirea ontologică şi etnologică a stilului 


L. Blaga interpretează stilul din perspectivă filozofică drept fenomen esenţial al culturii 
umane — o fatalitate a destinului creator al omului; de aceea, vidul stilistic, aparenta lipsă de stil 
nu e decât interferența, amestecul haotic de stiluri. Stilul se manifestă ca unitate stilistică 
sesizabilă de la mare altitudine: Trebuie să-ți fi însuşit o oarecare ştiinţă a zborului şi a planării 
peste amănunte, când e vorba să cuprinzi cu privirea, în acelaşi ansamblu stilistic, de exemplu, 
tragedia clasică franceză, metafizica lui Leibnitz, matematica infinitezimală şi statul absolut 
(Fenomenul stilului şi fenomenologia, în Orizont şi stil, Humanitas, 1994, p. 9). 

Condiţionată de distanţare, ideea de stil este o cucerire relativ târzie a spiritului european, 


favorizată de lărgirea orizontului geografic şi istoric. De la stilul artistic s-a trecut treptat la ideea 

de stil cultural, până la a deveni o categorie pur cognitivă. Blaga se desparte de fenomenologie 
(pur descriptivă, aceasta situează stilul la nivelul conştientului, al intenționalității) şi parțial de 
morfologie (aduce formelor un complement explicativ), pentru a întemeia noologia abisală, 
ştiinţă a structurilor spiritului inconştient, deci a stilului. 

În definirea stilului, Blaga va introduce etnicul — sumă elastică de categorii abisale 
prezente în inconştientul colectiv al indivizilor. Concepţia monolitică despre stil este zdruncinată 
de constelația variabilelor care stau la temelia stilului. Categoriile abisale sunt: orizontul spațial 
şi orizontul temporal al inconştientului; accentul axiologic; atitudinea anabasică, catabasică 
(sau neutră); năzuinţa formativă (în Matricea stilistică, în Orizont şi stil, p. 167). 

Acest complex inconştient, numit matrice stilistică, obiect al noologiei abisale, 
modelează, prin personanță, structura stilsitică a creaţiilor unui individ sau ale unei colectivități. 
Ca fenomen, stilul este conştient, dar ca geneză şi ca esență, este inconştient, ş iaceasta explică 
fenomenele de paralelism şi de ancorare a noastră în anonimat. De la etnic la individual nu se 
trece ca de la substrat la exponent, întrucât individul posedă, alături de categoriile abisale ce 
aparțin etnicului, mai multe ori mai puţine categorii abisale ce-i aparțin numai lui (Sub specia 
stilului, în Geneza metaforei şi sensul culturii, Humanitas, 1994, p. 163). 

Filozoful îşi încheie studiul cu următoarele concluzii: 1. orice stil este cosmoidal. Stilul se 
întemeiază întotdeauna pe un complex de categorii abisale discontinue, sinergic şi arhitectonic 
combinate; 2. unitatea de stil nu este absolută; fiind întemeiat pe o combinaţie arhitectonică de 
factori discontinui, stilul manifestă o remarcabilă plasticitate; 3. există stiluri individuale; 
niciodată însă un stil nu este individual prin toate categoriile sale abisale. Cel puțin cîteva, dintre 
cele mai importante, sunt întotdeauna colective; 4. există stiluri colective. 

Problema metaforei 

În afară de stil în sens categorial şi ontologic, creaţiile culturale mai au şi un stil al 
substanței, adică al elementului material, sub aspectul său metaforic. Blaga dă metaforicului o 
semnificație cu tendințe de generalizare, având conştiinţa că metafora câştigă de pe urma 
meditaţiilor noastre enorm în importanță. 

Eliberată de limitarea lingvistică, metafora lui Blaga capătă mai întâi un sens 
antropologic, atât sub aspect genetic, cât şi teleologic şi funcţional, felul metaforic rezultând ca 
un corolar necesar şi inevitabil din existența specific umană: Metafora nu poate fi deci numai 


obiect de cercetare şi analiză al poeticii sau al stilisticii...metafora este a doua emisferă prin 

care se rotunjeşte destinul uman, ea este o dimensiune specială a acestui destin şi ca atare ea 
solicită toate eforturile contemplative ale antropologiei şi ale metafizicii (Geneza metaforei, p. 
52). 

Functiile normale ale metaforei sunt fie de a plasticiza, fie de a revela, nicidecum de a 
tabuiza un obiect, la modul magic ori estetic. Tipologia metaforei reproduce funcţiile ei: 

Metafora plasticizantă, exemplificată prin cicoarea ochilor, ca plasticizare a 
„albastrului”. Ea se produce în interiorul limbajului şi reprezintă o tehnică compensatorie născută 
din incongruența fatală dintre lumea concretă şi lumea noțiunilor abstracte. Pentru că nu 
îmbogăţeşte cu nimic conținutul ca atare al faptului la care se referă, metafora plasticizantă fine 
loc de concret în ordinea abstracțiunilor şi are valoare de sensibilizare, de exemplificare. 

Metafora revelatorie este exemplificată prin mai multe contexte excerptate din propria-i 
poezie: „Soarele, lacrima Domnului / Cade în mările somnului” (Asfinţit marin). Aceste metafore 
sporesc semnificația faptelor la care se referă, încearcă revelarea unui mister, prin mijloace pe 
care ni le pune la îndemână lumea concretă, experienţa sensibilă şi lumea imaginară (de pildă, 
metafora naturii-biserică din Miorița). Ele rezultă din modul specific uman de a exista, din 
existenţa în orizontul misterului şi al revelării. Metaforele revelatorii anulează înţelesul obişnuit 
al faptelor, substituindu-le o nouă viziune şi sunt întâile simptome ale acestui mod specific de 
existenţă (ib., p. 38). 

Odată stabilită tipologia, se rezolvă implicit şi problema genezei metaforei. Blaga 
respinge ipoteza mentalității magice tabuizante, pentru că metafora îi preexistă. Dihotomia 
taxinomică va fi reprodusă şi la nivel etiologic: Metafora are două izvoare cu totul diferite, care 
nu îngăduie nicio confuzie. Un izvor este însăşi constituția sau structura spirituală a omului, cu 
acel particular dezacord dintre concret şi abstracțiune. Al doilea izvor este un mod de a exista, 
care caracterizează pe om în toată plenitudinea dimensională a spiritului său, ca om: existența 
întru mister (ib., p. 38). De aceea, geneza metaforei coincide cu geneza omului. 

Cu aceste premise genetice, Blaga plonjează în ontologie şi conferă metaforei, după stil, 
statutul de dimensiune specială a destinului uman precar, dar perfectibil. Metafora se declară ca 
un moment ontologic complementar unei situaţii de două ori precare: omul trăieşte într-o lume 
concretă, pe care n-o poate exprima şi el trăieşte, pe de altă parte, în orizontul misterului, pe care 


însă nu-l poate revela. Metafora încearcă o corectare a acestei situaţii. Blaga a insistat asupra 

funcţiei filozofice a metaforei revelatorii, aceea de a releva misterul. Nu s-a oprit însă asupra 


funcţiei poetice de a genera, prin referențialitatea ei multiplă, lumi imaginare. 


CONTRIBUȚII ACTUALE 


Cercetarea neoretorică a limbajului 

G. Ivănescu a cercetat procesul constituirii limbii poetice româneşti de la Heliade la 
Arghezi (Limba poetică românească, în LL, II, 1956). Autorul evidenţiază trei surse principale: 
limba veche (a cronicarilor şi cea bisericească), limba populară şi neologismul, proporția şi 
funcţia lor estetică determină stilul unui scriitor. 

Ivănescu a pus la baza clasificării stilurilor principiile clasicismului, ca şi Aristotel, 
cercetătorul român consideră că limbajul poetic se opune celui comun, iar sinonimia este un 
stimul lingvistico-estetic în geneza acestuia. În spiritul retoricii clasice, vorbeşte despre stilul 
sublim sau înalt, stilul de mijloc şi stilul umil, adică despre stilul poetic, distins, elegant şi despre 
stilul vulgar sau burlesc. Limbajul poetic concretizează idealul clasic de armonie, frumos, 
echilibru şi măreție. Se desparte însă de retorică prin ideea limbajului poetic nefigurat, pe care îl 
ilustrează cu exemple din Eminescu şi Sadoveanu (icoană pentru „imagine”, aducere-aminte 
pentru „amintire”, cu grăbire pentru „grăbit” etc.). 

Importantă este distincția pe care Ivănescu o face între forma expresiei (figurile de sunet 
şi ritmul, ca artă a părții materiale a semnului, a semnificantului) şi forma conţinutului (figurile 
de stil, ca aspect semantic al limbajului). 

B. Cazacu are despre stil aceeaşi concepție clasică, după care funcția expresiv-emoţională 
se deosebeşte de funcția de comunicare. El avertizează asupra diferenței dintre cantitate şi valoare 
şi respinge inventarierea neutră: judecata de valoare constituie corolarul oricărui proces de 
descriere şi de interpretare a faptelor lingvistice şi stilistice (Despre cercetarea limbii şi stilului, 
în Studii de limbă literară. Probleme actuale ale cercetării ei, Bucureşti, 1960, p. 143). Boris 
Cazacu a fost preocupat de receptare, de relaţia dintre limba vorbită, formele dialectale şi 
limbajul artistic, de intenţionalitate şi de subiectivitate în limbaj (Reacţia subiectului vorbitor faţă 
de fenomenul lingvistic, în Studii de dialectologie română, Bucureşti, 1966). Stilul potrivit, 


singurul care se poate numi stil, înseamnă supunerea la obiect, ca în cazul lui Caragiale. De 

reținut şi colaborarea sa cu R. Jakobson la analiza exemplară a poemului eminescian Revedere 
(R. jakobson, B. Cazacu, Analyse du poeme „Revedere ” par Mihail Eminescu, în Cahiers de 
linguistique theoretique et appliquee, Bucharest, 1, 1961). 

Mihaela Mancaş, după un curs de /storia limbii române literare. Perioada modernă, a 
realizat o istorie a limbajului artistic românesc din secolele 19 şi 20 (Limbajul artistic românesc 
în secolul al XIX-lea, Bucureşti, 1983, Limbajul artistic românesc în secolul XX, Bucureşti, 
1991), structurată binar, ca schemă retorică a limbajului poetic contemporan şi ca schemă 
naratologică dedicată prozei. Este şi autoarea unicului nostru studiu privind stilul indirect liber 
(Stilul indirect liber în româna literară, Bucureşti, 1972). 

Stilistica funcţională 

I. Coteanu a abordat stilistica din perspectivă structuralistă, funcţională, iar în ultimii ani 
s-a ocupat de poetică şi de pragmatică. A început prin a revizui concepțiile tradiționale (Bally) şi 
a stabili două tipuri de expresivitate: latentă (virtuală în limbaj) şi dedusă (lingvistic) din 
confruntarea mijloacelor lingvistice între ele sau cu cele extralingvistice. Expresivitatea este 
direct proporţională cu cantitatea de informaţie; este maximă în limbajul popular şi reprezintă „o 
valoare realizată cu ajutorul macrocontextelor astfel întocmite, încât să provoace o deplasare de 
planuri în conţinutul semnelor lingvistice” (Consideraţii asupra structurii stilistice a limbii, în 
Probleme de lingvistică generală, vol. IV, Bucureşti, 1962, p. 81). Ideea va fi reluată în Stilistica 
funcțională a limbii române. Limbajul poeziei culte, 1985, în legătură cu generarea lumilor 
textuale dintr-un nucleu referenţial. 

Structura stilistică a limbii (în Elemente de lingvistică structurală, Bucureşti, 1967) este o 
anticipare a Stilisticii funcționale a limbii române, vol. I; lingvistul introduce aici noțiunea de 
diasistem (limba comună, esența limbii într-un moment al existenţei ei), în funcţie de care se 
defineşte structura stilistică a limbii. Factorii socio-culturali determină ramificarea diasistemului 
în limbaje şi în stiluri funcționale. 

Aplicată la limbajul artistic, teoria expresivităţii se transformă într-o poetică dominată de 
funcția poetică a limbajului. Raporturile stilisticii cu poetica au fost adâncite din perspectivă 
pragmatică (Stilistică — generativism — pragmatică, II, în „Studii şi cercetări lingvistice”, nr. 2, 
1990, p. 89-98). Problemele limbajului poetic sunt plasate într-un cadru larg filologic: retoric, 


semiotic, de lingvistică a textului. 

Coteanu este coordonatorul a numeroase lucrări colective, între care menționăm analize 
de texte poetice (Bucureşti, 1986) şi autorul unor ingenioase analize de text („Dintre sute de 
catarge”. O modalitate de interpretare, în „Limba română”, nr. 5, 1975; ,, Morgenstimmung ” sau 
poemul întoarcerii către lume, în SCL, nr. 5, 1975). Acesta s-a afirmat ca o personalitate 
dinamică şi complexă, cu o viziune sincronică integratoare, un creator de şcoală şi un model de 
gândire flexibilă, interdisciplinară. 

Stilistica expresivităţii 

G. I. Tohăneanu practică o stilistică de tip spitzerian concentrată pe textele marilor 
creatori: Eminescu, Creangă, Sadoveanu (Studii de stilistică eminesciană, Bucureşti, 1965; 
Expresia artistică eminesciană, Timişoara, 1975; Stilul artistic al lui lon Creangă, Bucureşti, 
1969; Arta evocării la Sadoveanu, Timişoara, 1979). Coautor al unui curs de lexicologie, a 
studiat sinonimia şi omonimia poetică, lexicul Țiganiadei, dar şi sintaxa poetică la T. Arghezi şi 
chiar punerea în pagină a textului poetic (Dincolo de cuvânt. Studii de stilistică şi versificaţie, 
bucureşti, 1976). 

Şt. Munteanu reprezintă stilistica timişoreană în latura ei teoretică (Principii de stilistică, 
Timişoara, 1966, Stil şi expresivitate poetică, Bucureşti, 1972; Limba română artistică, 
Bucureşti, 1981; Introducere în stilistica operei literare, Timişoara, 1995), dar şi aplicativă 
(analize de text la: Luceafărul: „Limbă şi literatură”, nr. 15, 1967, Peste vârfuri: LR, nr. 3, 1969, 
Tusculum: LL, nr. 22, 1969, Testament: LL, nr. 25, 1972). În sinteza realizată de acesta, stilistica 
funcțională este precedată de stilistica expresivității. Conceptul de atitudine stilistică situează 
stilistica sa pe poziția individual-psihologică a lui Spitzer şi o racordează la teoria comunicării, 
prin corelarea planului subiectiv cu situaţia sociolingvistică. 

Eugen Negrici, autorul teoriei expresivității involuntare, a valorificat sugestii din P. 
Valery şi U. Eco, pe care le-a aplicat cu succes literaturii române vechi (Expresivitatea 
involuntară, bucureşti, 1977; Antim, logos şi personalitate, Bucureşti, 1971; Narațiunea în 
cronicile lui Gr. Ureche şi M. Costin, Bucureşti, 1972). 

Stilistica poetică 

Solomon Marcus a inițiat o direcţie de cercetare interdisciplinară inițial matematico- 
lingvistică, apoi cu un spectru foarte larg (Poetica matematică, Bucureşti, 1970; Artă şi ştiinţă, 


Bucureşti, 1986). Artă şi ştiinţă impresionează prin viziunea intertextuală, semiotica genurilor 

literare (poezie, narativitate, teatru) şi non-literare (muzică, arte vizuale), prin analiza semică a 
limbajului poetic în opoziţie cu cel ştiinţific. 

Contribuţii analitice la stilistica şi poetica folclorului au adus: M. Pop, Liliana Ionescu, 
Pavel Ruxăndoiu (Studii de poetică şi stilistică, Bucureşti, 1966), Cezar Tabarcea (Poetica 
proverbului, Bucureşti, 1982), Gh. Vrabie (Retorica folclorului, Bucureşti, 1978; Poetica 
„Mioriţei ”, bucureşti, 1984). 

Sorin Alexandrescu este, actualmente, cel mai cunoscut poetician de origine română, cu 
colaborări la prestigioase reviste de specialitate din străinătate. Împreună cu M. Nasta a realizat 
antologia poetică şi stilistică. Orientări moderne. A analizat simbolul la T. Arghezi, iar 
monografia despre W. Faulkner este prima reuşită românească în domeniul naratologiei. 

Această panoramă a contribuţiilor româneşti de stilistică este incompletă (a se vedea, 
pentru completare, O. Berca, L. Berca, Bibliografia stilisticii româneşti, Timişoara, 1986), însă 
are rolul de a schița un drum şi o poveste: din trunchiul stilisticii începătoare s-a întins, tot mai 


departe şi mai diversificat, coroana labirintică a ceea ce este azi lingvistica textului. 

